
Jakob Lorber - Profetul necunoscut 

Jakob Lorber s-a născut la data de 22 iulie 1800, pe malul stâng al 
râului Drau, într-o zonă vinicolă, în satul Kanischa, parohia Jahring, unde 
tatăl său, Michael Lorber, avea o fermă micuţă. 

Deloc întâmplător, Jakob Lorber a crescut într-un mediu rural şi 
destul de sărac. Părinţii săi erau însă deschişi faţă de artă şi de religie. El a 
moştenit de la tatăl său numeroasele talente muzicale şi a învăţat să cânte la 
vioară, la pian şi la orgă. 

Când a ajuns la liceul din Marburg, un orăşel pe malul râului Drau, 
Lorber îşi putea câştiga deja banii necesari pentru pregătire cântând ca 
organist la una din bisericile locale. A primit acreditarea ca profesor de liceu 
în anul 1829, la Graz, Austria, capitala provinciei Steiermark. Cu toate 
acestea, la vremea respectivă nu a reuşit să-şi găsească un post. De aceea, el 
şi-a putut continua intensiv studiile muzicale, predând arta compoziţiei, 
vioara, lecţii de canto, şi dând din când în când câte un concert. 

In timpul acestor ani, Lorber şi-a urmat înclinaţia interioară şi s-a 
adâncit din ce în ce mai mult în studiul „Căii Interioare". Printre altele, a 
citit lucrările lui Justinus Kerner, Jung-Stilling, Swedenborg, Jakob Bohme 
şi Johann Tennhardt. Biblia a rămas tot timpul cartea lui de căpătâi şi sursa 
sa de inspiraţie până la sfârşitul vieţii. 

In pofida numeroaselor sale talente, trăia de pe azi pe mâine, până 
când i s-a oferit în cele din urmă un post ca dirijor la Opera din Trieste. 
Când era pe punctul de a accepta postul, lucru care i-ar fi permis să-şi 
consacre talentele lumii exterioare, a primit o altă misiune, aceea de „Scrib 
al Domnului". La data de 15 martie 1840, imediat după rugăciunea de 
dimineaţă, el a auzit cu claritate o Voce în regiunea inimii, care i-a poruncit: 
„Ridică- te, ia-ţi pana şi scrie!" 

Ascultător, a renunţat la pregătirile pentru călătorie, s-a aşezat şi a 
început să scrie ceea ce îi dicta misterioasa voce. Era introducerea la prima 
sa lucrare, Casa Domnului: „Şi astfel, bunul Dumnezeu se adresează 
tuturor; iar cele spuse aici sunt adevărate, autentice şi sigure. Oricine doreşte 
să vorbească cu Mine, trebuie să se îndrepte către Mine, iar Eu îi voi 
răspunde în inima lui. Dar numai cei Puri, cu inima plină de smerenie, vor 
auzi Vocea Mea. Iar Eu voi păşi braţ la braţ cu cei care Mă vor prefera 
lucrurilor lumeşti şi care Mă vor iubi la fel cum îşi iubeşte mireasa mirele. 
Acestea sunt adevăratele Fiinţe Umane, cele care Mă privesc la fel cum îşi 



priveşte un frate fratele, şi cum le-am privit Eu dintotdeauna, încă înainte ca 
ele să fi existat". 

începând din acea zi, a primei dictări din partea Domnului, 
imposibilul a devenit posibil şi a intrat în viaţa lui Jakob Lorber. 

In timpul celor 24 de ani care au urmat, el a continuat o activitate 
care nu putea fi înţeleasă de nimeni numai cu ajutorul intelectului şi al 
raţiunii. Scria aproape zilnic, ore întregi, fără întrerupere, fără să consulte 
vreo carte de referinţă şi fără să aibă cunoştinţe legate de ceea ce scria, căci 
cunoaşterea curgea din pana lui prin intermediul Cuvântului Interior, 
întreaga lui viaţă s-a împlinit în singurătate, ascultând de această Voce 
Interioară. 

Nu îl putem descrie pe Jakob Lorber decât în superlative. Dacă l-am 
privi ca pe un scriitor, el i-ar depăşi prin opera lui pe toţi scriitorii, poeţii şi 
gânditorii din toate timpurile. Căci unde mai putem găsi o cunoaştere atât de 
completă, o interpretare de o asemenea profunzime, cunoştinţe mai exacte 
despre ştiinţele geografice, istorice, biologice şi naturale, descrierea unor 
fapte care s-au petrecut imediat după crearea cosmosului? Lucrările sale 
umplu 25 de volume, fiecare a câte 500 de pagini, ca să nu mai vorbim de 
cele mai mici. Dacă l-am privi ca pe un geniu al profeţiei, el i-ar depăşit cu 
siguranţă pe toţi iniţiaţii pe care i-a cunoscut umanitatea. încă nu s-au născut 
cuvintele care l-ar putea descrie pe Jakob Lorber, iar dacă el a preferat să se 
auto-numească „Scribul Domnului", putem pune acest lucru numai pe 
seama smereniei lui înnăscute. 

Jakob Lorber a murit la data de 24 august 1864. El a ştiut dinainte că 
va muri la această dată, căci îşi împlinise misiunea. Pe piatra sa de mormânt 
din Cimitirul St. Leonhard din Graz sunt scrise cuvintele lui Pavel: 
„Indiferent dacă trăim sau murim, noi îi aparţinem Domnului". 

Un avertisment către cititor 

Pe vremea când scria „Scene de pe patul de moarte", Lorber a primit 
un mesaj adiţional, menit să faciliteze înţelegerea aspectelor prezentate şi 
care poate servi drept introducere. Mesajul avea şi scopul de a răspunde 
criticilor potrivit cărora anumite scene şi fraze ar fi incompatibile cu 
inspiraţia divină a acestor dictări, fără să ţină seama că în lumea de dincolo, 
înainte de a se uni cu spiritul său, sufletul nu poate gândi, vorbi sau acţiona 
altfel. Iată cum suna acest avertisment: ..."Anumite scene sunt prezentate, 
deopotrivă pictural şi verbal, exact aşa cum se petrec ele în lumea spiritelor, 
pentru a dovedi astfel cititorului că după ce îşi părăseşte învelişul fizic, omul 
rămâne exact la fel cum era în lumea fizică, păstrându-şi înfăţişarea 
exterioară, felul de a vorbi, opiniile, comportamentul, înclinaţiile şi 
pasiunile. Acelaşi lucru este valabil şi în ceea ce priveşte acţiunile care 
derivă din aceste trăsături de personalitate. Acestea vor rămâne neschimbate 
până când sufletul va cunoaşte renaşterea spirituală plenară. De aceea, 
această stare de tranziţie este cunoscută sub numele de „spiritualitate 



naturală (materială)", spre deosebire de cea care corespunde renaşterii 
plenare a spiritului, care este numită „spiritualitate pură". Cât despre mediul 
în care ajunge sufletul, acesta este întotdeauna o reflectare a naturii sale 
interioare"... 

Sper ca acest avertisment să le fie de folos cititorilor acestor scene 
din lumea de dincolo, precum şi a marilor lucrări referitoare la lumea de 
apoi, care, din cauza volumului lor, apar ca lucrări separate. 



Introducere 

(27 iulie 1847) 



Fratele A doreşte să ştie cum se petrece tranziţia de la viaţa materială 
la cea spirituală, adică la aşa-numita viaţă în lumea de dincolo, în special în 
ceea ce îi priveşte pe mai marii acestei lumi. 

Această tranziţie poate fi descrisă cu uşurinţă şi cât se poate de 
natural. Ascultaţi: ce diferenţă există dacă în apă cade un om important sau 
unul sărman, lipsit de funcţii şi de un statut social înalt? Cei doi se vor îneca 
exact la fel! La fel, dacă le iau casele foc, împăratul şi cerşetorul vor arde 
exact la fel! 

Dacă un cerşetor şi un împărat ar cădea în acelaşi timp dintr-un turn 
înalt, amândoi se vor zdrobi în egală măsură, pierzându-şi viaţa. 

Ce diferenţă mai poate exista între cadavrul unui om mare şi cel al 
unui om neînsemnat, între mormântul unui om frumos şi cel al unui om urât, 
între corpul neînsufleţit al unui om bogat şi cel al unui om sărac, sau între 
cel al unui bătrân şi cel al unui tânăr? Nici cea mai mică diferenţă! Orice 
cadavru se descompune şi ajunge hrană pentru viermi, iar în cele din urmă 
una cu ţărâna. 

La fel cum corpul îşi plăteşte tributul său în lumea aşa-numitelor 
forţe naturale, sufletul trebuie să îşi plătească tributul în lumea spiritelor. 
Dacă pe pământ a fost sufletul unui împărat sau al unui cerşetor, în regatul 
spiritelor acest lucru nu are nici cea mai mică importanţă. Nimeni nu 
primeşte aici un tratament special. Orgoliul oamenilor nu este hrănit în 
această lume, iar cel mare nu mai poate fi orbit de aşa-zisa sa măreţie, la fel 
cum nici cel sărac nu mai poate fi înşelat de credinţa sa că merită răsplata de 
a intra automat în împărăţia lui Dumnezeu, din cauza greutăţilor pe care a 
fost nevoit să le îndure pe pământ, sau datorită pioşeniei sale. Aşa cum am 
precizat de multe ori, în lumea de dincolo unicul lucru care contează este 
iubirea cea mai pură. 

Toate celelalte sunt precum pietrele aruncate în ocean: diamantele 
cele mai preţioase ajung tot pe fundul oceanului, scufundându-se în mâl, ca 
şi pietrele cele mai comune. In sine, ele rămân ceea ce sunt şi ceea ce erau 



până să fie aruncate în ocean, dar soarta lor este identică, singura diferenţă 
fiind aceea că piatra obişnuită se va dizolva mai repede decât diamantul. 

Acelaşi principiu se aplică în lumea de dincolo şi în ceea ce priveşte 
nobleţea lumească, sau nemernicia lumească. In mâlul de pe fundul 
oceanului etern ele vor continua să dăinuiască multă vreme, aspirând să 
redevină ceea ce au fost odată pe pământ. Astfel, împăratul va tânji să 
redevină un împărat, iar cerşetorul nu va reuşi să îşi depăşească statutul său 
de om sărac. Cu toate acestea, în lumea marii Realităţii amândoi vor 
împărtăşi aceeaşi soartă, scufundându-se în mâlul oceanului eternităţii, cu 
singura diferenţă că omul sărac va intra mai devreme în procesul de 
fermentaţie decât împăratul sau decât omul bogat, astfel încât natura sa va fi 
măcinată mai curând de minusculele bule ale umilinţei, care îl vor goli de 
esenţă şi îl vor împinge astfel către suprafaţă, acolo unde poate întâlni 
lumina şi viaţa eternă. 

Puteţi evalua cu precizie tranziţia sufletelor în lumea de dincolo în 
funcţie de această regulă de bază. De aceea, sfatul Meu este să cultivaţi cât 
mai mult iubirea, dacă nu doriţi să împărtăşiţi aceeaşi soartă într-o bună zi. 

Amin, Amin, Amin! 

Scena 1 

Un om faimos 

(28 iulie 1847) 

Ne aflăm lângă patul de boală al unui om foarte celebru, cunoscut de 
întreaga lume, cu câteva ore înainte de trecerea sa în eternitate. Vom analiza 
comportamentul său în această lume şi intrarea sa în lumea de dincolo, 
precum şi felul în care cele două lumi se întrepătrund şi devin una, astfel 
încât să înţelegeţi cât mai clar felul în care se aplică regula descrisă mai sus. 

Cât timp a trăit în această lume, faptele acestui om au fost de o 
asemenea natură şi au creat atâtea rezonanţe încât ecoul lor a străbătut 
întregul pământ ca un meteor, atrăgând ochii tuturor asupra lui, astfel încât 
oameni din toate colţurile lumii au auzit de el, iar presa a scris atâtea pagini 
despre viaţa lui încât s-ar fi putut acoperi cu ele suprafaţa întregii Europe. Şi 
iată, acest mare om, acest filantrop, acest pseudo-luptător plin de ardoare 
pentru interesele politice şi religioase ale naţiunii lui, zace acum pe patul de 
boală, plin de disperare şi de teamă, căci ştie că i se apropie ceasul şi că nu 
mai are nici o speranţă de scăpare. 

Fiind în sinea sa un ateu, el se află într-o stare de confuzie dureroasă, 
într-un fel de amorţeală mentală, în care se gândeşte la dispariţia rămăşiţelor 
sale pământeşti. înfiorat, prin minte îi trece gândul că s-ar putea trezi în 
mormânt, suportând durerile îngrozitoare ale intrării în putrefacţie, aşa că 
cere să fie îmbălsămat, dar nu înainte ca inima şi intestinele sale să fie 



separate de trup şi îngropate într-un loc suficient de frecventat de marele 
public, pentru ca nu cumva să zacă în uitare. 

In această stare de teroare, el îşi aminteşte de ameninţările dureroase 
ale bisericii catolice, de aruncarea în iad, de care s-a amuzat public întreaga 
viaţă, pentru când era convins că va trăi o sută de ani. la fel ca nişte furii, 
aceste gânduri teribile revin mereu şi îi chinuiesc inima, căci omul nostru 
ştie perfect că a comis mari păcate. De aceea, el nu primeşte nici 
comuniunea, nici împărtăşania, iar zgomotul clopotelor bisericii sau al 
slujbei nu sunt prezente ca să-i liniştească inima. In faţa ochilor îngroziţi ai 
sufletului flăcările îngrozitoare ale iadului încep deja să ardă. 

Vigoarea şi siguranţa lui de altădată dispar, la fel ca şi filosofia sa, de 
care era atât de mândru, iar sufletul lui rănit se scufundă deja în bezna 
morţii. Ameninţat de temeri din toate direcţiile, sărmanul suflet caută cu 
disperare o ultimă scânteie în inima sa, cândva atât de plină de curaj (pe 
când se afla în lumea exterioară). Nu întâlneşte însă decât un mare gol, şi în 
loc de consolare, se trezeşte în faţa distrugerii eterne şi a durerii îngrozitoare 
a iadului. 

Aşa se văd lucrurile din perspectiva voastră lumească. Să privim însă 
şi din cealaltă perspectivă, cea a lumii de apoi. Iată, la marginea patului 
bolnavului stau trei îngeri, cu feţele acoperite, şi îl privesc. 

îngerul A. îi spune lui B.: „Frate, cred că s-a terminat cu el. Din 
acest mărăcine nu au cum să mai apară struguri. Uite cum se chinuieşte 
sufletul lui, fără să găsească nici o cale de ieşire, şi cât de palid este 
sărmanul spirit din interiorul său! De aceea, bagă-ţi mâna în intestinele sale 
deja rigide şi scoate afară nefericitul suflet din noaptea în care se află, în 
timp ce eu voi sufla asupra lui în numele Domnului şi îl voi trezi faţă de 
această lume. Iar tu, frate C, condu-1 apoi pe cărările Domnului până la 
destinaţia la care trebuie să ajungă, în conformitate cu gradul lui de libertate 
şi de iubire. Aşa să fie!" 

îngerul B. îşi introduce mâna în intestinele omului şi spune: „în 
numele Domnului, trezeşte-te şi fii liber, frate, atât cât îţi permite iubirea pe 
care o ai. Aşa să fie!" 

în lumea voastră, trupul mort se întoarce în ţărână, dar în lumea 
cealaltă sufletul orb se naşte la viaţă! 

Acum, îngerul se îndreaptă către el şi îi spune: „Frate, de ce eşti 
orb?" Iar cel de-abia trezit îi răspunde: „într-adevăr, sunt orb. Dacă îţi stă în 
puteri, fă-mă să văd din nou, ca să înţeleg ce s-a întâmplat cu mine, căci 
dintr-o dată toate durerile m-au părăsit!" 

îngerul A. suflă peste ochii celui trezit, care îi deschide şi priveşte în 
jur cu uimire. Dintre cei trei, el nu îl vede decât pe C, pe care îl întreabă: 
„Cine eşti tu? Şi unde mă aflu? Ce s-a întâmplat cu mine?" 

îngerul îi răspunde: „Eu sunt un mesager al lui Dumnezeu, al 
Domnului Iisus Christos, şi am misiunea să te conduc pe cărările Domnului, 



dacă doreşti acest lucru. în lumea materială, trupul tău a murit, şi te-ai trezit 
acum în lumea spiritelor. 

Ţi se deschid acum în faţă două căi: una conduce către Domnul, 
către cer, iar cealaltă către iad. Nu depinde decât de tine pe care doreşti să o 
apuci. In această lume eşti complet liber şi poţi face orice doreşti. Dacă te 
vei lăsa ghidat de mine, îţi va merge bine. Dacă preferi însă să fii propriul 
tău stăpân, nimeni nu te va împiedica. Trebuie să ştii însă un lucru, că aici 
nu există decât un singur Dumnezeu, un singur Domn şi un singur 
Judecător, care este Iisus, Cel pe care oamenii l-au crucificat pe pământ! 
Acceptă-L pe El, şi vei cunoaşte lumina şi viaţa cea mai înaltă. Tot restul nu 
sunt decât iluzii născute din propria ta fantezie, în care trăieşti încă, în timp 
ce asculţi aceste cuvinte ale mele". 

Cel nou trezit spune: „Aceasta este o doctrină nouă, care se opune 
doctrinei Romei, fiind deci o erezie! Cât despre tine, care încerci să mă 
convingi de asemenea prostii în acest loc îndepărtat, îmi pari mai degrabă un 
emisar al iadului, decât unul al cerului. De aceea, te invit să mă laşi în pace 
şi să nu mă mai tentezi cu ereziile tale!" 

îngerul C. îi răspunde: „Foarte bine, în numele Domnului Iisus, 
libertatea pe care o preferi mă eliberează de grija pe care trebuia să ţi-o port. 
îţi doresc să ajungi singur la lumină. Aşa să fie!" 

După care, îngerul C. dispare, iar cel nou trezit intră în sfera natural- 
materială care corespunde nivelului său de conştiinţă, regăsindu-se printre o 
sumedenie de cunoştinţe şi uitând aproape complet ceea ce s-a întâmplat cu 
el. el continuă să trăiască în lume la fel ca mai înainte, să procedeze exact la 
fel, fără să se preocupe de cer sau de iad, şi încă şi mai puţin de Mine, 
Domnul vostru, al tuturor. Aceste trei aspecte, singurele care contează, i se 
par în continuare ridicole, un fel de vis, şi oricine i-ar reaminti de ele ar fi 
invitat să plece de lângă el. 

Din acest prim exemplu v-aţi putut da seama în ce fel de ape se 
scaldă foarte mulţi dintre „marii voştri oameni". Exemplele care vor urma 
vor elucida şi mai bine chestiunea. 



Scena 2 
Savantul 

(2 august 1847) 

Să ne îndreptăm acum atenţia asupra patului de boală al unui savant, 
a cărui viaţă atârnă - după cum vă exprimaţi voi - de un fir de păr. Avem 
de-a face cu un alt om faimos. Vom vedea cum îşi petrece el ultimele ore de 
viaţă, cum se trezeşte în lumea de dincolo şi în ce direcţie îl orientează 
iubirea lui. 

Cel pe care îl vom analiza de această dată a fost un mare filosof al 
acestei lumi şi un astronom in optima forma, după cum vă exprimaţi voi. 



în marele său entuziasm de a studia stelele, acest om a atins vârsta de 
peste 70 de ani. într-o noapte foarte geroasă de iarnă, pe când privea cerul 
nopţii, el a răcit şi a fost găsit aproape îngheţat lângă telescopul său. Dus în 
casă de prieteni, i s-au asigurat cele mai bune îngrijiri medicale, astfel încât 
după câteva ore şi-a revenit suficient pentru a fi în stare să-şi comunice 
ultimele dorinţe şi testamentul, care sunau astfel: 

„In numele Divinităţii insondabile! Neştiind cât îmi va mai permite 
necruţătoarea Soartă să mă mai agăţ de această viaţă mizerabilă, şi nici ce 
anume o va înlocui, iată care sunt ultimele mele dorinţe. Mai întâi de toate, 
doresc ca dacă mor, voi, dragii mei prieteni, să îmi prezervaţi corpul prin 
îmbălsămare şi să mi-1 puneţi într-un sicriu din cupru, care să fie aşezat în 
mausoleul în care mă aşteaptă celebrii mei colegi, decedaţi şi ei. Cât despre 
măruntaie, care sunt primele care putrezesc, doresc ca acestea să îmi fie 
păstrate în alcool, într-o urnă specială, care să fie plasată într-un muzeu 
corespunzător. In acest fel, voi continua să trăiesc cel puţin în memoria 
oamenilor, căci nu există nici o altă şansă de a supravieţui după moarte. 

In ceea ce priveşte proprietăţile mele, voi, dragii mei prieteni, ştiţi 
foarte bine că în această lume un savant nu adună decât rareori mai mult 
decât cele necesare traiului de zi cu zi. exact aşa stau lucrurile şi cu mine. 
Nu am avut niciodată bani, aşa că nu voi lăsa nimănui avere. Imediat după 
deces, vindeţi tot ce poate fi vândut şi faceţi ceea ce v-am rugat să faceţi la 
început. 

După ce voi fi murit, informaţi-i pe cei trei copii ai mei, în primul 
rând pe fiul meu cel mare, pe care l-am preferat întotdeauna, căci îmi calcă 
pe urme. Aş dori ca el să moştenească toate cărţile mele şi să aranjeze cât de 
curând posibil apariţia scrierilor încă nepublicate. 

Acestea au fost ultimele mele dorinţe referitoare la această lume 
stelară, pe care de acum înainte nu o voi mai putea vedea şi studia. 

O, cât de nefericit este omul! Plin de idei nobile, el speră într-o lume 
de apoi atâta vreme cât îşi păstrează sănătatea, dar în faţa mormântului gol 
această credinţă îi dispare la fel ca visele unui copil, locul ei fiind luat de 
realitatea tristă, care arată că moartea este punctul final al existenţei noastre, 
iar după ea nu mai urmează decât anihilarea fără limite! 

O, dragii mei prieteni, ce gând teribil: să treci de la „existenţă" la 
„non-existenţă", când ştii că te afli în faţa mormântului deschis! întreaga 
mea fiinţă strigă înspăimântată: „Mori! Totul durează doar câteva minute, 
după care dispari în noaptea neagră, în abisul fără fund al anihilării!" O, 
prieteni, acest strigăt de durere este îngrozitor pentru cel aflat pe marginea 
mormântului, care priveşte cu un ochi la stelele strălucitoare pe care le-a 
îndrăgit atât de mult, şi cu celălalt la noaptea hâdă, eternă, a conştiinţei, în 
care nici o idee nu mai animă rămăşiţele în putrefacţie, nici o amintire, nici 
o lumină! 



După noi nu mai rămâne decât cenuşa, care este spulberată de 
vânturi în toate direcţiile. O, prieteni, daţi-mi ceva de băut, căci sunt teribil 
de însetat. Daţi-mi o consolare, pentru a-mi alina teama ce mă înfioară! 
Daţi-mi să beau din cel mai bun vin, ca să mă desfăt pentru ultima oară, şi 
beat fiind, să trec mai uşor teribilul prag al morţii! 

O, tu, moarte oribilă, cea mai mare dintre nenorocirile cu care se 
confruntă măreţul spirit al omului, care a creat atâtea lucruri sublime şi care 
a făcut atâtea descoperiri, spre marea lui onoare! Acum, acest spirit trebuie 
să moară, iar răsplata sa este cea mai cumplită nefericire între toate: 
moartea, anihilarea eternă! 

O, Soartă. O, Divinitate care ai creat stelele eterne, de ce nu ai putut 
crea şi o fiinţă umană nemuritoare? O, cât de mare trebuie să fie nebunia ta, 
dacă îţi face plăcere să creezi cea mai nobilă dintre fiinţe numai pentru a o 
distruge din nou, pentru totdeauna, lăsând diformele creaturi, precum 
viermii şi infuzoarele, să se hrănească din trupul ei! 

Trebuie să mor. De ce trebuie să mor? Ce am făcut eu, ce au făcut 
milioanele de oameni ca să merite moartea? Sunt convins că până şi într-un 
spital de nebuni s-ar putea realiza o creaţie mai bună decât ceea ce a reuşit în 
această lume muritoare această Divinitate chipurile înţeleaptă!" 

Prietenii şi medicii din jurul savantului nostru au încercat să-1 
calmeze, spunându-i că trebuie să se liniştească, dacă doreşte să se 
însănătoşească, căci nu scrie nicăieri că trebuie să moară din cauza unei 
răceli, oricât de severe; în schimb, o tulburare emoţională atât de profundă 1- 
ar putea costa într-adevăr viaţa. 

Avertismentele nu au avut efecte prea mari asupra astronomului 
nostru, care s-a ambalat şi mai tare: „Gata, lăsaţi-mă în pace cu ajutorul 
vostru! Să se termine odată cu această viaţă mizerabilă şi blestemată! Dacă 
omul nu poate trăi de-a pururi, viaţa nu este altceva decât o decepţie 
ruşinoasă, şi singurul adevăr nu poate fi decât moartea şi inexistenţa. Un om 
înţelept nu se poate împăca cu o asemenea viaţă, care nu durează decât de pe 
azi pe mâine. De aceea, nu doresc să mai trăiesc! Această viaţă ruşinoasă mă 
dezgustă de o mie de ori mai mult chiar şi decât cea mai cumplită moarte. 
De aceea, daţi-mi otravă, daţi-mi cea mai puternică otravă care există, ca să 
scap cât mai repede de această viaţă îngrozitoare. Blestem această viaţă 
nedemnă şi arunc anatema asupra forţei primordiale, sau Divinităţii, oricare 
ar fi ea, care nu a putut sau nu a ştiu să dea o viaţă eternă omului nobil, care 
să se compare cel puţin cu durata de viaţă a stelelor. 

Aşadar, gata cu viaţa, gata cu această decepţie divină! Dacă 
Divinitatea nu îi poate oferi o viaţă mai bună omului, de ce ar trebui să-i 
pese acestuia de ea, ca să nu mai vorbim de viaţa mizerabilă pe care i-a 
acordat-o!? Adio, dragi prieteni. Mor. Doresc să mor, da, trebuie să mor, 
căci în calitatea mea de spirit uman plin de nobleţe nu mai pot să suport 
această ruşine!" 



Medicii l-au avertizat din nou pe om, spunându-i că trebuie să se 
calmeze, dar acesta nu a mai scos nici un cuvânt. Medicii au încercat să-i 
dea medicamente, dar savantul le-a respins. Respiraţia i-a devenit din ce în 
ce mai grea. Au încercat să-i facă un masaj, ca să-1 scoată din această 
letargie, dar în zadar. Paloarea morţii i-a apărut pe faţă, fiind înlocuită însă 
rapid cu o ultimă formă de delir (aşa cum vă apare acesta vouă, celor din 
lumea exterioară), în care a rostit următoarele cuvinte, cu o voce cavernoasă: 

„Unde sunteţi voi, stele frumoase, pe care vă iubesc atât de mult? De 
ce vă ascundeţi faţa minunată de mine? Vă este ruşine de mine? O, nu vă 
ruşinaţi de mine, căci aceeaşi soartă nemiloasă, care mă răpeşte acum, vă 
aşteaptă şi pe voi. Va veni timpul când veţi muri şi voi, aşa cum mor eu 
acum. Nu trebuie să vă înfuriaţi însă pe sărmanul Creator, aşa cum am făcut 
eu. sunt convins că El a avut cele mai bune intenţii, dar i-au lipsit 
înţelepciunea şi puterea, căci numai astfel se poate explica slăbiciunea 
creaţiei Sale. Ar fi făcut mai bine să nu creeze nimic, căci nu a reuşit altceva 
decât să se facă de râs în faţa noastră, creaturile Sale. O operă imperfectă nu 
poate fi realizată de un Maestru perfect! De aceea, nu merită să îi reproşaţi 
nimic bietului Creator, care va avea probleme cu propria Sa existenţă, după 
ce întreaga Sa operă se va prăbuşi. 

O, sărmane Creator! Abia acum îmi dau seama că - în esenţă - eşti o 
fiinţă bună şi că te-ai fi bucurat sincer dacă opera Ta ar fi fost un succes, dar 
ultra posse nemo tenetu (nimeni îşi poate depăşi propriile capacităţi). Un 
ticălos încearcă întotdeauna să facă mai mult decât este în stare. Tu nu ai 
făcut însă decât ceea ce ai putut, aşa că nu eşti un ticălos! 

O, sărmane om Iisus, care ai dat lumii cea mai înţeleaptă învăţătură 
morală, făcând atâtea pseudo-miracole! Te-ai bizuit prea mult pe aşa-zisul 
tău Dumnezeu-Tată, care te-a părăsit, din cauza evidentei Sale slăbiciuni, 
chiar în momentul în care ar fi trebuit să te sprijine, distrugându-i prin 
omnipotenţa Sa pe duşmanii tăi! A fost prea târziu când ai exclamat, 
atârnând pe crucea infamă: „Tată, Tată, de ce m-ai părăsit!" Vezi tu, 
Dumnezeu a fost nevoit să te părăsească, întrucât şi-a pierdut de multă 
vreme puterea, fîindu-i imposibil să te sprijine, la fel cum nu mă sprijină 
acum pe mine. A făcut şi El ce a putut, şi sunt convins că i-ar fi plăcut să 
facă mai mult, dar, aşa cum spuneam: ultra posse nemo tenetur... 

O, dar toate acestea sunt ridicole! Am murit, şi totuşi sunt viu. Cel 
mai amuzant mi se pare faptul că trăiesc sentimentul că nici nu pot muri! 
Dar unde a dispărut pământul, şi bunii mei prieteni? Nu mai văd nimic, 
decât pe mine însumi. Şi totuşi, sunt perfect conştient, iar amintirile mele se 
întind dincolo chiar de perioada în care mă aflam în pântecul matern. Ce 
ciudat! Oare încearcă Divinitatea să-i demonstreze că poate face mai mult 
decât am suspectat-o eu? Sau poate că trupul meu este încă viu, cu o clipă 
înainte de anihilare, iar viaţa mea seamănă în această clipă cu acea strălucire 
post-mortem finală a sorilor care au dispărut cu miliarde de ani în urmă şi 
care nu mai trăiesc decât prin lumina pe care au emanat-o şi care continuă să 
colinde prin spaţiu. . . 



Dacă privim lucrurile dintr-o perspectivă matematică, o asemenea 
viaţă trebuie să dureze de-a pururi, căci razele emanate de aştri nu întâlnesc 
niciodată o frontieră finită, şi deci nu au cum să dispară complet. Cert este 
că sunt perfect conştient, de o mie de ori mai conştient de această viaţă 
ruşinoasă a mea decât am fost vreodată pe pământ. Singura diferenţă este că 
nu mai văd şi nu mai aud nimic altceva decât pe mine însumi. O, dar mai 
bine să tac! Mi s-a părut că am auzit un murmur uşor, un fel de şoaptă! Mi 
se pare de asemenea că m-a luat somnul, un somn lin şi dulce. Şi totuşi, 
parcă nu este somn, ci dimpotrivă, trezirea dintr-o stare de somn!? Dar mai 
bine să tac; aud voci îndepărtate, voci pe care le cunosc, şi încă foarte bine! 
Iată, vin, se apropie"... 

După care astronomul nostru a rămas tăcut, fără să-şi mai mişte 
deloc buzele. Prietenii săi şi medicii de la capul bolnavului au conchis că 
sfârşitul îi este foarte aproape. De altfel, cel puţin jumătate din discursul de 
mai sus nu a putut fi auzit de ei decât sub forma unui horcăit şi a unor vorbe 
incoerente, ca şi cum ar fi halucinat. 

Medicii au făcut toate eforturile ca să-1 resusciteze, dar în zadar. De 
aceea, l-au lăsat să zacă în ceea ce credeau ei că este letargia de dinainte de 
moarte, lăsând natura să-şi urmeze cursul. într-adevăr, natura şi-a urmat 
cursul, iar omul a murit cu adevărat. 

Atunci când medicii consideră că s-a atins ultima Unea rerum 
(scopul suprem al lucrurilor), ei pleacă. Vom părăsi şi noi planul respectiv, 
dar nu aşa cum au făcut-o medicii, ci în calitate de spirite, urmând sufletul 
celui decedat în lumea de dincolo şi observând ce face acesta aici şi încotro 
se îndreaptă. 

Iată-1, este încă tăcut, aşa cum a murit, şi în afara celor trei îngeri nu 
mai este nimeni prezent. Dar mai presus de cei trei mesageri se mai află 
Cineva! 

Omul nostru începe din nou să vorbească: „Hm, nu mai aud nimic. 
Cred că am trăit un fel de iluzie acustică. Acum constat că este o linişte 
deplină. Oare mai exist încă, sau am murit? Nu, este imposibil să fi murit, 
căci mai am încă senzaţii, conştiinţa îmi este perfect lucidă, gândesc, îmi 
amintesc de tot ce am făcut, până la cele mai mici detalii, dar nu înţeleg ce 
este cu această noapte blestemată, cu această beznă în care nu pot să văd 
nimic! Cel mai bine ar fi să mă apuc să strig, poate mă aude cineva. . . Alo! E 
cineva aici, care să mă ajute să ies din acest întuneric? Dacă e cineva pe 
aproape, vă rog, ajutaţi-mă!" 

Mesagerul A. i se adresează lui B.: „Frate, scoate-1 din mormânt!" 
Mesagerul B. se apleacă şi îi spune astronomului: „Facă-se voia Domnului 
întregii vieţi şi al întregii existenţe, acum şi de-a pururi: ridică-te din 
mormântul tău pământesc, frate!" 

In acea clipă, astronomul s-a ridicat, dar corpul său a rămas pe loc, 
ca un praf care se destramă! Savantul a început să se roage: „Frate, dacă tot 

m-ai scos din mormânt, alungă şi acest întuneric care mă înconjoară!" La 
care îngerul C. I-a răspuns: „încă de la începutul eternităţii, voia Domnului a 
fost ca toate creaturile Sale, dar mai ales copiii Săi, să aibă lumină şi să 
păşească pe drumul drept al luminii. De aceea, deschide-ţi ochii tăi 
nemuritori şi priveşte ceea ce doreşti să vezi. Aşa să fie!" 

Pentru prima oară de când a ajuns în lumea spirituală, astronomul 
deschide ochii şi vede mediul în care se află. Este fericit să vadă din nou 
oameni (aşa îi consideră el pe îngeri) şi solul ferm sub picioare. El întreabă: 
„Dragi prieteni, unde mă aflu? Căci locul acesta mi se pare cât se poate de 
familiar, şi totuşi străin. Pe de altă parte, mă simt extrem de uşor şi 
incredibil de sănătos. Nu prea înţeleg cum am ajuns aici şi cum a fost posibil 
ca prin puterea cuvintelor voastre să mă faceţi din nou să văd. Căci numai cu 
câteva clipe în urmă eram complet orb". 

îngerul A. îi răspunde: „Ai murit faţă de lumea trupului fizic şi te afli 
acum - de-a pururi viu, în conformitate cu legile sufletului şi spiritului - în 
lumea reală, cea în care îşi duc viaţa spiritele. Noi trei suntem îngeri ai 
Domnului, care ne-a trimis la tine ca să te trezim şi ca să te ghidăm pe calea 
cea dreaptă către Domnul, Dumnezeul tău şi Dumnezeul nostru, Tatăl tău 
preaplin de iubire, de răbdare şi de compasiune, care este deopotrivă şi Tatăl 
nostru, sfinţit fie de-a pururi Numele Său, adică cel pe care în ultimele clipe 
pe care le-ai trăit pe pământ L-ai numit o , Divinitate slabă', căci erai orb, 
dar care te-a iertat, tocmai pentru că erai cel orb şi cel slab. Acum că ai aflat 
adevărul, acţionează în consecinţă şi vei cunoaşte fericirea eternă, aşa cum o 
trăim şi noi!" 

Astronomul: „Fraţilor, prieteni ai lui Dumnezeu, conduceţi-mă 
oriunde doriţi, şi eu vă voi urma! Dar dacă credeţi că voi avea şansa 
incredibilă de a-L vedea pe Dumnezeu, întăriţi-mă, căci nu mă simt în stare 
să suport această graţie preasfântă. Dar mai văd acolo pe cineva care ne 
priveşte cu multă prietenie. Cine este această Fiinţă Glorioasă? Cu siguranţă, 
un alt mesager al cerurilor?" 

îngerul A. îi răspunde: „Da, probabil un mesager al tuturor cerurilor. 
Du-te la El, căci calea e scurtă, iar El îţi va dezvălui singur cine este". 

Astronomul se îndreaptă către Străin, care îi iese în întâmpinare şi îi 
spune: „Frate, ştii cine sunt Eu?" Astronomul îi răspunde: „De unde aş putea 
să te cunosc, de vreme ce te văd pentru prima oară? Cine eşti tu, dragul şi 
gloriosul meu frate?" 

Cel Prietenos îi spune: „Priveşte stigmatele mele. Vezi tu, Eu 
sunt sărmanul Domn Iisus, aşa cum Mă descriai mai devreme, şi îţi ies 
acum în întâmpinare ca să te ajut în slăbiciunea ta cu slăbiciunea Mea, 
căci dacă te-aş întâmpina cu puterea Mea, ţi-ai pierde viaţa pe loc. vezi 
tu, orice viaţă aflată la începutul ei este precum o plantă firavă, care nu 
poate trăi fără aer; dar un vânt prea puternic ar ucide-o pe loc. De 
aceea, am devenit şi Eu un vânticel slab, care îţi iese în întâmpinare 
pentru a-ţi da viaţă, nu un vânt puternic care te-ar putea distruge. 

Iubeşte-Mă precum şi Eu te-am iubit din eternitate, şi vei primi astfel 
viaţa eternă şi adevărată". 

Astronomul: „O, mult iubitul meu Iisus! Deci Tu eşti, Cel care le-a 
dăruit locuitorilor de pe pământ cea mai glorioasă învăţătură şi care a fost 
crucificat pentru acest lucru!? O, învaţă-mă şi pe mine calea cea dreaptă care 
duce către Dumnezeu, căci eu nu Te voi crucifica! Pe de altă parte, dacă este 
posibil, îngăduie-mi să contemplu cu toată claritatea marea Ta creaţie, lucru 
pe care mi l-am dorit toată viaţa". 

Iisus: „Calea către Dumnezeu nu va fi lungă dacă accepţi să păşeşti 
pe ea chiar acum. Dacă doreşti totuşi să călătoreşti printre stelele tale, calea 
va deveni foarte lungă. Alege aşadar, ce preferi?" 

Astronomul: „Mult iubitul meu Iisus, vezi Tu, eu nu mă simt pregătit 
pentru Dumnezeu. De aceea, dacă este posibil, îngăduie-mi să mă maturizez 
printre stele". 

Domnul: „Aşa să fie, în funcţie de iubirea ta! Alege-1 pe unul din 
aceşti trei îngeri, care te va conduce, iar la sfârşitul călătoriei printre stele îţi 
va arăta cine este cu adevărat mult iubitul tău Iisus, pe care L-ai cunoscut 
doar ca pe un om crucificat". 

După cum vedeţi, şi acest astronom îşi caută „apa" sa, singura în 
care poate înota către Mine, deşi Eu am fost alături de el şi el alături de 
Mine! De aceea, feriţi-vă de apa prea ştiinţifică a astronomilor şi a 
geologilor, căci ea nu conduce către Mine, ci către iubirea de ştiinţă! 

Am dat acest exemplu numai pentru a vă demonstra acest lucru! 
Amin! 



Scena 3 

Un om bogat 

(3 august 1847) 

Ne aflăm din nou la căpătâiul unui bolnav, de data aceasta un om 
foarte bogat, dar care şi-a acumulat cinstit averea, şi-a crescut copiii, 
educându-i corect, şi nu a ezitat toată viaţa să le dăruiască săracilor, ce-i 
drept inclusiv prostituatelor sărace, dar tinere, care nu se feresc să se 
dăruiască trupeşte pentru un ducat. în schimb, a preţuit Sfânta Scriptură, 
citind-o de multe ori, ferm convins că Iisus era în realitate Iehova. A înţeles 
acest lucru citind cărţile lui Swedenborg, pe care le-a citit integral, cu 
excepţia câtorva lucrări neînsemnate. 

Această cunoaştere din cărţi 1-a făcut de-a lungul vieţii să se 
enerveze ori de câte ori auzea pe cineva vorbind cu indiferenţă sau cu 
dispreţ despre Iisus. Dacă întâlnea asemenea „Anticrişti", cum le spunea el, 
aceştia se puteau aştepta la consecinţe dintre cele mai neplăcute din partea 

lui, inclusiv la atacuri fizice. Pe scurt, omul nostru era un model perfect de 
creştin pur. 

El s-a îmbolnăvit la o vârstă destul de înaintată, după un mare 
banchet la care a mâncat prea mult, dar mai ales pentru că după masa cea 
îmbelşugată, stropită cu vinuri abundente, care i-au aprins sângele, s-a dedat 
unor jocuri voluptoase cu o tânără prostituată. 

Ajuns acasă, el s-a simţit uşor ameţit, dar a fost convins că era vorba 
doar de o uşoară stare de beţie. Când a încercat însă să se bage în pat, 
picioarele l-au lăsat; omul a căzut şi a suferit ceea ce voi aţi numi o moarte 
fulgerătoare. 

Este inutil să menţionăm că membrii familiei sale, alarmaţi, au 
încercat tot ce le-a stat în puteri pentru a-1 resuscita, dar în zadar, căci cei 
ridicaţi de spiritele angelice nu se mai pot trezi în această lume fizică. 

Aşadar, nu putem vorbi prea mult despre agonia fizică a acestui om 
şi vom trece direct la lumea spiritelor, pentru a vedea cum se va integra el în 
ea, ce va face şi încotro o va apuca. 

Mai întâi de toate trebuie să ştiţi că cei care mor ca urmare a unui 
atac de cord nu sunt conştienţi de faptul că au murit. Ei nu simt nici o 
schimbare, nici în casa lor, care rămâne exact aşa cum o ştiau pe pământ, 
nici în ceea ce priveşte starea lor de bunăstare fizică, exceptând faptul că se 
simt mult mai sănătoşi decât pe vremea când trăiau pe pământ. In plus, nu 
văd îngerii, deşi aceştia sunt foarte aproape de ei, şi în general nu văd nimic 
din lumea spirituală, cu toate că sunt perfect integraţi în ea. Pe scurt, ei 
continuă să se creadă în lumea fizică. Continuă să mănânce şi să bea, trăiesc 
în locul în care au trăit dintotdeauna, în casa lor şi în cercul familiei lor, din 
care nu lipseşte nici un membru. 

Exact aceasta este situaţia omului nostru, aflat deja în lumea 
spiritelor. El se culcă în pat cu o stare de bună dispoziţie, în dormitorul pe 
care îl cunoaşte foarte bine, absolut identic cu cel de pe pământ. Se întinde 
confortabil în pat, aşteptând să adoarmă! Ce îl uimeşte la culme pe omul 
nostru este că de această dată nu reuşeşte deloc să adoarmă, căci spiritele nu 
ştiu ce este somnul, deşi au şi ele o stare corespondentă, numită odihnă, care 
nu are însă nimic de-a face cu somnul pământesc. 

Să vedem aşadar ce gândeşte şi cum se comportă amicul nostru în 
această stare, nouă pentru el. el se întoarce către Lini, soţia sa, şi îi spune: 
„Hei, Lini, dormi?" Lini se ridică din pat şi îi răspunde: „Ce doreşti, dragă 
Leopold, s-a întâmplat ceva?" Trebuie să precizăm că rolurile soţiei, copiilor 
şi celorlalţi membri ai familiei sale sunt jucate de câţiva îngeri „sub 
acoperire". Omul: „Nu, nu am nimic, slavă cerului! Dar nu simt nici cea mai 
mică geană de somn. Dacă eşti bună, adu-mi nişte somnifere, poate o să-mi 
fie mai bine". 

Lini se ridică şi îi împlineşte dorinţa soţului ei. Dar cu toate 
somniferele, somnul refuză să apară. 

După o vreme, omul spune: „Lini, du-te şi mai adu-mi câteva 
somnifere, căci tot nu pot să adorm. In loc să mi se facă somn, mă simt din 
ce în ce mai lucid". 

Lini: „Haide, lasă pastilele; să nu-ţi strici stomacul. Mai bine fă 
dragoste cu mine, poate după aceea o să ţi se facă somn, dacă tot ţii atât de 
mult să adormi". 

Uimit la culme, soţul îi răspunde: „Dar, dragă Lini, ştii foarte bine că 
după ce mă întorc de la aceste festine îmi este destul de greu să fac dragoste. 
Experienţa te-a învăţat că natura refuză să mai coopereze în asemenea 
cazuri. De aceea, mai bine dă-mi pastilele acelea". 

Soţia: „Ciudat, dragul meu soţ! Am auzit bârfe care susţin că după 
asemenea festine, bogatul şi piosul Leopold se duce la o oarecare Cilii şi 
face dragoste cu ea, astfel încât tinerii să poată lua exemplu de la el. dar 
dacă mai târziu, credincioasa sa soţie, deşi ceva mai vârstnică decât Cilii, îi 
aduce aminte că este soţia lui, şi dacă - dintr-un motiv sau altul - Leopold 
nu îşi găseşte somnul, el găseşte întotdeauna o mie de argumente filosofice, 
teozofice şi Dumnezeu mai ştie de ce altă natură, pentru a se opune cererilor 
justificate, şi atât de rare, ale soţiei sale legitime. Ascultă, Leopold, prieten 
al adevărului, după cum te pretinzi, cum te simţi în sinea ta atunci când îmi 
spui asemenea minciuni ipocrite şi demne de tot dispreţul, mie, care ţi-am 
fost cea mai credincioasă dintre soţii? De câte ori nu mi-ai descris în culorile 
cele mai teribile cumplitul păcat al adulterului! Ce ai de spus în favoarea ta, 
dacă îţi voi aduce argumente dincolo de orice îndoială care vor demonstra că 
tu însuţi eşti un adulter?" 

Absolut consternat, soţul îi spune: „Lini, draga mea, de unde ştii tu 
asemenea lucruri despre mine? Cu siguranţă, nu puteam să fac aşa ceva 
decât la o beţie cruntă, şi chiar dacă am făcut-o, mizez pe răbdarea ta 
creştină în faţa slăbiciunilor mele omeneşti, cu speranţa că nu te vei folosi 
de ele pentru a dezonora căminul nostru! Fii rezonabilă, scumpa mea soţie, 
şi nu mai vorbi despre acest subiect. Eu continui să te iubesc la fel de mult 
ca şi odinioară. Fii bună cu mine, draga mea Lini, şi îţi promit că nu voi mai 
face niciodată aşa ceva!" 

Lini: „Bine, te cred. Atunci când cineva a trăit toată viaţa aşa, 
înşelându-şi soţia credincioasă cel puţin o dată la două săptămâni, ba chiar 
îmbolnăvindu-se din când în când din acest motiv, cred că vine timpul când 
trebuie uitate asemenea acţiuni, despre care Sfânta Scriptură spune: 
, Iubitorii de târfe şi adulterii nu vor intra în împărăţia lui Dumnezeu'! Dar 
mai bine spune-mi, dragul meu soţ atotcunoscător în ale teozofiei, ce ai face 
dacă Domnul te-ar chema brusc la El? Cât de fericit ai fi într-un asemenea 
caz? Sau poate că ai primit o dispensă scrisă din partea Domnului în care 
Acesta îţi spune că poţi să iubeşti până când vei ajunge să te corectezi 
singur? Nu vreau să spun nimic cu referire la acea Cilii, dar ce ai de spus în 
ceea ce priveşte ataşamentul tău, indiscutabil de natură amoroasă, faţă de 
fiica noastră mai mare, pe care l-ai demonstrat fără putinţă de tăgadă înainte 

de căsătoria ei, păcătuind astfel cumplit înaintea lui Dumnezeu şi a 
oamenilor? Ce ar fi spus aceştia dacă ar fi ştiut de ruşinea ta? Şi ce crezi că 
va spune Dumnezeu?" 

încă şi mai uimit, soţul spune: „O, draga mea, începi să mă chinuieşti 
cu adevărat! Evident, ai dreptate, şi ar fi o prostie din partea mea să neg ceea 
ce ai spus. Dar este foarte dureros, şi realmente nu pot să înţeleg de ce 
deschizi acum aceste răni, tu, care nu ai spus niciodată nimic, încercând 
parcă cu tot dinadinsul să mă distrugi? 

Nu uita că noi, oamenii, suntem foarte slabi din punct de vedere 
trupesc, deşi avem libertatea de a alege, aşa că poţi să mă ierţi pentru toate 
slăbiciunile mele! Nu uita că Domnul nu a condamnat adulterul, astfel încât 
un adulter care se căieşte va găsi cu siguranţă înţelegere în faţa Lui! De 
aceea, nu mă judeca nici tu, draga mea soţie, căci îmi mărturisesc păcatul în 
faţa ta şi a fiicei noastre, şi mă căiesc pentru el. fie ca şi Domnul Iisus să mă 
ierte, aşa cum mă vei ierta tu!" 

Aparenta soţie spune: „Bine, fie ca toate greşelile tale să-ţi fie 
complet iertate pentru totdeauna. Dar ai grijă ca de acum înainte să nu mai 
abuzezi de aşa-zisele tale slăbiciuni, căci în acest caz nu vei beneficia prea 
mult de pe urma acestei iertări depline, pe care ţi-o acord acum! De aceea, 
voi mai rămâne o vreme alături de tine, şi voi vedea... de adormit însă, nu 
vei mai adormi. Ascultă-Mă: nu te mai afli pe pământ, ci ai ajuns în lumea 
spiritelor! Iar Eu, pe care M-ai confundat din greşeală cu fosta ta soţie, care 
nu era nici ea prea demnă în ochii Mei, nu sunt soţia ta. Priveşte-Mă: Eu 
sunt Domnul şi Dumnezeul tău! Dacă doreşti, poţi rămâne aşa cum eşti, dar 
dacă doreşti să progresezi, părăseşte acest loc în care ai trăit atâta vreme şi 
urmează-Mă!" 

Omul Mă recunoaşte şi cade la picioarele Mele, fără cuvinte. 

Dar Eu îi spun: „Ridică-te, căci iubirea ta este mai mare decât 
păcatele tale, şi de aceea, totul îţi este iertat! Dacă doreşti să Mă urmezi, nu- 
ţi poţi lua însă şi căminul, căci eşti încă prea ataşat de cele pământeşti. Dar 
iată, acolo te aşteaptă îngerii care te vor ghida pe calea cea dreaptă. Iar când 
casa ta pământească va fi curăţată de dorinţe şi pofte de către ghizii tăi, vei 
găsi un cămin nou, alături de Mine, pentru totdeauna! Amin!" 

După cum vedeţi, am avut de data aceasta de-a face cu o altă „apă". 
Unele suflete rămân multă vreme în această stare naturală, în care a ajuns 
omul nostru. Motivul pentru care el a rămas doar o perioadă foarte scurtă a 
fost legat de faptele lui bune pe vremea când trăia pe pământ, care au fost 
foarte numeroase, dar şi de remuşcarea lui atunci când l-am criticat, care a 
fost spontană şi sinceră. 



Scena 4 
Un filfizon 

(5 august 1847) 

Aceasta este ultima oră pe pământ a unui filfizon, care în afară de 
fumat, jocuri de noroc, lăcomie, băuturi, seducerea tuturor femeilor 
frumoase, precum şi a faptului că era un foarte bun dansator de valsuri, pe 
care le adora, la fel ca tot ce era frumos în această lume fizică, - nu ştia prea 
multe, chit că şi-a petrecut aproape tot timpul prin colegii şi universităţi. 
Filfizonul nostru s-a născut într-o familie relativ bogată, care 1-a răsfăţat 
îngrozitor şi i-a permis să urmeze tot felul de cursuri. 

Pentru ca studiul dificil al latinei să nu le obosească prea tare odorul, 
el a fost dat la un internat de lux, unde mâncarea era foarte bună şi copilul 
putea creşte. Intr- adevăr, el a crescut, dar nu în înţelepciune şi în 
cunoaşterea de Dumnezeu, ci doar trupeşte. Tot ca să nu se obosească prea 
tare, i s-a permis să repete fiecare an de studiu în caz că nu-1 putea termina, 
deşi profesorii erau instruiţi să nu-1 solicite prea tare, scop în care au primit 
sume mari de bani de la părinţii tânărului, care i-au angajat în plus şi câte un 
meditator pentru fiecare materie. 

In acest fel, studentul nostru a reuşit să treacă cumva de clasele 
inferioare, dar fără să înveţe practic nimic. Nu este de mirare că, odată ajuns 
în clasele superioare, el nu a mai reuşit să îşi ia examenele. Şi întrucât nu 
avea o aplicare prea mare pentru învăţătură, s-a dedat cu pasiune artelor mai 
sus menţionate, adică fumatului, băutului, jocurilor de noroc, etc. 

După ce a reuşit să treacă cu chiu cu vai prin universitate, el a 
încercat să se angajeze la o firmă de avocatură, dar aerul mucegăit al 
dosarelor nu 1-a încântat deloc. La urma urmei, primea de la mama sa atâţia 
bani, încât putea duce liniştit o viaţă de gentleman fără a mai fi nevoit să 
lucreze într-un birou. Simultan, nu s-a sfiit să le facă curte multor fete, toate 
din lumea bună, promiţându-le că le va lua în căsătorie, astfel încât multe 
fete gingaşe au sfârşit prin a rămâne însărcinate, fără ca el să se ţină de 
cuvânt însă. 

In afara acestor fete frumoase şi de condiţie bună, pe care le amăgea 
cu promisiuni de căsătorie, filfizonului nostru - care se declara mai nou 
„expert guvernamental" - îi plăceau de asemenea un alt gen de femei, care i 
se dăruiau cu uşurinţă pentru sume mici de bani, fără să fie nevoit să le 
promită marea cu sarea şi fără riscul de a le lăsa însărcinate. 

Şi astfel, nu este de mirare că a contractat un sifilis, care a ajuns în 
timp atât de generalizat încât nici chiar cei mai experimentaţi medici nu au 
mai reuşit să-1 ajute. Consecinţa acestui comportament dezechilibrat a fost 
uscarea generalizată a tuturor lichidelor sale vitale, boală pentru care Eu, 
Domnul „cel rău" (în viziunea lui şi a altora ca el), am uitat să creez o plantă 
de leac atunci când am creat lumea. Şi astfel, volens nolens, filfizonul nostru 
a fost nevoit să se pregătească pentru moarte. Evident, pentru un asemenea 
om de lume, mare amator de plăceri, moartea părea un procedeu cam 
neplăcut! Dar orice om trebuie să parcurgă calea trupului. Şi astfel, 

filfizonul nostru, a cărui fericire supremă a fost trupul şi plăcerile lui, a fost 
forţat să parcurgă şi el adevărata „cale a trupului". 

Se află acum într-un pat urât mirositor, în care se răsuceşte disperat, 
sufocându-se şi dorindu-şi un pahar cu apă. Dar nu mai reuşeşte să înghită 
nici un strop de apă, căci toate ligamentele gâtului său sunt complet uscate. 
Respiraţia îi este superficială şi dureroasă, căci plămânii lui sunt şi ei uscaţi. 
Vocea îi este gâtuită, şi nu mai poate să rostească decât câteva cuvinte 
exprimate pe jumătate, cu preţul unor mari dureri, care sună la fel cum ar 
suna un fagot în mâinile unui copil. Deşi încearcă şi acum, în ultima clipă, 
să mai înjure o dată, aşa cum îi sade bine unui om de lume, sau să mai 
rostească câteva fraze de efect, învăţate din Voltaire sau din Sir Walter 
Scott, uscarea generalizată a sistemului său nu-i permite acest lucru, iar 
durerile insuportabile care îi afectează părţile vitale nu-i mai permit să se 
concentreze asupra vreunui gând. De aceea, el zace pe patul de moarte, 
privind disperat în jur şi încercând din când în când să rostească câteva 
cuvinte cu vocea sa răguşită, ca de fagot. 

Cam aşa sfârşesc mulţi dintre libertinii acestei lumi! Dar nu mai 
avem mare lucru de observat în ceea ce îl priveşte pe omul nostru în această 
lume, aşa că ne vom muta din nou atenţia în lumea de dincolo, pentru a 
observa sosirea lui acolo. 

Şi în această lume, omul nostru zace pe acelaşi pat, dar la căpătâiul 
lui se află un înger care ţine în mână o torţă aprinsă, distrugând cu flacăra ei 
spirituală ultimele picături vitale ale filfizonului nostru! 

Motivul pentru care asemenea oameni sunt întâmpinaţi în lumea de 
dincolo de un singur înger este moartea completă a sufletului şi a spiritului 
lor. De aceea, lângă el se află acum numai îngerul morţii, care guvernează 
carnea şi spiritul nervilor 1 , şi care are rolul de a-i chinui şi de a-i arde carnea 
şi spiritul nervilor, pentru a putea colecta astfel rămăşiţele aproape distruse 
ale sufletului său, ca să nu mai vorbim de cele ale spiritului său, împiedicând 
astfel moartea eternă a acestora. 

îngerul nu i se adresează deloc omului, ci se limitează să-1 ardă cu 
torţa sa spirituală de-a lungul întregului drum dinspre lumea naturală către 
cea spirituală. Acest lucru este absolut necesar, căci fără acest ultim act de 
graţie, aceşti oameni şi-ar pierde întreaga fiinţă. 

Această acţiune aminteşte de fabula a lui Prometeu, în care ea este 
întrucâtva distorsionată. Oamenii mai spiritualizaţi din acea vreme au putut 
observa asemenea acţiuni în lumea spiritelor, deşi în acele timpuri ele erau 
mult mai rare decât astăzi, când umanitatea trăieşte într-o lume mult mai 
supusă plăcerilor senzuale decât cei din Sodoma şi Gomora. O parte din 
parabolele scrise în acele vremuri au supravieţuit până astăzi, deşi 
distorsionate într-o oarecare măsură de trecerea timpului. 



1 N. Tr. Expresie care apare frecvent în limbajul Domnului folosit în scrierile lui Lorber, cu referire la 
corpul vital (eteric) al omului. 

Avem de-a face aşadar cu un fel de Prometeu, dar real. Iată, îngerul 
nostru şi-a terminat acum treaba: carnea filfizonului nostru a fost arsă în 
repetate rânduri, iar din cenuşa ei a apărut, o, vai, nu o pasăre Phoenix 
renăscută şi glorioasă, ci doar o biată maimuţă, un fel de babuin bătrân şi 
decrepit! Diformul suflet este ameţit, dar poate vedea puţin. 

Forma animalică se datorează faptului că în timpul vieţii lor 
desfrânate, asemenea oameni îşi consumă aproape în totalitate particulele 
mai rafinate ale sufletului uman, prin abuzurile lor, păstrând doar particulele 
cele mai grosiere, de natură animală. Cel puţin, în cazul de faţă a rămas 
forma unei maimuţe, dar există oameni care sunt reduşi până la formele 
groteşti ale unor reptile. 

In cazul acestui om, „apa vieţii" nu poate fi decantată încă. El trebuie 
remodelat, lucru de care se ocupă anumite spirite, însărcinate în mod special 
cu asemenea suflete degenerate, şi cine ştie, poate că ele vor reuşi, după cel 
puţin o sută de ani, să-1 ajute să îşi recâştige o formă umană. Mai mult decât 
atât nu putem spune nimic. 

Scena 5 

O tânără cochetă 

(6 august 1847) 

Urmează descrierea unei alte morţi, de data aceasta a unei tinere 
excesiv de cochetă, care s-a dus la un bal şi a dansat toată noaptea, în 
speranţa că va pune mâna pe un bărbat bogat, dar care nu s-a ales decât cu 
moartea corpului ei fizic. 

O tânără de 19 ani, foarte atrăgătoare, a fost invitată să ia parte la un 
mare bal de societate, invitaţie pe care a acceptat-o cu mare bucurie, cu 
permisiunea părinţilor ei. Evident, fericitul prilej a fost din nou folosit 
pentru parcurgerea - a câta oară? - a magazinelor pline cu articole la modă, 
unde, printre miile de haine şi podoabe, s-au găsit câteva care au găsit 
aprobarea frumoasei noastre. A urmat apoi o vizită la cel mai la modă 
croitor din oraş, cu intenţia declarată de a transforma rochia cumpărată nu 
doar în funcţie de moda din Paris sau Londra, dar dacă era posibil chiar după 
moda de la Madrid sau New York. Visul fetei era să apară la marele 
eveniment monden ca o apariţie strălucitoare, atrăgând astfel privirile 
tuturor. 

Cunoscându-şi clienta şi celebrele ei capricii, croitorul a intrat 
literlamente în trepidaţie, creând o adevărată capodoperă, o rochie de bal 
cum nu s-a mai văzut, spre deplina satisfacţie a clientei sale, mai exact: o 
rochie fără corset. 

în locul corsetului, el a creat o sumedenie de bande elastice, care 
trebuiau strânse în jurul corpului, astfel încât eroina noastră a ajuns să aibă o 
talie mai subţire chiar decât propriul ei gât. 



Această rochie, inventată de creatorii de modă din New York, a fost 
motivul care a determinat moartea ei prematură şi bruscă. Fiind regina 
frumuseţii, ea a dansat toată noaptea cu un dandy tânăr şi bogat, care i se 
potrivea perfect, astfel încât, în cele din urmă, un vas de sânge din plămânii 
ei prea comprimaţi au cedat şi s-a spart. Din cauza enormei pierderi de 
sânge, fata a murit în câteva minute. 

Când s-a prăbuşit la pământ, pe ringul de dans, vărsând sânge pe 
gura ei frumoasă, spre oroarea celorlalte fete şi doamne de la bal, la fel de 
strânse ca şi ea în corsete, părinţii, rudele şi medicii au venit în mare grabă, 
au dezbrăcat-o, au turnat apă rece ca gheaţa peste ea şi i-au dat 
medicamente, dar - moartă fiind - fata nu le-a mai putut înghiţi. 

Toată lumea a început să plângă şi să se lamenteze. Părinţii şi tânărul 
filfizon şi-au smuls părul din cap de disperare. Unii au blestemat soarta 
nedreaptă, alţii au căinat-o pe nefericită. Multă lume, îndeosebi femeile, au 
părăsit sala de bal cu convingerea că îşi vor schimba viaţa de acum înainte, 
convingere care nu le-a ţinut mai mult decât sperietura unor păsărele care 
sunt alungate de pe un acoperiş cu o piatră, dar care nu întârzie să se 
întoarcă înapoi după un minut sau două. 

In cazul de faţă nu avem prea multe lucruri de povestit, nici măcar în 
lumea spiritelor. Merită totuşi să descriem această tranziţie, pentru a înţelege 
mai bine cum se petrec aceste lucruri în cazul acestui gen de persoane. 

O regăsim aşadar pe eroina noastră în lumea de dincolo, zăcând în 
continuare pe jos, pe podeaua plină de sânge. Lângă ea se află un înger, care 
o priveşte cu braţele încrucişate. Figura lui pare descurajată. Aşa îşi 
manifestă îngerii păzitori tristeţea în faţa cazurilor de nebunie umană dusă 
până la extrem, în care ei nu-i mai pot ajuta pe oameni cu atenţia lor plină de 
iubire. 

Dar ce face îngerul nostru păzitor, care pare atât de trist? El se 
apropie de fată, care pare şi aici, în lumea spiritelor, un cadavru mort, după 
care îi spune: „O, creatură stupidă! Ce aş putea să trezesc acum în tine, de 
vreme ce totul este mort în interiorul tău, oriunde mi-aş îndrepta privirea!? 
O, Doamne, revarsă-ţi graţia asupra ei! In cazul de faţă, puterea cu care m-ai 
înzestrat nu este suficientă. De aceea, întinde mâna Ta atotputernică şi fă cu 
această fată nebună ceea ce doreşte voinţa Ta!" 

Şi iată, apare un alt înger, cu o înfăţişare fioroasă! Focul lui cuprinde 
corpul fetei, care se transformă instantaneu în cenuşă (în lumea 
natural/materială acest proces nu poate fi observat, căci el se referă exclusiv 
la suflet, adică la corpul psihic). în sfârşit, din cenuşă pare că începe să se 
mişte ceva. îngerul se roagă lângă cenuşă. Ultimele sale cuvinte sunt: 
„Doamne, facă-se voita Ta!" 

Cel de-al doilea înger pleacă, dar primul rămâne. Cenuşa pare din ce 
în ce mai agitată. Această mişcare nu înseamnă altceva decât o fuziune a 
elementelor esenţiale ale sufletului fetei, complet distrus şi dezechilibrat, şi 

se efectuează prin puterea Mea. Vom vedea imediat ce a mai rămas din 
sufletul acestei fete! 

Iată, din cenuşă se ridică un mic nor cenuşiu! Acesta prinde formă, 
care nu poate fi comparată însă cu nimic din ceea ce cunoaşteţi voi pe 
pământ. Capul seamănă cu cel al unui liliac, corpul cu cel al unei lăcuste 
uriaşe, mâinile cu labele unei gâşte, iar picioarele cu cele ale unei berze! Ce 
ziceţi de această modă, care nu este altceva decât fructul acţiunilor fetei pe 
pământ? Cu greu va putea intra vreodată această fată stupidă, aproape o 
sinucigaşă, în împărăţia luminoasă a cerurilor. 

Vor trece probabil sute de ani până când ea îşi va putea asuma din 
nou o formă umană, iar procesul va fi unul cât se poate de dureros. Chiar şi 
atunci, ea va fi în regatul spiritelor ceea ce sunt pe pământ albinoşii, adică 
va fi nevoită să se ascundă de lumină. 

Nu mai avem nimic de văzut sau de învăţat în acest caz, aşa vom 
trece la un alt exemplu. 



Scena 6 
Un general 

(10 aprilie 1847) 

Ne aflăm acum într-o cameră foarte luxoasă, de-a dreptul princiară. 
Totul străluceşte în aur şi argint, pietrele preţioase îţi iau ochii, iar pe pereţi 
sunt atârnate tablouri dintre cele mai valoroase (pe pământ). Podeaua este 
acoperită cu covoare foarte rafinate, iar ferestrele mari, din sticlă mată, sunt 
acoperite cu draperii din mătăsuri scumpe, al căror cost ar fi putu hrăni o 
mie de săraci timp de o lună întreagă. Mese, scaune, noptiere, sofale şi tot 
felul de alte piese de mobilier de mare valoare împodobesc camera, a cărei 
atmosferă este încărcată cu parfumuri grele. Cei mai renumiţi medici din 
oraş se află la patul (bogat împodobit şi el) în care zace pacientul, un om 
foarte renumit al zilelor sale care îşi aşteaptă în zadar însănătoşirea. 

Medicii ţin consfătuire după consfătuire, iar medicaţia pacientului 
este schimbată la fiecare oră. In camera alăturată, doi călugări se roagă 
încontinuu, inspirându-se din când în când din cărţile latineşti în ediţii de 
lux, cu tiparul în negru şi roşu. Oriunde există în oraş o casă de rugăciune 
sau o capelă se ţine o misă solemnă pentru vindecarea marelui general, 
nimic nu mai poate fi însă făcut. Remediul necesar nu mai poate fi găsit nici 
în farmacii, nici în biserici, el fiind unul singur: „Vino şi lasă-ne să vedem 
ce fapte ai făcut în cealaltă lume!" 

Să-1 privim puţin pe bolnav: cât de curajos pare! Dar curajul lui nu 
este decât o mască, întrucât în interior eroul nostru este cuprins de teamă şi 
de disperare, blestemându-şi boala atât de dureroasă la fel cum un husar îşi 
înjură calul care refuză să-1 asculte. Situaţia nu este lipsită de o notă de 
umor: în cealaltă cameră călugării se roagă, evident, cu un zel care cu greu 

poate fi egalat, având o motivaţie specială, propter certum quoniam (dintr- 
un anumit motiv). Oricum, este întotdeauna ciudat atunci când cineva se 
roagă pentru altcineva care blestemă îngrozitor. 

Durerile bolnavului se intensifică, devenind aproape insuportabile. 
Spre uluirea celor din jur, pacientul se ridică în capul oaselor şi începe să 
urle, plin de mânie: „O, viaţă blestemată! O, Creatorule, dacă exişti cu 
adevărat, nu mi-ai fi putut-o lua într-o manieră mai puţin dureroasă? Aşa 
mizerabilă cum este, orice diavol poate face ceva pe ea, şi chiar eu - dacă aş 
putea - aş face! Ha, doctori nebuni, tagmă de şarlatani, daţi-mi mai bine un 
pistol încărcat şi îmi voi scrie singur reţeta pentru această viaţă de câine. Mi- 
1 voi administra direct în creier şi voi scăpa instantaneu de toate durerile şi 
de toate chinurile actuale!" 

Un asistent se apropie de patul bolnavului, căruia încearcă să-i ia 
pulsul şi să-1 calmeze. Dar nobilul pacient se ridică din nou în capul oaselor 
şi strigă: „îndrăzneşte numai să vii lângă mine, tâlharule, ca să am în sfârşit 
asupra cui să-mi vărs furia îndreptăţită! Du-te naibii, cretinule! Ce, vrei să 
mă chinuieşti iarăşi cu opiul tău? Nu am în jur decât dobitoci: cum nu mai 
ştiu ce să facă, cum îmi administrează opiu! După care omul adoarme, aşa 
că cei de faţă nu mai au a se teme de plângerile lui, care au durat - pe bună 
dreptate - ore în şir. Aşa că tâlharii îşi râd în barbă şi îşi fac calcule cu cât să 
încarce nota de plată după moartea mea! Ha, ha, ha, dar eu v-am dejucat 
planurile murdare! Gata, plecaţi din ochii mei, şacalilor, sau vă voi alunga 
singur, cu ultimele puteri care mi-au mai rămas din această viaţă mizerabilă! 
Dar cine sunt cei doi ticăloşi din camera alăturată, cei îmbrăcaţi în negru? 
Ce fac acolo? Aproape că îmi vine să cred că se roagă pentru sufletul meu! 
Cine le-a ordonat să facă aşa ceva? Afară cu ei, sau mă voi ridica singur din 
pat şi îi voi împuşca la fel ca pe nişte câini turbaţi!" 

In faţa acestei explozii de mânie a comandantului suprem, călugării 
dispar instantaneu. Medicii dau din umeri. In cameră se lasă în sfârşit 
tăcerea, iar pe faţa distorsionată a bolnavului se instalează rigiditatea 
specifică morţii. Nemaiavând ce să facem în lumea fizică, ne vom muta din 
nou în cea spirituală, pentru a vedea felul în care eroul nostru suportă 
tranziţia către ea. 

La fel ca în cazurile precedente, sufletul se regăseşte în lumea 
spirituală zăcând în patul său de boală, într-o cameră absolut identică. încă 
mai suferă, trăgând în mod dureros aer în piept şi muşcându-şi limba de 
furie. 

Acolo se află îngerul morţii, gata să elibereze sufletul plin de mânie 
al eroului nostru de trupul său aristocrat, excesiv de mândru şi de arogant, 
îngerul este înarmat cu o sabie de foc, semn al marii puteri cu care l-am 
înzestrat Eu, dar şi al curajului şi lipsei sale de teamă în faţa unor asemenea 
eroi pământeşti, şi chiar a întregului iad. 

Ultimul fir de nisip în clepsidra eroului nostru s-a scurs, aşa că 
îngerul îl atinge cu sabia sa de foc şi îi spune: „Ridică-te, suflet nedemn, iar 
tu, praf al orgoliului, scufundă- te în oceanul nimicniciei tale nesfârşite!" 

Şi iată, corpul dispare, iar camera luxoasă nu mai este vizibilă acum. 
Tot ce a rămas este un suflet decrepit, de culoare cenuşie, stând direct pe 
nisip, care ameninţă să-1 înghită. încă mânios, dar şi speriat, el priveşte în 
jur. Nu se vede încă aşa cum îl vedem noi, ci continuă să creadă că este 
generalul decorat, plin de medalii şi înarmat cu o sabie. 

„Unde mă aflu, întreabă el. Ce diavol m-a adus aici? Oriîncotro mi- 
aş îndrepta privirea, nu văd nimic. Uite, nici acolo, nici chiar sub mine nu se 
află nimic! 

Oare visez, am ajuns somnambul, sau am murit cu adevărat? O, ce 
stare blestemată, aberantă! Cert este că nu mai simt nici o durere, şi în plus 
îmi amintesc de fiecare detaliu din viaţa mea. Am fost foarte bolnav. I-am 
înjurat pe ticăloşii de doctori, i-am trimis la naiba pe cei doi ipocriţi, şi cred 
că am spus şi câteva lucruri neplăcute despre Creator, evident, numai din 
cauza durerilor insuportabile. îmi amintesc foarte bine de toate aceste 
lucruri! Ştiu că am fost foarte mânios şi că eram gata să distrug totul în calea 
mea. Dar acum, toate acestea au trecut. M-aş simţi chiar bine, dacă aş şti 
unde mă aflu şi ce s-a petrecut cu mine?! 

Iată, parcă văd o luminiţă în jurul meu, dar cu cât privesc mai 
departe, cu atât mai mare devine bezna, şi nu văd nimic, dar absolut nimic! 
Ce situaţie nefericită! Sper să nu mă confrunt cu ea o întreagă eternitate! 

Ce ciudat, simt că devin din ce în ce mai lucid, din ce în ce mai viu, 
dar simultan totul devine din ce în ce mai gol în jurul meu. Probabil că mă 
aflu într-un fel de letargie... Se spune că cei care se află în această stare pot 
auzi şi vedea tot ce se petrece în jurul lor, dar eu nu aud şi nu văd nimic 
altceva decât pe mine, aşa că nu poate fi vorba de o stare de letargie. 

Nu este nici cald nici frig, nici absolut întuneric, dar nici lumina nu 
te orbeşte! Ce mi se pare cel mai greu de înţeles este faptul că mă simt foarte 
bine dispus, deşi sunt singur; parcă aş fi un clovn. Cu siguranţă, nu aş fi fost 
mai singur în mormânt decât sunt aici. Nu-mi lipseşte decât un singur lucru, 
unul mititel, da, să-i spunem pe nume, o femeie, şi aş uita complet de mine, 
de generalul care am fost, cu toţi strămoşii şi cu tot arborele lui genealogic ! 
Mda, aş da orice pentru o femeie! 

Of, dacă aş putea să-mi dau seama unde mă aflu! Dacă starea asta 
mai durează mult, situaţia va deveni de-a dreptul plictisitoare! Parcă am 
auzit vorbindu-se odată de un fel de Dumnezeu! Dacă există, m-aş întoarce 
sincer către El. Ce-i drept, m-am comportat cam dur cu El mai devreme, dar 
sunt convins că dacă există, nu mi-o va lua în nume de rău. Hei, Doamne, 
Dumnezeule! Dacă exişti, ajută-mă să ies din această situaţie nefericită!" 

Pe loc, un înger i-a apărut în faţă şi i-a spus: „Prietene, vei rămâne în 
această stare până când ultima picătură de orgoliu va seca în fiinţa ta, până 

când vei plăti până la ultima picătură sângele miilor de fraţi ai tăi pe care l-ai 
vărsat. Aruncă-ţi însemnele de general, iar solul va deveni mai ferm sub 
picioarele tale, lumina va deveni mai puternică, şi îţi vei putea găsi inclusiv 
tovarăşi. Fereşte-te însă de cei de seama ta, căci altfel vei fi pierdut! Dar mai 
presus de toate, întoarce-te către Domnul, iar calea ta va fi scurtă şi uşoară. 
Amin!" 

în etapa sa actuală, eroul nostru nu este însă deloc pregătit ca să 
urmeze sfatul îngerului. De aceea, acesta îl părăseşte, iar el va mai rămâne 
în această stare de suspensie timp de câteva sute de ani. 

Puteţi trage singuri concluziile despre „apa" în care se scaldă, aşa că 
nu vom mai discuta despre el. 



Scena 7 
Un papă 

(11 august 1847) 

De această dată vom începe exemplul nostru direct în lumea de 
dincolo. Avem de-a face acum cu un personaj care a jucat un rol major în 
lumea fizică, ajungând să creadă că această lume nu există decât de dragul 
său şi că putea face orice dorea. El şi-a arogat întreaga putere a lui 
Dumnezeu, într-o măsură mai mare decât au fâcut-o alţii, de aceeaşi teapă ca 
şi el. La fel ca toţi oamenii, a fost nevoit să „muşte şi el ţărâna" la un 
moment dat, iar marea lui putere sau rolul de slujitor al lui Dumnezeu nu i- 
au mai fost de nici un folos. 

II regăsim în lumea spirituală, având o figură descărnată, pământie, 
aproape neagră, îndreptându-se lent către miazănoapte şi privind 
pretutindeni în jurul său. 

Alături de el se află un omuleţ, care seamănă cu o maimuţă. Acesta 
îşi face de lucru în jurul omului nostru, ca şi cum ar avea treburi foarte 
importante cu el. haideţi să ne mai apropiem cu câţiva paşi, ca să auzim 
monologul ciudat al acestui om, care îşi ignoră deopotrivă tovarăşul şi pe 
noi. 

Suntem deja foarte aproape de el. Iată ce spune: „Totul este doar 
minciună, o amăgire, iar cei amăgiţi sunt cei mai fericiţi. Vai celui care îi 
amăgeşte însă, dacă o face în mod conştient! Dacă nu o face însă în mod 
conştient, şi nu-şi dă seama că minte şi că înşeală, atunci el poate fi felicitat 
pe bună dreptate. Căci în acest caz, un măgar îl conduce pe altul, şi amândoi 
se mulţumesc cu nutreţul de proastă calitate pe care-1 primesc. Dar eu, eu ce 
sunt? Am fost şeful suprem, şi toată lumea trebuia să creadă şi să facă ceea 
ce le spuneam eu. Cât despre mine, eu făceam numai ceea ce doream, căci 
eu ţineam frâiele puterii în mâinile mele, la fel ca cei care iau fără să ceară, 
convinşi că merită să primească. Eram atoateştiutor; ştiam foarte bine că 
totul nu este decât o minciună şi o amăgire, dar asta nu m-a împiedicat să le 

impun supuşilor mei minciunile mele, ameninţându-i cu pedepse teribile pe 
cei care refuzau să se supună, convins fiind că tot ceea ce emiteam eu, în 
scris sau verbal, trebuia să fie acceptat ca un adevăr suprem. 

Atât timp cât m-am aflat pe pământ am crezut că moartea fizică este 
sfârşitul existenţei. Aceasta a fost convingerea mea secretă, dar fermă, şi 
toată înţelepciunea lumii nu mi-ar fi putut-o schimba. Până şi această 
credinţă s-a dovedit o minciună, căci continui să trăiesc, deşi am murit 
trupeşte. 

Le-am predicat milioanelor de suflete despre iad, purgatoriu şi cer, 
le-am acordat indulgenţe şi i-am canonizat pe mulţi dintre cei decedaţi; le- 
am spus oamenilor să ţină post, să se roage, să se confeseze şi să se 
împărtăşească. Şi iată-mă acum singur, neştiind ce să fac! Dacă ar fi existat 
o Judecată de Apoi, aş fi fost cu siguranţă judecat. Dacă ar fi existat un cer, 
aş fi avut tot dreptul să intru în el, de-a dreapta Tatălui, căci am fost 
slujitorul lui Christos pe pământ, prin voinţa lui Dumnezeu! Şi cu siguranţă, 
ceea ce am făcut a fost rezultatul aceleiaşi voinţe divine, căci potrivit 
Scripturii nici un fir de păr nu poate fi clintit de pe capul omului şi nici o 
rândunică nu poate zbura de pe acoperişul unei case fără ca această voinţă 
supremă să ştie şi să fie de acord. 

Am confesat şi am împărtăşit potrivit acestor datini străvechi, şi aş fi 
putut să mă iert oricând de păcate pe mine însumi, căci am avut puterea de a 
anula confesiunile, inclusiv împărtăşania, pentru oricine şi pentru totdeauna, 
lucru pe care nu l-aş fi făcut niciodată din motive politice. Dacă ar fi existat 
un iad, aş fi avut toate motivele să mă aflu şi acolo, căci în ochii lui 
Dumnezeu orice fiinţă umană este un ucigaş înnăscut! Sau cel puţin ar fi 
trebuit să mă aflu în purgatoriu, despre care se spune că este destinul 
oricărui suflet decedat, cel puţin timp de trei zile! Dar iată că nu mă aflu nici 
într-unui, nici în altul, aşa că toate poveştile astea despre cer, iad, purgatoriu, 
Iisus, Măria şi Dumnezeu nu sunt altceva decât o amăgire şi o minciună! 
Omul trăieşte numai potrivit forţelor naturii, iar viaţa lui interioară este 
datorată exclusiv propriilor sale forţe interioare naturale, care probabil că se 
combină astfel încât ajung să devină o fiinţă eternă şi indestructibilă. 
Rezultă că îmi revine misiunea să studiez acum aceste forţe, iar apoi, pe 
măsură ce mă voi familiariza cu ele, să-mi găsesc propriul cer. 

Constat totuşi că ceva sau cineva mă trage de toga mea pontificală! 
Ce ar putea fi, vreun spirit invizibil, sau un simplu vânticel? într-adevăr, mi 
se pare ciudat în acest deşert infinit, în care oriunde te-ai îndrepta, nu găseşti 
niciodată pe altcineva. Poţi să strigi, să plângi, să înjuri, să blestemi sau să te 
rogi oricui ai dori, nimic nu se întâmplă, iar tu rămâi la fel de singur ca şi 
înainte! Cred că au trecut câţiva ani de când am murit pe pământ, în acel 
mod atât de dureros şi de dezagreabil, şi sunt la fel de singur ca atunci, 
plimbându-mă prin acelaşi deşert lipsit de formă! E drept, am ceva libertate 
de mişcare, dar ceea ce se va petrece cu mine în viitor, dacă voi trăi de-a 
pururi sau dacă voi fi totuşi anihilat, mai devreme sau mai târziu, asta 
rămâne încă o ghicitoare imposibil de rezolvat. 

De aceea, mai bine să continui cu investigarea forţelor naturale care 
sălăşluiesc în mine, căci mai buna lor cunoaştere îmi va dezvălui cu 
siguranţă ceea ce se va întâmpla cu mine! 

Aţi auzit cum gândeşte, el, cel care a fost întâiul slujitor al lui 
Dumnezeu pe pământ? O, cu siguranţă va continua să raţioneze multă vreme 
în acelaşi fel, singur singurel, inspirat de tovarăşul său invizibil. Căci 
destinul acestor oameni, care au deţinut pe pământ funcţii supreme, 
izolându-se de toţi şi de toate, este întotdeauna acelaşi: acela de a fi singuri, 
pentru foarte multă vreme. 

De altfel, această izolare se dovedeşte o graţie foarte înaltă pentru ei, 
căci numai astfel se pot întoarce ei pe calea cea dreaptă. Acest proces 
durează însă foarte mult timp. Ei trebuie să treacă mai întâi prin toate 
etapele nopţii şi golului din interiorul lor, prin agitaţie şi durere, adică prin 
acele caracteristici specifice iadului. 

Abia după ce un asemenea zelot îşi încheie călătoria singuratică, ce 
poate dura sute, mii sau chiar zeci de mii de ani, i se permite compania unor 
spirite drepte. Dacă nu le urmează nici de data aceasta, este lăsat din nou 
singur, dar de această dată va fi confruntat cu toate faptele sale criminale, 
inclusiv cu cele ale predecesorilor săi, fiind silit să suporte toate durerile pe 
care el sau predecesorii săi le-au provocat miilor de persecutaţi ai sorţii. 
Dacă nici acest tratament nu îl va vindeca, va fi lăsat aşa cum este; nu va 
avea drept tovarăşi decât foamea şi setea, doi slujitori care reuşesc - mai 
devreme sau mai târziu - să aducă pe oricine pe calea cea bună. 

Acest exemplu v-a permis să aflaţi multe lucruri importante legate de 
viaţa de apoi şi despre „apele" în care sunt nevoiţi să se scalde acest gen de 
conducători vremelnici, până când atinge din nou ţărmul umilinţei, al iubirii 
şi al adevărului. 



Scena 8 
Un ministru 

(12 august 1847) 

întrucât până şi marii potentaţi ai acestei lumi trebuie să moară odată 
şi odată, căci nu au reuşit să creeze încă o companie de asigurări împotriva 
acestei întâmplări dezagreabile care este moartea, cu toată politichia şi 
diplomaţia lor, ministrul nostru a fost nevoit şi el - în cele din urmă - să ia 
decizia să schimbe cele temporale cu cele eterne. 

Pentru acest gen de oameni, moartea este cel mai neplăcut eveniment 
posibil, căci îngerul morţii nu este prea delicat cu ei. Dacă acesta îşi găseşte 
măsura plină, el îi răpeşte pe oameni fără prea multe fineţuri. 

Ministrul nostru, om respectat de întreaga lume datorită intelectului 
său lumesc, a fost ţinut la pat în anii din urmă de o febră dublată de gută, 
care îl chinuia câte două săptămâni în fiecare lună, şi care se agrava cu atât 



25 



mai mult cu cât lua mai multe medicamente. în ultimii ani de viaţă a devenit 
extrem de mânios şi a început să-i ameninţe pe medici că îi va arunca în 
închisoare dacă nu îi vor restabili de urgenţă starea de sănătate. 

Nu a mai apucat însă să îşi ducă la bun sfârşit ameninţarea, căci în 
cea de-a 16-a zi a ultimei crize a intrat într-o comă din care nu s-a mai trezit 
în lumea fizică, cu excepţia unei singure ore, chiar înainte de moarte. In 
această ultimă oră a făcut un nou testament, în care a dispus ce trebuie făcut 
cu averea sa considerabilă, ignorându-i şi de această dată pe cei săraci, pe 
care îi considera - la fel ca toţi cei de teapa lui - nişte simpli cerşetori, căci 
ce ar fi însemnat câteva mii de guldeni dacă ar fi fost repartizaţi la câteva 
milioane de oameni? 

El a lăsat Bisericii ceva bani, pro forma, dar nu ca urmare a credinţei 
sale, căci acest gen de oameni rareori ştiu ce înseamnă credinţa. Tot ce ştiu 
ei să facă este politica pură. De altfel, tocmai acesta a şi fost motivul pentru 
care a lăsat banii respectivi Bisericii. 

După ce şi-a terminat testamentul, el s-a lăsat din nou în pat şi a 
murit pe loc, fără să apuce să se confeseze sau fără să fie împărtăşit, lucruri 
care oricum nu-1 interesau deloc. întrucât şi-a încheiat socotelile cu această 
lume, o vom părăsi la rândul nostru, trecând în „lumea de dincolo", pentru a 
afla cum se comportă acolo „marele" aristocrat. 

Iată-1, înfăşurat în roba sa oficială în faţa a patru spirite angelice 
deghizate, din care el nu îl poate vedea decât pe ultimul. Locul ales este 
chiar cabinetul său de ministru, în care şi-a dorit până în ultima clipă să 
rezolve treburi importante de stat. 

Acum îi vede pe toţi cei patru îngeri aflaţi în cabinetul lui secret, şi 
de-abia îşi poate reţine mânia împotriva celor patru „ticăloşi", după cum 
gândeşte el despre ei. Ministrul se repede la cordonul clopoţelului şi trage, 
dar nu se aude nici un sunet. 

„Trădare! înaltă trădare! strigă el cât îl ţin bojocii. Cum aţi intrat, 
mizerabililor, în acest cabinet care nu îmi este accesibil decât mie şi în care 
se pun la cale cele mai secrete şi mai sacre operaţiuni referitoare la întreaga 
lume? Nu ştiţi că această înaltă trădare este pedepsită cu moartea? Care 
dintre voi mi-aţi stricat clopoţelul, care în acest moment decisiv, nu scote 
nici un sunet? Mărturisiţi, tâlharilor, care dintre voi a stricat clopoţelul?" 

Primul înger îi răspunde: „Ascultă cu răbdare şi cu cea mai mare 
atenţie cele ce îţi voi spune! Cunosc cât se poate de bine regula care face ca 
nici un om de pe pământ, cu excepţia regelui, să nu poată pătrunde în acest 
cabinet. Dacă te-ai fi aflat încă pe pământ, nu ai fi avut cum să ne vezi aici. 
Corpul tău fizic a murit însă, iar acum te afli în lumea spiritelor, în care nu 
există decât un singur Domn, în timp ce celelalte spirite sunt fraţi, mai buni 
sau mai răi, în funcţie de felul în care au acţionat pe pământ, făcând fapte 
bune sau rele. Domnul ne-a acordat nouă dreptul şi datoria plină de iubire de 

a-i vizita pe cei decedaţi, oferindu-i serviciile noastre, în măsura în care 
acesta ne acceptă, aşa cum ai făcut tu. 

De aceea, Domnul ne-a însărcinat cu misiunea de a-ţi revela faptul 
că în această lume eternă, toate onorurile lumeşti, inclusiv toată politica ce 
îţi este atât de dragă, au încetat să mai existe, iar acest cabinet, roba ta şi 
aceste documente de stat aparent atât de importante nu reprezintă decât o 
iluzie, născându-se din propria ta fantezie, care continuă să se agate în mod 
excesiv de lumea fizică. Ele vor dispărea însă de îndată ce ne vei urma. 
Dacă ne vei urma, vei cunoaşte calea uşoară care duce către adevărata şi 
eterna împărăţie a vieţii, acolo unde fericirea este infinită. Dacă vei refuza să 
ne urmezi, vei constata că este foarte greu să atingi de unul singur împărăţia 
lui Dumnezeu. Vezi tu, cu permisiunea lui Dumnezeu, ai fost pe pământ un 
mare om şi ţi s-a acordat foarte multă putere. Din păcate, în tine s-a trezit 
setea de putere, care te-a făcut să încâlci de multe ori ordinea divină. 
Aceeaşi sete de putere te-a făcut să uiţi de cele mai multe ori de iubirea faţă 
de aproape, astfel încât ai devenit complet nepotrivit pentru împărăţia lui 
Dumnezeu. 

Din fericire, pentru tine, Domnul ştie ce povară grea ai avut de dus şi 
este plin de compasiune în ceea ce priveşte. De aceea, El ne-a trimis pe noi, 
pentru ca tu să poţi fi mântuit şi înălţat, astfel încât să nu te mai scufunzi sub 
povara marilor tale afaceri de stat. Nu este vorba despre o judecată, căci în 
împărăţia libertăţii de spirit nu poate fi vorba nici de judecată nici de vreun 
judecător, ci doar de liberul arbitru înnăscut pe care îl are orice fiinţă 
umană! Nu trebuie să te gândeşti nici la vreun iad, căci iadul nu există decât 
în interiorul omului, dacă acesta îl creează singur, prin propriile sale fapte 
rele. La fel, nu trebuie să crezi că cerul este răsplata faptelor bune. Fie ca de 
acum înainte, voinţa ta să nu mai urmeze decât Cuvântul Domnului Iisus 
Christos, şi fie ca tu să nu-L mai cauţi decât pe El, prin Cuvântul Său! 
Atunci când îl vei găsi, vei beneficia de toate cerurile şi vei dispune de o 
altfel de putere, născută din iubire, decât aceea pe care ai folosit-o în lumea 
fizică prin puterea intelectului tău şi a poziţiei tale înalte. Acum ştii tot ce 
era de ştiut! De aceea, fă ceea ce te îndeamnă liberul tău arbitru, în numele 
Domnului Iisus! Amin " 

Ministrul răspunde: „într-adevăr, discursul tău este plin de 
înţelepciune, şi am intuiţia că tot ce ai spus este adevărat. De asemenea, îmi 
este absolut clar că am murit trupeşte, dar nu înţeleg deloc de ce acel evreu, 
Iisus, ar trebui să fie unicul Domn şi Dumnezeu! Atunci ce mai este cu 
, Tatăl' şi Cu , Sfântul Duh'? din câte îmi dau seama, spusele tale nu prea se 
potrivesc cu învăţătura lui Iisus, cel care le-a vorbit tuturor despre Sfânta 
Treime! De aceea, nu te supăra dacă nu te voi urma atât de rapid pe cât ai 
dori, dacă nu cumva mă vei convinge de contrariul!" 

îngerul: „Frate, aceste lucruri nu se petrec imediat. Mai întâi de 
toate, va trebui să renunţi la roba ta de demnitar şi să îmbraci haina umilinţei 
şi a negării de sine. Abia atunci te vei convinge de ceea ce ţi se pare acum 
de neconceput". 

Ministrul: „Bine, atunci du-mă şi arată-mi calea cea dreaptă. Curăţă 
toate elementele lumeşti din sufletul meu, şi vom vedea atunci dacă ceea ce 
spuneai se va dovedi adevărat". 

Ceilalţi trei îngeri fac un pas înainte şi îi scot omului roba sa bogată, 
îmbrăcându-1 în schimb cu nişte zdrenţe murdare, de culoare cenuşie. Cel 
de-al doilea înger îi vorbeşte: „Acum ai îmbrăcat haina umilinţei. Dar ea 
singură nu este de ajuns, căci trebuie să te şi comporţi ca atare. De aceea, 
urmează-ne!" 

Omul îi urmează pe îngeri. Cei cinci ajung la o fermă, iar îngerul îi 
vorbeşte din nou: „Iată, aici se află un ţăran care are un mare număr de 
porci. Tu vei fi slujitorul lui şi te vei mulţumi cu ceea ce îţi va oferi el. chiar 
dacă ţi se va părea că este dur şi nedrept cu tine, vei suporta totul cu răbdare 
şi cu speranţa că Domnul îşi va revărsa asupra ta graţia şi compasiunea Lui. 

Dacă te va lovi, nu-i răspunde cu aceeaşi monedă, ci întoarce-te cu 
spatele pentru a primi lovitura, la fel ca un sclav, aşa cum ai văzut că fac 
soldaţii care se supun subordonării militare şi acceptă fără să crâcnească 
orice pedeapsă - oricât de nedreaptă li s-ar părea - venită din partea 
superiorilor lor. Dacă vei suporta acest destin cu multă răbdare, vei avea 
curând parte de o soartă mai bună. 

La care, omul nostru nu mai rezistă: „Mersi frumos pentru această 
ghidare! Daţi-mi înapoi hainele, impostorilor! Prefer să îmi găsesc singur 
calea! Ce tâlhari! Vor să facă din mine - un aristocrat cu atâţia strămoşi, un 
paznic la porci! O, dacă m-aş mai afla în lumea fizică, cum v-aş mai face să 
plătiţi pentru această insultă! Şi peste toate, aceşti vagabonzi mai au 
pretenţia că sunt mesagerii lui Dumnezeu! Staţi puţin, şi veţi plăti cu 
siguranţă pentru toate acestea!" 

îngerii îi înapoiază hainele de demnitar şi îi spun: „Fie după cum 
doreşti. Iată-ţi veşmântul pământesc! Dacă nu doreşti să păşeşti pe calea 
vieţii, nu ai decât să păşeşti pe propria ta cale. Misiunea noastră s-a 
încheiat!" 

Vedeţi aşadar în ce „ape" se scaldă omul nostru... Va continua să 
înoate în ele până când se va întoarce la Tatăl, la fel ca şi Fiul Risipitor. . . 

De aceea, feriţi- vă de setea de putere, căci consecinţele acesteia sunt 
întotdeauna cele descrise mai sus. Să trecem acum la un alt exemplu! 



Scena 9 
Episcopul Martin 

(13 august 1847) 

Un episcop, foarte atent întotdeauna cu demnitatea sa, dar şi cu 
dogmele în care credea, s-a îmbolnăvit pentru ultima oară. 

încă de pe vremea când era doar un asistent de preot, el obişnuia să 
descrie în culorile cele mai vii fericirile din regatul îngerilor, dar şi chinurile 
din purgatoriu şi din iad. Deşi a ajuns la o vârstă înaintată, de aproape 80 de 
ani, se pare că nu prea dorea să ajungă în cerul pe care 1-a lăudat toată viaţa 
sa! Bag seama că ar fi dorit mai degrabă să mai trăiască încă o mie de ani pe 
acest pământ, predicând în continuare despre desfătările care îi aşteaptă pe 
credincioşi în ceruri. . . 

De aceea, episcopul nostru bolnav a făcut tot ce i-a stat în puteri 
pentru a-şi restaura starea de sănătate pierdută. A chemat cei mai buni 
medici, a dispus celebrarea unor mise în toate bisericile din dioceza sa, le-a 
cerut tuturor oiţelor din turma sa să se roage pentru viaţa sa. A dispus 
ridicarea chiar în camera în care bolea a unui altar în faţa căruia trebuiau să 
se ţină nu mai puţin de trei slujbe dimineaţa, pentru restaurarea sănătăţii 
sale, în timp ce seara, trei călugări dintre cei mai pioşi trebuiau să se roage 
încontinuu pentru gazda lor. 

El însuşi continua să se roage: „O, Doamne, ai milă de mine! Sfântă 
Mărie, mamă preacurată, ajută-mă! Revarsă-ţi graţia asupra demnităţii mele 
de prinţ-episcop, pentru gloria Fiului tău! O, nu-1 pedepsi pe cel mai 
credincios dintre slujitorii tăi, tu, ajutătoarea celor în nevoie, unicul sprijin al 
celor bolnavi!" Dar nimic din toate acestea nu i-au mai ajutat. Omul nostru a 
intrat într-o comă din care nu s-a mai trezit niciodată în această lume. 

Cunoaşteţi probabil ceremonialul „extrem de important" care se ţine 
pentru un episcop decedat, aşa că nu ne vom mai pierde timpul cu descrierea 
lui. Vom trece aşadar direct în lumea spiritelor, pentru a vedea cum se 
comportă acolo episcopul nostru. 

Iată-1, continuă să zacă în patul său de boală. Câtă vreme inima sa 
continuă să fie caldă, îngerul nu îi desprinde sufletul de corp. Această 
căldură este chiar spiritul nervilor, care trebuie complet absorbit de suflet 
înainte să poată fi eliberat de corp. 

In sfârşit, sufletul omului a absorbit complet spiritul nervilor, iar 
îngerul îl poate desprinde de corpul fizic, prin următoarele cuvinte: „Epheta 
- ridică-te, suflete, şi lasă praful să se întoarcă în lumea viermilor şi a 
degradării, pentru a se descompune. Amin!" 

Şi iată, episcopul nostru se ridică, îmbrăcat în continuare în hainele 
sale luxoase, de prinţ al bisericii. Deschide ochii şi priveşte în jur cu uimire, 
dar nu vede pe nimeni, nici măcar pe îngerul aflat lângă el. împrejurimile 
sunt vizibile, dar lumina nu este prea puternică. Solul pare acoperit cu un fel 
de muşchi şi licheni uscaţi. 

Complet uluit de această situaţie neobişnuită în care se găseşte, omul 
nostru îşi spune: „Ce e asta? Unde mă aflu? Mai trăiesc, sau am murit? Ştiu 
că am fost foarte bolnav, şi nu este exclus să fi decedat! Da, pentru numele 
lui Dumnezeu, asta trebuie să se fi petrecut! O, Sfântă Mărie, Sfinte Iosif, 

Sfântă Ana, marii mei susţinători dintotdeauna, veniţi şi ajutaţi-mă să intru 
în împărăţia lui Dumnezeu!" 

Aşteaptă o vreme, privind cu atenţie în jur ca să vadă din ce direcţie 
vor veni cei trei sfinţi, dar aceştia nu se grăbesc prea tare! Episcopul îi 
cheamă din nou, cu o voce mai puternică, apoi îi aşteaptă, dar nimeni nu îşi 
face apariţia. El îi strigă iarăşi, cu o voce încă şi mai puternică, dar în zadar. 

Acum, omul nostru începe să se simtă cu adevărat speriat. El îşi dă 
seama de situaţia disperată în care se află şi strigă: „O, pentru numele lui 
Dumnezeu, Doamne, ajută-mă! (Aceasta este fraza lui obişnuită). Ce 
înseamnă toate acestea? Am strigat de trei ori şi nu am primit nici un 
răspuns! 

Oare sunt blestemat? Imposibil, căci nu văd nici un fel de foc şi nici 
un diavol! O, o, o (tremurând): este îngrozitor! Mă simt atât de singur! O, 
Doamne, ce mă fac dacă îmi apare vreun diavol tocmai acum, când nu sunt 
apărat de crucifixul consacrat? Ca să nu mai vorbim de faptul că se spune că 
diavolilor le plac cu deosebire episcopii! O, în ce situaţie disperată mă aflu! 
Cred că scrâşnetul dinţilor se revarsă deja asupra mea! 

Mai bine să renunţ de pe acum la roba mea de episcop, astfel încât 
diavolii să nu mă recunoască. Dar poate că acest gest le va da o putere mai 
mare asupra mea! O, ce cumplit este să mori! 

Cel puţin dacă aş fi murit de tot, nu mi-ar mai fi fost atât de frică, dar 
această viaţă de după moarte este cu adevărat teribilă! Mă întreb ce s-ar 
putea întâmpla dacă aş pleca de aici? Nu, nu, mai bine rămân. Cine ştie ce se 
mai petrece dacă plec pe întunericul ăsta? De aceea, voi rămâne aici până la 
Judecata de Apoi, în numele lui Dumnezeu şi a binecuvântei Fecioare 
Măria!" 

Evenimentele care au urmat şi ghidarea acestui om, altminteri destul 
de pios, vor fi descrise în continuare. 

Scena descrisă mai sus reprezintă capitolul cu care începe lucrarea 
„Episcopul Martin" („Apusuri preschimbate în răsărituri"), care descrie pe 
larg trecerea în lumea de apoi a unui episcop şi evoluţia lui până la atingerea 
desăvârşirii celeste. 

Ce s-a mai petrecut însă cu episcopul nostru după aceste prime 
experienţe ce au urmat morţii sale? El a început să se plictisească din ce în 
ce mai tare, părându-i-se că a trecut o întreagă eternitate până când şi-a 
găsit, bucuros, un tovarăş. Acesta era chiar Petru, îngerul lui călăuzitor, pe 
care el 1-a confundat cu un coleg. Petru 1-a instruit pe Martin, i-a dat o serie 
de sfaturi în acord cu Evanghelia şi 1-a încurajat să facă diferite servicii, 
special alese pentru a-1 ajuta să îşi depăşească anumite slăbiciuni pe care le- 
a manifestat în ultima sa viaţă. Apoi ghidul 1-a părăsit, pentru a nu-1 
influenţa în luarea unor decizii importante. 

Treptat, Martin a început să creadă că a fost părăsit de ghidul său, 
devenind din ce în ce mai furios pe acesta. în loc să o apuce cu toată 

umilinţa pe „calea în numele Domnului" pe care i-a indicat-o ghidul său, el 
s-a întors către regiunea „înserării", iar apoi chiar către cea a „miezului 
nopţii", avansând într-o direcţie în care devenea din ce în ce mai întuneric. 
Datorită stării sale sufleteşti, el s-a afundat într-o regiune mlăştinoasă, din 
care nu a mai ştiut cum să scape. în cele din urmă, disperat, a ajuns pe malul 
unei mări, nemaiputând nici să avanseze, nici să se întoarcă înapoi, din 
cauza beznei. In această situaţie lipsită de orice speranţă, lui i s-a arătat 
însuşi Domnul, sub forma unui pescar, ajutându-1 să urce în barca mântuirii 
sale. 

Urmează un dialog care revelează starea în care se afla sufletul lui 
Martin, dar care îl conduce pe acesta către cunoaşterea de sine, pocăinţă şi 
întoarcerea către adevăr. 

Iată în continuare un citat din acest dialog (capitolele 13-17): 

(Domnul, sub forma cârmaciului, îi răspunde lui Martin, care tocmai 
s-a plâns cu amărăciune de nedreptatea sorţii sale): „Oricât de neplăcut ar fi 
să stai singur o perioadă atât de lungă de timp, te asigur că această solitudine 
prelungită este cât se poate de benefică. Ea îi asigură individului suficient de 
mult timp pentru a reflecta asupra propriei sale nebunii, pentru a le înţelege 
şi pentru a renunţa la ele. (...) De aceea, oricât de dezagreabilă ţi s-a părut, 
starea ta de singurătate a fost cât se poate de benefică pentru caracterul tău. 
Căci Domnul tuturor fiinţelor a vegheat asupra ta şi a dovedit o mare 
răbdare cu tine. 

Ştiu foarte bine că în lumea fizică ai fost un episcop romano-catolic, 
şi deşi în sinea ta nu-ţi păsa deloc de ele, ţi-ai respectat îndatoririle păgâne şi 
idolatre cu o stricteţe demnă de o cauză mai bună. La ce folos însă, când ştii 
foarte bine că Domnul nu priveşte decât în sufletul omului? In plus, ai fost 
arogant şi tiranic, ca să nu mai vorbim de ataşamentul tău faţă de trupul 
feminin, în pofida jurământului de castitate pe care ţi l-ai asumat. Crezi că 
Dumnezeu priveşte cu blândeţe la asemenea acţiuni? (...) 

Ţi-ai spus vreodată în inima ta: ,Lăsaţi-i pe cei mici să vină la mine? 
O, nu! Pentru tine nu contau decât cei mari, personajele cu funcţii 
importante! Ai primit vreodată în casa ta, în numele Domnului, vreun copil 
abandonat, l-ai îmbrăcat şi l-ai hrănit? Câţi oameni goi ai îmbrăcat? Câţi 
oameni flămânzi ai hrănit? Câţi prizonieri ai eliberat?... Eu nu-mi amintesc 
de nici unul! îmi amintesc în schimb foarte bine de mii de oameni pe care i- 
ai întemniţat din punct de vedere spiritual, şi mulţi sărmani pe care i-ai rănit 
în inimă prin blestemele şi ameninţările tale cu focul iadului! în schimb, 
celor bogaţi şi puternici le acordai dispensă după dispensă, evident, contra 
unor sume de bani! Numai în câteva cazuri cu totul excepţionale ai acordat 
asemenea dispense gratuit, de altfel tot celor foarte puternici, pentru a le 
face impresie! Chiar ai putut crede vreodată că Dumnezeu va privi cu 
blândeţe la asemenea fapte şi că după moartea ta fizică vei fi primit pe loc în 
cer? 

Nu îţi spun toate acestea pentru a te judeca, ci numai pentru a te 
convinge că Domnul nu ţi-a făcut nici o nedreptate atunci când te-a părăsit 
(de altfel, numai aparent) în acest loc. Mai mult decât atât, numai 
compasiunea lui a împiedicat aruncarea ta direct în iad, imediat după 
moartea ta, aşa cum o meritai din plin. 

Gândeşte-te la toate acestea şi nu mai abuza de timpul ghizilor tăi. 
încearcă să realizezi, cu toată smerenia, că nu meriţi în nici un fel graţia lui 
Dumnezeu. Dacă până şi cei mai credincioşi dintre slujitorii Lui se 
consideră răi şi neputincioşi, cu atât mai mult ar trebui să faci şi tu acelaşi 
lucru, cu cât nu ai făcut niciodată ceva în acord cu voinţa divină!" 

Episcopul: „Este foarte adevărat ceea ce spui, dar ce aş mai putea 
face acum? îmi pare cât se poate de rău pentru toate greşelile mele, dar nu 
mai am cum să le îndrept, iar vinovăţia şi păcatul meu vor rămâne de-a 
pururi seminţele şi rădăcinile morţii. Cum aş mai putea găsi compasiune în 
faţa lui Dumnezeu, eu, care nu sunt decât un păcătos? 

îmi dau foarte bine seama că nu merit altceva decât să fiu aruncat în 
iad, dar nu mai pot face nimic altceva, decât cel mult dacă Domnul îmi va 
acorda şansa unei noi vieţi pe pământ, astfel încât să-mi pot îndrepta cât mai 
multe greşeli. Sau, de vreme ce îmi este atât de frică de iad, poate că 
Domnul va accepta să mă lase să trăiesc în vreun colţilor uitat din eternitate, 
ca simplu fermier, câştigându-mi existenţa prin munca mâinilor mele. Nu 
mă aştept să câştig vreun nivel superior de fericire, căci sunt perfect 
conştient de faptul că nu merit să fiu admis nici chiar în sfera cea mai de jos 
a cerului. 

Aşa văd acum lucrurile. Dacă aş mai trăi în lumea fizică, aş fi 
probabil un caz fără speranţă, căci acolo tendinţa generală este către a face 
rău, iar a încerca să faci bine este ca şi cum ai înota împotriva curentului. 

Nu vreau să spun cu asta că Atotputernicul ar trebui să-mi mai 
reducă din pedeapsă, dar mă întreb dacă nu cumva faptul că lumea este aşa 
cum este şi că nu ai cum s-o îndrepţi nici daci ai vrea - nu va cântări într-o 
oarecare măsură în judecata Sa? 

Dragul meu salvator, nu te supăra pe mine pentru ceea ce am spus, 
căci aşa am privit întotdeauna lucrurile până acum. Judecând după cuvintele 
tale, pari să dispui de o înţelepciune de-a dreptul divină, aşa că probabil îmi 
vei putea explica ce trebuie să fac ca să mă salvez cel puţin de chinurile 
iadului. 

Te asigur că mi-am iertat din toată inima fostul ghid, aşa cum mi-ai 
cerut. în fond, singurul motiv pentru care m-am supărat pe el a fost legat de 
faptul că nu puteam să înţeleg ce intenţii are cu mine. Dacă s-ar întoarce 
acum, l-aş îmbrăţişa - de dragul tău - la fel cum îşi îmbrăţişează fiul tatăl de 
multă vreme pierdut. 

Domnul, sub forma cârmaciului: „Ascultă cu atenţie ceea ce îţi voi 
spune! 

Eu ştiu foarte bine cum este lumea, şi dacă nu ar fi fost dintotdeauna 
aşa, Domnul nu ar fi fost crucificat. De aceea, în ceea ce priveşte lumea, 
cuvintele Domnului, citate în Evanghelie, trebuie respectate odată pentru 
totdeauna: 

In aceste vremuri (adică în epoca acestei lumi), împărăţia lui 
Dumnezeu are nevoie de forţă; de aceea, numai cei care aplică forţa o vor 
obţine. In ceea ce te priveşte, sărmanul meu prieten, tu nu ai aplicat 
niciodată această forţă morală, la care se referă împărăţia cerurilor. De 
aceea, nu acuza prea tare lumea exterioară, căci Eu ştiu foarte bine că ai fost 
mult dintotdeauna mai preocupat de lume decât de spirit. Din acest punct de 
vedere, ai fost unul din principalii opozanţi ai mişcării de iluminare, un 
duşman al protestanţilor, pe care i-ai persecutat cu multă ură, pentru aşa-zisa 
lor erezie. (...) 

Sper că înţelegi acum că în această lume nu contează nimic altceva 
decât adevărul pur, combinat cu iubirea eternă, şi că orice alte scuze decât 
mea quam maxima culpa (sunt absolut vinovat) sunt absolut superflue. 
Trebuie să recunoşti că în afară de Dumnezeu, nimeni nu cunoaşte lumea 
din întreaga eternitate, până în cele mai mici detalii ale sale. De aceea, este 
absurd ca tu să-i explici Domnului cum este lumea, numai ca să îţi aperi 
atitudinea, ca să nu mai vorbim de faptul că tu însuţi ai fost unul dintre cei 
care au contribuit din plin la deteriorarea acestei lumi, aşa cum este ea. 

In ceea ce priveşte consideraţia pe care o meriţi tu, un prizonier al 
acelei lumi exterioare, te asigur că ea îţi va fi acordată ca atare. Ceea ce îţi 
datorează lumea în faţa lui Dumnezeu nu va conta însă prea mult. In ceea ce 
priveşte însă datoria ta faţă de Dumnezeu, aceasta nu deloc minoră, şi ea nu 
îţi va fi iertată decât dacă te vei căi şi vei mărturisi că tu - un om care a fost 
întotdeauna rău - nu poţi face nimic ca să schimbi situaţia, ci numai Domnul 
te poate ierta şi mântui. 

Teama ta de iad este perfect justificată, căci conştiinţa îţi spune că 
acesta este locul pe care îl meriţi, iar în sinea ta eşti convins că Dumnezeu te 
va arunca în iad ca pe o piatră într-un lac. Ceea ce nu realizezi este că tu te 
temi de un iad imaginar, bucurându-te în schimb de iadul real în care te afli 
deja. 

Ascultă: toate gândurile pe care le-ai exprimat până acum nu sunt 
altceva decât iadul. Căci oriunde există o scânteie de egoism, de aroganţă şi 
de condamnare a semenilor tăi, acolo este iadul. Oriunde dorinţa carnală nu 
a fost transcensă în mod voluntar, acolo este iadul. Şi întrucât toate acestea 
fac parte din natura ta, se poate spune că tu te afli în iad, într-o foarte mare 
măsură. înţelegi acum cât de stupidă este teama ta? 

Domnul, care este plin de compasiune faţă de toate fiinţele, doreşte 
să te scape de acest iad, în nici un caz să te condamne să te scufunzi şi mai 
adânc în el, după cum spune maxima ta romană. Nu trebuie să crezi nici o 
clipă că Domnul le spune celor care doresc să se ducă în iad: „Bine, dacă 
insistaţi să ajungeţi acolo, aşa să fie!" Acest mod de a gândi este un 

sacrilegiu! Deşi tu însuţi nu doreşti să renunţi la iad, nu cred că L-ai auzit 
vreodată pe Domnul condamnându-te pe acest lucru. 

Gândeşte-te la cuvintele Mele şi schimbă-ţi atitudinea în mod 
corespunzător, iar Eu voi pilota această barcă astfel încât să te scot din iadul 
în care te complaci, ducându-te în regatul vieţii. Aşa să fie!" 

Episcopul: „O, dragul meu prieten, trebuie să recunosc - spre 
regretul meu - că ai dreptate în toate privinţele. înţeleg acum că nu am nici 
o scuză şi că sunt singurul responsabil pentru tot ce s-a întâmplat. Aş dori să 
aflu însă unde mă duci şi care va fi destinul meu pentru eternitate". 

Cârmaciul: „Intreabă-ţi inima, iubirea din ea! Ce spune ea? Ce îşi 
doreşte ea? Atunci când iubirea ta îţi va oferi un răspuns clar la întrebările 
care te preocupă, vei putea spune că destinul tău s-a stabilit ferm înlăuntrul 
tău. Căci fiecare este judecat numai în funcţie de iubirea sau de dorinţele 
sale". 

Episcopul Martin: „O, prietene, dacă ar fi să fiu judecat după iubirea 
mea, numai Dumnezeu ştie unde aş ajunge! Căci mintea mea este precum o 
femeie frivolă, preocupată doar de modă, care are de ales între o sută de 
modele de rochii, dar se dovedeşte incapabilă să se hotărască pentru vreuna. 
Un sentiment intim mă atrage către Dumnezeu, Creatorul meu. Dar marile şi 
gravele mele păcate se opun şi fac ca această dorinţă să fie doar un vis 
imposibil de împlinit. 

îmi amintesc apoi de toate acele oiţe din această lume (adică de 
tinerele femei care au constituit primul test al lui Martin în lumea de 
dincolo), şi mă gândesc atunci că nu ar fi deloc neplăcut să trăiesc o 
eternitate alături de o asemenea turmă. O voce interioară îmi atrage însă 
atenţia că acest lucru nu mă va apropia cu nimic de Dumnezeu, ci 
dimpotrivă, mă va îndepărta de El. Şi astfel, această idee dispare şi ea în 
marea cea fără de fund. 

Mă gândesc din nou că ar putea să mi se permită să trăiesc ca un 
simplu fermier într-un colţişor din această lume eternă a spiritelor, şi poate 
că vreodată mi se va îngădui marea favoare de a-L vedea pe Iisus, măcar 
pentru un singur moment. Dar conştiinţa îmi reaminteşte din nou că nu sunt 
vrednic de o onoare atât de mare, aşa că mă prăbuşesc din nou în propria 
mea nimicnicie, la picioarele Lui, ale Celui Preasfânt! 

Un singur lucru mi se pare mai uşor de realizat, şi mă mir că mi-a 
trecut abia acum prin mintea mea năroadă, şi anume să rămân împreună cu 
tine în întreaga eternitate, oriunde te-ai duce. Deşi în lumea fizică nu puteam 
să-i suport sub nici o formă pe cei care îmi spuneau adevărul verde în faţă, 
pe tine am ajuns să te iubesc foarte tare, chit că mi-ai spus atâtea adevăruri 
dureroase, ca un fel de judecător înţelept, dar blând. Da, voi urma acest 
gând, acum şi de-a pururi!" 

Cârmaciul: „Foarte bine, dacă aceasta este direcţia în care te 
direcţionează iubirea ta, lucru care mai rămâne încă de demonstrat, ea poate 

fi realizată pe loc. Nu suntem prea departe de ţărm, iar coliba în care 
locuiesc se află destul de aproape. De-acum ai aflat cu ce mă ocup: sunt un 
cârmaci în adevăratul sens al cuvântului. Dacă doreşti, poţi să participi la 
afacerea mea, lucrând alături de mine micul meu lot de pământ, în timpul 
nostru liber, pentru a ne asigura existenţa. Iar dacă vei privi în spatele tău, 
vei vedea pe cineva care ne va fi alături, plin de credinţă". 

Pentru prima oară de când a început călătoria, episcopul Martin îşi 
întoarce capul şi îl recunoaşte imediat pe îngerul Petru. Se repede să îl 
îmbrăţişeze şi îi cere iertare pentru faptul că 1-a insultat. Petru îi răspunde cu 
aceeaşi iubire şi laudă alegerea pe care a făcut-o inima lui. 

Intre timp, barca a ajuns la ţărm, iar cei trei o leagă de un ţăruş şi 
intră în colibă. 

Până acum întunericul a fost destul de mare. Când cei trei intră în 
colibă, el pare să se diminueze, iar lumina creşte în intensitate, la fel ca în 
cazul răsăritului de soare. Evident, acest fenomen nu este vizibil decât 
pentru ochii episcopului, căci pentru Domnul şi pentru îngerul Petru ziua 
este eternă şi perfect strălucitoare. 

Motivul pentru care zorii zilei răsar inclusiv pentru episcop este legat 
de iubirea care a început să se nască în inima lui, ca urmare a faptului că a 
renunţat, prin graţia Mea, dar din proprie voinţă, la o mare parte din 
murdăria sa lumească, proces care era în plină desfăşurare. 

(Restul poveştii poate fi citit în cartea „Apusuri preschimbate în 
răsărituri. Episcopul Martin - Ascensiunea unui suflet în lumea de dincolo", 
scrisă de Jakob Lorber 2 .) 



Scena 10 

Un om sărman 

(16 octombrie 1848) 

Iată o altă scenă scurtă din regatul spiritelor, care prezintă moartea 
sau tranziţia reală de la această viaţă de probă, pe pământ, către viaţa eternă 
şi adevărată a spiritului, în cazul unui biet muncitor, care face parte din 
categoria „gloatelor", a „maselor" sau a „nenorociţilor" în viziunea 
notabilităţilor acestui pământ. 

Urmaţi-Mă aşadar în cămăruţa lui mică, care seamănă mai degrabă 
cu o cutie de chibrituri decât cu o cameră demnă de locuinţa unei fiinţe 
umane. In interior, camera abia dacă are doi metri pătraţi. Uşa de la intrare 
este aproape dărâmată, iar deasupra ei se află o ferestruică îngustă, prin care 
abia dacă pătrunde o lumină slabă, prin care se vede zidul grajdului unui 
vecin bogat, şi care nu luminează camera decât atât cât să le permită celor 
şapte locuitori ai ei să se recunoască unul pe celălalt. Camera nu are nici 



Această carte va apărea în curând la editura Vydia. 

sobă, nici calorifer, ci doar câteva cărămizi într-un colţ, pe care, dacă au 
norocul să obţină ceva alimente ca urmare a muncii lor grele, locuitorii 
acestei camere gătesc o masă frugală. 

Nota bene: pentru această locuinţă „superbă", familia muncitorului 
trebuie să plătească proprietarului o chirie lunară de un florin şi 30 de 
coroane, care li se pare suficient de mică pentru a se simţi de-a dreptul 
fericiţi. Cel puţin, proprietarului nu-i sileşte să plătească chiar în prima zi a 
lunii, ci le permite de multe ori o amânare de cel mult două săptămâni. Mai 
mult, proprietarul a fost „atât de bun" încât să le permită să ia câteva 
kilograme de paie pentru tatăl familiei, bolnav şi în vârstă de 70 de ani, ba 
chiar îi aşteaptă nu mai puţino de zece zile cu plata celor câţiva gologani! 
Cu siguranţă, un proprietar atât de „bun" şi de „răbdător" va avea tot dreptul 
să îmi ceară Mie, atunci când va veni timpul, graţia şi compasiunea! 

Dar să revenim. In colţul cel mai întunecat al camerei, bietul nostru 
muncitor zace pe un strat nou de paie, pe care a dat 20 de gologani. Cu 
câţiva ani în urmă, în timp ce lucra în construcţii, el a căzut de pe o schelă 
prost montată şi şi-a rupt două coaste şi un braţ. A fost dus la spitalul pentru 
săraci, unde medicii l-au terorizat timp de o jumătate de an, după care, deşi 
nu era în întregime refăcut, i-au dat drumul cu un certificat de vindecare. 

De atunci era din ce în ce mai bolnav şi mai slăbit, aşa că nu mai 
putea face munci grele. De aceea, trebuia să-şi întreţină familia alcătuită din 
soţia bolnăvicioasă şi cele cinci fete, dintre care cea mai mare avea 14 ani, 
făcând tot felul de comisioane, sau din donaţiile pe care le cerşeau câteodată 
soţia sau fetele sale de la vreun suflet mai caritabil. Bătrâneţea, slăbiciunea, 
frigul şi alimentaţia proastă, la care s-a adăugat infectarea rănilor din jurul 
coastelor, l-au forţat să zacă pe acest mizerabil „pat" de boală, unde 
primeşte vizita noastră. 

Mai slab decât o mumie egipteană din timpul faraonilor, plin de 
dureri la nivelul oaselor şi de vânătăi din cauza stratului prea subţire de paie 
pe care zace, la care se adaugă golul imens din stomac, el îi spune cu vocea 
frântă soţiei sale: „Nu ţi-a mai rămas nimic? Nici un colţ de pâine? Nici un 
pic de supă caldă? Nici un cartof copt? O, Doamne, Doamne! Sunt sfâşiat de 
foame! Nu mai pot face nici o mişcare din cauza durerilor şi a foamei! O, 
Doamne, Doamne, eliberează-mă de această tortură!" 

Soţia, la fel de slăbită ca şi el, îi răspunde: „O, bietul, dragul meu 
soţ! Cele trei fete mai mari ale noastre au plecat la cerşit chiar de la 6.00 
dimineaţa, în speranţa că vor obţine ceva de la oamenii buni, cu inima plină 
de compasiune; iată, s-a făcut ora 3.00 după-amiază şi nici una dintre ele nu 
s-a întors încă! Mă gândesc cu groază la ce li s-ar fi putut întâmpla! O, 
Iisuse şi Măria! Oare au alunecat în apa râului, sau au sfârşit în mâinile 
poliţiei? Tremur toată! Oricum, fie ca Iisus să te întărească. Cu ajutorul lui 
Dumnezeu, îmi voi aduna toate puterile şi mă voi duce drept la poliţie, ca să 
aflu dacă ştiu ceva de copiii mei!" 



36 



Bolnavul: „Da, da, mamă, du-te, du-te! Şi eu sunt foarte îngrijorat! 
Dar ai grijă să nu stai prea mult şi încearcă să aduci ceva de mâncare, căci 
altminteri voi muri de foame! Aţi aduc aminte că sunt două zile încheiate de 
când nu am pus nimic în gură. Sper ca sărmanele noastre fete să nu fi leşinat 
de foame pe drum... O, Doamne, Doamne, toate nenorocirile cad numai 
asupra mea!" 

Soţia muncitorului pleacă, dar nu face decât câţiva paşi şi vede un 
poliţist care le ţine de ceafă pe cele trei fetiţe ale sale. Cutremurată de 
groază, sărmana mamă îşi ridică mâinile către cer şi strigă: „Doamne, Iisuse! 
Acestea sunt fetele mele!" 

Văzând-o, fetele încep să plângă şi îi spun: „Mamă, mamă! Acest om 
rău ne-a prins la marginea străzii, unde cerşeam câţiva bănuţi pentru 
sărmanul nostru tată, care este atât de bolnav. Apoi ne-a închis într-o cameră 
întunecoasă. întrucât ne-a văzut cerşind de mai multe ori, ne-a adus un alt 
bărbat, încă şi mai abominabil, deşi părea un gentleman. Deşi l-am implorat 
în genunchi să ne lase în pace, el i-a pus pe poliţişti să ne bată cu cureaua, 
până când am început să sângerăm. Apoi ne-a întrebat cu asprime care este 
adresa noastră. După ce ne-a smuls vorbele din gură, i-a poruncit poliţistului 
(care a contribuit din plin la bătaia pe care am încasat-o) să ne ducă acasă. 
O, mamă, mamă, ce experienţă groaznică!" 

Incapabilă să mai scoată vreun cuvânt, sărmana mamă s-a limitat să 
ofteze şi Mi s-a adresat: „O, Doamne, care eşti însăşi justiţia divină! De 
vreme ce eşti viu, cum poţi privi la asemenea orori fără să laşi pedeapsa ta 
să-i strivească pe aceşti nemernici? O, Doamne, Dumnezeul meu, cum poţi 
permite acestor nenorociri să ne copleşească?" După care înghite în sec. 
poliţistul îi interzice însă să se certe cu el în mijlocul străzii, ca să nu atragă 
atenţia trecătorilor, şi îi porunceşte să intre în casă. 

Mama îşi cere iertare pentru fetele sale, după care spune, cu noduri 
în gât: „O, Doamne, cum aş putea să nu plâng? Soţul meu în vârstă de 70 de 
ani zace bolnav pe câteva paie murdare, înfometat, căci nu a mâncat nimic 
de două zile. Această toamnă târzie este foarte ploioasă, este deja foarte frig, 
iar noi nu avem nici măcar un singur lemn de foc pentru a ne încălzi locuinţa 
umedă şi friguroasă. Eu însămi sunt slăbită şi bolnavă. Aceste trei fete erau 
singura noastră speranţă, iar dumneavoastră le-aţi bătut până la sânge! O, 
Doamne! Cum aş putea privi în tăcere? Cum mi-aţi putea interzice să plâng? 
Oare nu sunteţi o fiinţă umană, un creştin?" 

Poliţistul încearcă să o împingă în spate, dar un om curajos apare de 
după un colţ şi strigă la poliţist: „Opreşte-te prietene! Nici un pas mai 
departe! Iată 30 de florini pentru tine, sărmană mamă, foloseşte-i ca să te 
îngrijeşti cât poţi mai bine. Cât despre tine, ticălosule, dispari chiar acum, 
dacă nu doreşti să trag câteva gloanţe în tigva ta de tigru însetat de sânge!" 

Auzind ameninţarea, poliţistul încearcă să-1 aresteze pe străin, dar 
acesta scoate pe loc un pistol încărcat din buzunar şi îl aţinteşte asupra sa. 

Văzând că omul nu glumeşte, torţionarul nu mai are altceva de făcut decât 
să dispară în cel mai scurt timp, ca să nu fie împuşcat. 

După plecarea poliţistului, omul îşi vede la rândul lui de drum, fără 
să-şi piardă cu nimic calmul. Mama şi cele trei fete îi trimit sărutări de 
recunoştinţă. Apoi, sprijinită de cele trei fete rănite, dar care şi-au uitat 
durerea de fericire că au cunoscut un om atât de bun şi de curajos, femeia se 
repede la cel mai apropiat han, de unde cumpără pâine, vin şi carne. 
Chelnerului nu-i vine să-şi creadă ochilor atunci când primeşte o bancnotă 
de 10 florini de la aceşti sărăntoci, dar îşi spune că banii sunt bani, indiferent 
dacă au fost furaţi sau munciţi cinstit, aşa că îi schimbă şi le aduce produsele 
cerute. 

Grăbindu-se apoi acasă, femeia îşi găseşte soţul plângând de durere 
şi de foame. Ea îi dă imediat nişte pâine şi nişte vin, iar fata mai mare dă 
imediat fuga la cel mai apropiat depozit pentru a cumpăra câteva lemne de 
foc, nişte chibrituri şi câteva lumânări. 

Spre oroarea ei, la întoarcere ea găseşte doi poliţişti la uşa casei sale. 
Cei doi s-au grăbit să-1 prindă pe omul caritabil, şi cum nu l-au mai găsit, şi- 
au propus să intre peste femeie pentru a afla informaţii despre el. Dacă nu 
era dispusă să vorbească, femeia va fi arestată. 

Cu această intenţie lăudabilă, ordonată chiar de şeful poliţiei, cei doi 
au intrat în camera întunecoasă, însoţiţi de sărmana fată. Cerând să se facă 
lumină, ei au ameninţat-o pe biata femeie să le spună tot ce ştie despre acel 
bărbat, dacă nu doreşte să îi însoţească la secţia de poliţie. Auzind aşa ceva, 
femeia a leşinat de frică. îngrozită, fata cea mare face lumină, aşa cum i s-a 
poruncit. Văzându-1 pe podea pe bărbatul bolnav, aproape gol, acoperit doar 
cu câteva zdrenţe, cei doi poliţişti se sperie iniţial, dar apoi îşi fac curaj şi 
încep să-i pună întrebări femeii îngrozite despre persoana care a ajutat-o. 
Femeia tremură din toate încheieturile şi este incapabilă să scoată vreun 
cuvânt. Convinşi că se preface, cei doi poliţişti o trag cu asprime de jos, 
încercând să o ia cu ei la poliţie. Omul bolnav şi cele cinci fete le imploră 
graţia şi compasiunea, dar cei doi îşi fac - cu plăcere, am spune - 
îngrozitoarea datorie. 

Chiar în clipa când încearcă să o scoată pe uşă, în faţa lor apare din 
nou omul curajos, de data aceasta însoţit însă de trei asistenţi vânjoşi. După 
ce o eliberează pe femeie, care este aproape moartă de frică, cei patru îi iau 
la bătaie pe poliţişti, până când aceştia o iau la fugă, împleticindu-se. 
Ameninţându-i pe ei şi secţia lor de poliţie, ei strigă în urma lor: „In numele 
lui Dumnezeu! Fiare sălbatice! Dacă veţi mai îndrăzni vreodată să intraţi în 
acest loc sacru, în care locuiesc îngerii lui Dumnezeu, vă puteţi aştepta la o 
răzbunare cumplită din partea noastră! Noi nu suntem oameni şi fiinţe din 
această lume, ci ghizii spirituali ai acestor îngeri, aflaţi aici numai pentru a fi 
încercaţi trupeşte!" 

Apoi, cele patru ajutoare dispar. Cuprinşi de spaimă, poliţiştii pleacă 
şi ei, hotărâţi să nu se mai întoarcă vreodată. 

Femeia îşi revine în simţiri, şi mulţumindu-Mi pentru ajutorul 
acordat, începe să se ocupe de bărbatul ei. îi încălzeşte supa, pe care acesta o 
soarbe cu mare poftă, plin de recunoştinţă faţă de Mine şi faţă de cei dragi. 

Ceva mai întărit, el se adresează soţiei şi copiilor săi: „Draga mea 
soţie şi voi, dragele mele fiice, aţi suferit foarte mult din cauza mea. Dar aţi 
putut vedea cu ochii voştri că mâna Celui Atotputernic veghează asupra 
noastră şi i-a alungat pe duşmanii noştri ca pe nişte spirite rele. De aceea, de 
acum înainte aveţi încredere în Domnul, căci El vă va fi aproape ori de câte 
ori vă veţi afla în nevoie! Iertaţi-i pe cei care au greşit faţă de noi toţi, şi mai 
ales faţă de voi. Ei nu reprezintă decât uneltele mecanice ale unui sistem 
poliţienesc tiranic şi orb, şi acţionează fără să investigheze şi să ştie ce fac. 
Lăsaţi-L pe Domnul să-i judece! 

Purtaţi-vă crucea cu răbdare şi nu căutaţi să obţineţi fericirea pe care 
o oferă această lume. Tot ceea ce este măreţ în această lume apare ca o 
oroare în faţa lui Dumnezeu! Mai presus de orice, temeţi-vă de succesul 
lumesc, căci el înseamnă o mare capcană pentru spirit. 

Vedeţi voi, la ce mi-ar fi folosit mie dacă aş fi fost unul dintre cei 
mai bogaţi oameni de pe acest pământ? Acum, la sfârşitul carierei mele 
pământeşti, nu m-ar aştepta nimic altceva decât moartea eternă. Din fericire, 
situaţia mea este alta: moartea nu mai are putere asupra mea, căci eu am fost 
deja eliberat prin suferinţele mele fizice, iar poarta împărăţiei lui Dumnezeu 
este larg deschisă în faţa mea. 

Corpul meu, acest instrument uzat de care sufletul are nevoie pentru 
a-şi purta crucea divină, zace acum rece şi aproape mort pe patul cel tare din 
paie. Dar sufletul şi spiritul meu, eul care a locuit în acest corp mort timp de 
70 de ani, este acum liber, trăieşte viaţa eternă şi nu a cunoscut moartea 
fizică. Căci într-un moment minunat, de care abia dacă am fost conştient, am 
fost eliberat de greaua mea povară. Puneţi mâna pe trupul meu şi convingeţi- 
vă că el este deja mort". 

Soţia şi fetele pun mâna pe corpul bărbatului şi descoperă că într- 
adevăr, acesta este deja rigid şi rece. 

„Şi totuşi, după cum vedeţi, eu sunt încă viu, şi vă vorbesc cu toată 
luciditatea! Explicaţia este una singură: eu am crezut întotdeauna în Domnul 
nostru, Iisus Christos, cel care a fost crucificat, şi am acţionat de când mă 
ştiu în acord cu învăţăturile Sale. El a susţinut în Templu că cei care îi vor 
accepta Cuvântul şi vor acţiona în conformitate cu el nu vor cunoaşte şi nu 
vor simţi moartea, iar eu sunt dovada vie a acestui adevăr etern, căci eu mi- 
am părăsit corpul fără să fi simţit când şi cum s-a produs acest lucru. 

Nu v-am lăsat nici un fel de avere. Singura voastră moştenire de la 
mine este sărăcia mea pământească! Nu fiţi însă supărate, ci bucuraţi-vă, 
căci dacă bogaţii acestui pământ ar şti ce imensă sărăcie înseamnă pentru 
spirit bogăţia terestră, ei s-a feri de ea ca de ciumă! în marea lor orbire, ei o 
consideră însă un mare câştig, care nu le aduce altceva decât moartea eternă. 

De aceea, lăsaţi-i să meargă pe calea pierzaniei, iar dacă doriţi să fiţi la fel 
de fericite la sfârşitul călătoriei terestre cum sunt eu acum, feriţi-vă de 
fericirea lumească şi nu o urmăriţi niciodată. 

Credeţi-mă, căci vă vorbesc acum din lumea de dincolo: cu cât 
crucea pe care o duce omul este mai mare şi mai grea, cu atât mai rapidă şi 
mai uşoară este tranziţia lui din această lume către cea a spiritului. Toţi cei 
care îl urmează pe Christos trebuie să meargă pe calea trupului. Ei trebuie să 
fie crucificaţi întru Christos şi trebuie să moară întru El, căci numai aşa pot 
cunoaşte trezirea şi învierea întru eternitate! 

Prin sărăcie şi prin celelalte încercări ale vieţii, trupul este crucificat 
şi moare întru Christos. De aceea, toţi cei care trăiesc aşa cum am trăit noi 
vor fi treziţi la sfârşitul vieţii, bucurându-se de învierea la viaţa eternă încă 
de pe patul de moarte, în timp ce bogaţii vor muri, iar bogăţia lor terestră le 
va fi luată pentru totdeauna! Căci numai cei săraci, care respectă voinţa 
Domnului, mor de sute de ori în timpul vieţii, cucerind în cele din urmă 
moartea însăşi, astfel încât nu mai pot muri, ci doar învia întru Christos. Nu 
la fel stau însă lucrurile cu cei care au trăit numai pentru satisfacerea 
poftelor lor. Aceştia mor odată cu trupul lor, şi uneori este imposibil chiar şi 
în lumea de dincolo să mai fie treziţi. 

Păstraţi această cunoaştere în inima voastră şi bucuraţi-vă, chiar dacă 
lumea vă va dispreţui, vă va batjocori şi vă va persecuta din cauza răutăţii 
inimii sale. Căci Domnul veghează asupra celui rău şi îi cunoaşte toate 
planurile! Adevăr vă spun: atunci când voi veţi învia, el va pieri. De aceea, 
căutaţi mai presus de orice împărăţia lui Dumnezeu, şi tot restul vi se va da 
cu surplus 3 . 

De aceea, nu-i invidiaţi niciodată pe bogaţii acestei lumi, ci mai 
degrabă întristaţi-vă pentru ei, căci sărăcia lor spirituală este mare. Fiţi însă 
cu atât mai fericiţi pentru cei care, la fel ca voi, sunt supuşi marilor încercări 
şi trebuie să-şi ducă crucea. Căci ei mor zilnic întru Christos, până când 
cuceresc moartea şi câştigă învierea la viaţa eternă, întru Christos. 

Fie ca aceste ultime cuvinte ale mele să fie moştenirea voastră în 
această lume. Deşi atât de preţioasă, nu vi se vor cere taxe pentru ea! Cât 
despre corpul meu, scoateţi-1 cât mai repede afară din cameră, căci este 
complet mort. Nu acceptaţi nici un fel de ceremonie funerară, căci toate 
ceremoniile de acest fel sunt o oroare în faţa lui Dumnezeu. Nu plătiţi nici o 
slujbă de înmormântare, căci Dumnezeu respinge rugăciunile plătite. In 
schimb, fie ca tot ce faceţi voi să fie o rugăciune vie în faţa Domnului, Cel 
care mi-a arătat o graţie atât de mare. Iubiţi-L, cinstiţi-L şi lăudaţi-L pe El, 
acum şi de-a pururi. Amin! 

După aceste cuvinte, el a devenit tăcut (în lumea fizică), fiind 
complet mort din punct de vedere fizic. 



Cel rău este Satana, sau lumea. 

Aflat deja în cealaltă lume, el vede trei spirite cu o înfăţişare foarte 
prietenoasă, îmbrăcaţi în veşminte lungi, de culoare albă, care îl întâmpină 
cu căldură şi îi strâng mâna, la fel ca unui frate întru eternitate. Fericit la 
culme, uitând cu desăvârşire de suferinţele sale pământeşti, el le întinde 
braţele încă pe când plutea deasupra corpului fizic, în poziţie culcat, şi le 
spune: „O, dragii prieteni ai Domnului Iisus Christos, deşi încă necunoscuţi 
pentru mine, timp de şapte decenii, cât am trăit pe pământ, nu am cunoscut 
prea multe bucurii; am cunoscut însă foarte multe zile triste, iar ultima dintre 
ele a fost cu siguranţă cea mai rea între toate, căci bietul meu corp păcătos 
era literalmente sfâşiat de durere. Fie însă ca toate acestea să fie doar un 
sacrificiu adus la picioarele Domnului, şi fie ca iubirea mea pentru El să nu 
secătuiască niciodată! Deşi am suferit mult, nu mi- au lipsit consolările, care 
mi-au întărit inima şi m-au învăţat să trec peste cumplitele dureri fizice, în 
numele Domnului. Şi iată, acum am trecut peste toate acestea, prin marea 
graţie a Domnului nostru Iisus Christos, aşa că aştept acum că răbdarea care 
m-a ajutat de atâtea ori să trec peste suferinţele mele pământeşti să aflu care 
este voinţa preasfântă a Domnului în ceea ce mă priveşte. Fie ca întreaga 
mea iubire, slăvire şi adoraţie să se îndrepte numai către El, şi fie ca voinţa 
Lui preasfântă să se împlinească, acum şi de-a pururi!" 

Unul din cei trei oameni în alb îi răspunde: „Dragă prietene, ce ai 
zice dacă Domnul - din cauza marii Lui sfinţenii şi a păcatelor tale - te-ar 
trimite direct în purgatoriu, conform credinţei tale, ca să te purifici acolo 
printr-o mare suferinţă? Ai mai lăuda oare şi acolo numele Domnului, cu 
toate marile dureri la care te-ar supune focul? L-ai mai putea oare iubi pe 
El?" 

Sărmanul: „O, dragul meu prieten! Sfinţenia perfectă a Domnului 
impune cu siguranţă o purificare la fel de perfectă a sufletului care aspiră să- 
L cunoască şi să-L zărească pe El! dar marea Lui înţelepciune şi bunătate 
ştie la fel de bine câtă durere poate suporta un suflet sărman, şi nu cred că va 
aştepta prea mult de la el! Totuşi, dacă justiţia Lui solicită acest lucru de la 
mine, ca urmare a marii Lui sfinţenii, facă-se voia Lui preasfântă! Eu văd 
chiar şi în această acţiune iubirea Lui, care solicită această purificare a 
sufletului numai pentru ca acesta să devină demn să-1 vadă pe Dumnezeu. 

Domnul a fost dintotdeauna iubirea cea mai pură, şi deci bunătatea 
perfectă, şi tot ce face El este bine. De aceea, facă-se voia lui preasfântă, 
căci dacă eu m-aş ruga Lui pentru iertare şi compasiune, cu siguranţă 
acestea nu vor fi la fel de bune pentru mine cât ar fi decizia Lui iniţială, 
luată din marea Lui înţelepciune şi iubire. De aceea, spun acum, pentru 
totdeauna, în întreaga eternitate: Lăudat fie Domnul nostru Iisus Christos, 
singurul Domn şi Dumnezeu care guvernează alături de Tatăl şi de Sfântul 
Duh, din eternitate în eternitate! Lăudat fie numele Lui preasfânt! Facă-se 
voia Lui, acum şi de-a pururi!" 

Omul în alb: „Ceea ce ai spus este adevărat. Dar adu-ţi aminte că ai 
murit fără să te fi confesat şi fără să fi primit împărtăşania. Nu crezi că în 
faţa tribunalului lui Christos vei fi acuzat de un păcat mortal şi vei fi 

condamnat la dizgraţie, conform doctrinei bisericii tale, astfel încât vei fi 
nevoit să ajungi în iad, pentru totdeauna? Oare l-ai mai lăuda şi atunci pe 
Domnul?" 

Sărmanul: „Prieteni, ceea ce mi-a stat în puteri am făcut. Nu este 
vina mea că nu m-am putut confesa la sfârşit. De altfel, acum trei săptămâni 
m-am confesat oricum, iar părintele confesor m-a asigurat că nu va mai fi 
nevoie de o confesiune multă vreme de acum înainte. O, prieteni, dacă mai 
există vreun păcat mortal care apasă asupra mea, dar pe care eu nu-1 cunosc, 
atunci mă rog Domnului să privească cu compasiune către mine, sărmanul 
păcătos! Cu siguranţă, ar fi un lucru oribil să ajung în iad după ce am dus o 
viaţă terestră atât de plină de suferinţe! O, Doamne, facă-se voia Ta, dar ai 
milă de bietul meu suflet plin de păcate!" 

Omul în alb vorbeşte din nou: „Dar, dragă prietene, dacă ai comis 
vreun păcat mortal, este posibil ca această rugăciune să nu mai fie valabilă. 
Ştii foarte bine că, potrivit doctrinei bisericii tale, după moarte Dumnezeu 
nu îşi mai arată mila şi compasiunea, din cauza justiţiei Sale perfecte, severe 
şi imuabile. De altfel, atunci când te aflai în lumea fizică nu ai crezut în 
intervenţia sfinţilor, nu prea te-ai împărtăşit, ba chiar erai convins că azima 
nu contează deloc în faţa lui Dumnezeu, făcându-te astfel vinovat în faţa 
bisericii de erezie şi de un mare păcat. Noi ne rugăm lui Dumnezeu pentru 
tine, dar crezi tu că intervenţia noastră va avea vreun rost? De ce nu ai 
cinstit litaniile şi recviemurile bisericii - aşa cum ai mărturisit chiar tu în 
ultima ta confesiune - când le-ai spus rudelor tale că rugăciunile plătite sunt 
o oroare în faţa lui Dumnezeu şi că nu ar trebui să-ţi plătească nici o slujbă 
de înmormântare? Dacă aşa stau lucrurile, cum crezi că am putea interveni 
noi pentru tine în faţa lui Dumnezeu? Ce crezi despre toate acestea? Crezi că 
te vor ajuta sau nu în faţa lui Dumnezeu?" 

Fără nici un fel de emoţie, cel sărman răspunde: „Prietene, oricine ai 
fi, nu-mi pasă, căci nu poţi fi decât una din fiinţele create de Dumnezeu. 
Acelaşi lucru sunt şi eu - slăvit fie numele Domnului! - aşa că pot vorbi cu 
tine la fel de liber cum vorbeşti tu cu mine. 

In lumea fizică am fost foarte sărac, dar ştiam să citesc, să scriu şi 
eram destul de bun la aritmetică. Mi-am petrecut multe duminici citind 
Sfânta Scriptură, şi cu cât citeam mai mult, cu atât mai clar îmi devenea 
faptul că Biserica Romano-Catolică acţionează exact invers faţă de 
învăţăturile lui Christos şi ale apostolilor Săi, redate clar în cele patru 
Evanghelii şi în scrisorile apostolilor. Am găsit chiar în prima scrisoare a 
apostolului Pavel următoarea frază: ,Dar dacă cineva, dacă noi înşine sau un 
înger din cer, va propovădui o evanghelie diferită de cea pe care v-am 
predicat-o noi, el va fi alungat şi va purta anatema'. 

Această frază mi-a zdruncinat întregul suflet, ca şi cum o mie de 
trăznete ar fi trecut prin el, aşa că m-am întrebat: ,Dacă aceste cuvinte ale 
apostolului sunt adevărate, cum rămâne cu doctrina romano-catolică, care nu 
numai că nu predă Cuvântul lui Dumnezeu, ba chiar le interzice oamenilor 

să-1 citească, predicându-le în schimb o altă doctrină, care seamănă cu 
păgânismul cel mai întunecat? Pe cine să mai cred?' 

Atunci, o voce interioară mi-a vorbit cu claritate: , Crede numai în 
Cuvântul lui Dumnezeu! ' Şi asta este ceea ce am făcut. 

Pe zi ce trecea îmi devenea din ce în ce mai clar că am avut dreptate. 
Căci am înţeles în inima mea şi m-am convins în spiritul meu că ceea ce 
credeam era adevărat, şi anume că învăţătura lui Christos este unicul Cuvânt 
al lui Dumnezeu, singurul în care poate fi găsită mântuirea şi viaţa eternă. 

Dumnezeu este imuabil. El a fost şi va rămâne întotdeauna Spiritul 
etern, pur şi perfect, al iubirii pure. Cum ar fi putut fonda El biserica 
romano-catolică, ce nu predică altceva decât ura şi persecuţia, pierzania, 
moartea şi iadul? ,Nu, niciodată! a spus o voce din interiorul meu, cel care 
îşi judecă şi îşi condamnă fraţii va fi el însuşi judecat şi condamnat! De 
aceea, nu judeca şi nu condamna pe nimeni, şi nu vei fi judecat la rândul 
tău!' Acestea sunt cuvintele pe care le-am auzit, şi am acţionat în 
consecinţă. Evident, mi-am dat seama că preoţii romano-catolici L-au tratat 
întru spirit pe Domnul de o mie de ori mai rău decât au fâcut-o cei care L-au 
crucificat fizic. Totuşi, nu i-am judecat, ci mi-am repetat de mii de ori în 
inima mea: , Doamne, iartă-i, căci sunt orbi şi nu ştiu ce fac! ' 

Am văzut şi am înţeles astfel din ce în ce mai mult iubirea 
Domnului. Simultan, iubirea mea pentru El a crescut de mii de ori, astfel 
încât toate suferinţele mele fizice nu au putut-o diminua cu nimic, ci 
dimpotrivă, au amplificat-o din ce în ce mai mult! De aceea, îţi pot spune în 
toată libertatea şi cu toată fermitatea: Christos este iubirea şi viaţa mea, şi 
chiar dacă judecata voastră mă va arunca în iad, nici acolo nu voi pierde 
această iubire pentru El! 

Ştiu că în faţa lui Dumnezeu nu sunt decât un păcătos nevrednic, 
care nu merită să-şi ridice ochii către sălaşul Lui, al Celui preasfânt! Dar 
spuneţi-mi, ce fiinţă umană sau ce înger din creaţia Lui infinită ar putea 
spune vreodată, aşa cum a făcut-o Domnul: ,Care dintre voi Mă poate acuza 
pe Mine de vreun păcat?' Adevăr vă spun: sunt mult mai fericit să pot 
spune: , Doamne, eu sunt cel mai nevrednic dintre copiii Tăi!', decât: 
, Doamne, eu sunt cel mai vrednic de graţia Ta!' Tot ce putem spune noi, 
chiar dacă am îndeplinit toate poruncile Sale, este: , Doamne, noi suntem 
slujitorii Tăi cei mai nevrednici şi nu merităm deloc graţia Ta. O, Doamne, 
o, Tată, tocmai de aceea, prin bunătatea Ta infinită faţă de noi, cei 
nevrednici, ai milă de noi!' 

Acesta este singurul nostru drept. Orice altă afirmaţie din partea 
noastră, a tuturor, ar fi după părerea mea un păcat mortal, deopotrivă 
temporal şi în eternitate! Sper că aţi înţeles acum de ce am avut atât de 
puţină consideraţie faţă de litaniile şi de rugăciunile plătite. In schimb, am 
crezut întotdeauna în intervenţia făcută întru adevăr şi iubirea inimii pentru 
un frate, şi de aceea v-am rugat să interveniţi pentru mine. Pe de altă parte, 

puteţi face aşa cum doriţi. Dar mai presus de toate, facă-se voia preasfântă a 
Domnului!" 

Omul în alb vorbeşte din nou, bucurându-se în sinea sa de acest nou 
frate al său, atât de glorios: „Dragă frate, vedem cu toţii curajul, sinceritatea 
şi aspiraţia ta către Domnul, care sunt într-adevăr precum o stâncă. Dar 
întreabă-ţi inima dacă ai îndrăzni să vorbeşti la fel şi în faţa Domnului". 

Sărmanul: „Numai imensa mea iubire pentru El mi-a dezlegat limba, 
aşa că nu are nimic de-a face cu curajul. De altfel, nu îţi trebuie prea mult 
curaj să îi mărturiseşti lui Dumnezeu că nu te consideri un slujitor vrednic, 
fiind întru totul dependent de graţia şi de compasiunea Lui. Nu mi-a fost 
niciodată cu adevărat frică de Christos, căci L-am iubit prea mult ca să mă 
tem de El. mai bine spuneţi-mi dacă voi mai rămâne mult timp aici. Doresc 
să ştiu sigur încotro voi fi dus!" 

Omul în alb: „Ai puţină răbdare, căci mai trebuie să aşteptăm pe 
cineva. Atunci când va sosi el, cu sentinţa Domnului, ţi se va da drumul şi 
vei fi nevoit să faci ceea ce îţi porunceşte voinţa lui Dumnezeu. Iată-1, se 
apropie deja de noi din direcţia dimineţii; în curând va fi aici. Nu ţi-e teamă 
de el, ştiind că vine în numele Domnului?" 

Sărmanul: „O, nu! De vreme ce îl iubesc pe Domnul mai presus de 
orice, cum m-aş putea teme de acela pe care mi-1 trimite El?" 

Omul în alb: „Ştii, dragă frate, că până şi cel mai virtuos dintre drepţi 
păcătuieşte de şapte ori pe zi, fără să ştie că păcătuieşte? Dacă ar fi să 
numărăm toate zilele pe care le-ai trăit, începând cu anii în care ai devenit 
responsabil, şi dacă le vom înmulţi cu şapte, va rezulta un număr 
considerabil de păcate, mai ales dacă ţinem seama de faptul că - aşa cum 
spunea Ignaţiu de Loyola 4 - patru păcate mici echivalează cu unul mare! Ce 
te faci dacă mesagerul va veni cu un asemenea rezultat?" 

Sărmanul: „Vă repet, dragii mei prieteni: aş fi cel mai fericit dacă voi 
fi considerat un mare păcătos! Căci păcatul nu mă înalţă, ci mă smereşte, aşa 
cum este corect să fie. Pe pământ am simţit de multe ori acest lucru, atunci 
când, pentru o scurtă perioadă de timp, nu eram conştient de păcatele mele, 
în special după confesiune. Când mă aflam într-o asemenea stare mă 
simţeam mândru de aşa-zisa mea integritate morală, iar dacă mă întâlneam 
cu vreun om rău, mă grăbeam să îmi spun în sinea mea: 

, Slavă cerului că nu sunt la fel ca acest om, care nu îl respectă pe 
Dumnezeu, şi nici pe semenii săi! ' 

In schimb, atunci când cădeam din nou în păcat, gândeam cu totul 
altfel văzând un alt păcătos: ,Iată, omul acesta, pe care îl considerai a fi rău, 
este poate cu mult mai pur decât tine în faţa lui Dumnezeu. De aceea, 
Doamne, ai milă de mine, biet păcătos, căci acum nu mă mai simt demn nici 
măcar să îmi ridic ochii către cer! ' Cu siguranţă, dragii mei prieteni, acest 
fel de a gândi este mult mai sănătos decât atunci când gândeşti: , Doamne, eu 

sunt pur, căci am respectat toate poruncile Tale încă din copilărie, aşa că 
aştept acum răsplata promisă de Tine!' 

Prieteni, eu ştiu foarte bine că sunt un păcătos în faţa lui Dumnezeu. 
De aceea, prefer să mă smeresc şi nu aştept nici un fel de răsplată pentru 
meritele mele, ci numai prin graţia şi compasiunea Celui Preaînalt. 

Sincer, eu nu îmi dau seama ce fel de merite ar putea avea în faţa lui 
Dumnezeu cel Atotputernic fiinţele create de El, Cel care a creat totul, fără a 
avea nevoie de ajutorul nostru. Cine L-a ajutat pe Dumnezeu în crearea 
cerului şi a pământului, cine altcineva decât El poate acorda mântuirea? Ce 
fiinţă creată îi face un serviciu lui Dumnezeu, unica Fiinţă Preasfântă, prin 
simplul fapt că îi respectă poruncile, date de altfel numai în beneficiul său? 
Chiar şi fără noi, Dumnezeu ar fi la fel de perfect cum este acum, căci noi 
am fost creaţi numai pentru a primi graţia, iubirea şi compasiunea Lui, şi nu 
pentru a-i face servicii de care nu are nevoie. 

Aşa am gândit până acum şi la fel voi gândi întotdeauna, în măsura 
în care voi fi binecuvântat cu existenţa eternă! De aceea, nu văd nici un 
motiv să mă tem de mesagerul lui Dumnezeu, căci nu am nici un motiv să 
mă tem de Domnul însuşi. Evident, cunosc şi eu frica de Dumnezeu, dar nu 
la fel ca un criminal, ci mai degrabă ca un îndrăgostit care se consideră prea 
păcătos şi prea nevrednic de a-L iubi pe Domnul cu inima sa impură şi cu 
puterea sa vitală. Ce spuneţi, prieteni, am dreptate sau nu?" 

Omul în alb îi răspunde: „Ne este cât se poate de limpede că nu ne 
vei lăsa niciodată să te convertim. De aceea, nu te vom mai tulbura cu 
întrebările noastre şi vom lăsa totul pe seama noului venit. Iată, a şi ajuns!" 

Noul mesager se îndreaptă către omul sărman cu o atitudine cât se 
poate de prietenoasă, îi ia cu blândeţe mâna şi îi spune: „Dragă frate, ridica- 
te deasupra rămăşiţelor tale pământeşti şi învie la viaţa eternă, în numele 
Domnului şi Dumnezeului tău, pe care L-ai iubit întotdeauna în inima ta sub 
forma lui Iisus Christos!" 

Omul sărman se ridică pe loc, într-o stare de libertate desăvârşită, şi 
plin de putere şi de forţă, se adresează mesagerului, a cărui înfăţişare este cât 
se poate de simplă şi de nepretenţioasă: „Trimis slăvit al lui Dumnezeu cel 
Atotputernic! Atunci când m-ai prins de mână, întreaga mea fiinţă a fost 
străbătută de un sentiment indescriptibil de preafericire. Consider acest lucru 
cel mai sigur semn că ai fost trimis într-adevăr pentru mine de către Cel 
Preaînalt. De aceea, doresc să te întreb, nu din cauza acestor trei fraţi ai mei, 
care au încercat să-mi insufle un sentiment de teamă faţă de tine, ci dintr-o 
pornire intimă, doresc să te întreb cu smerenie ce a hotărât pentru mine 
tribunalul atât de sever al lui Dumnezeu. Sunt perfect conştient de faptul că 
nu am nici un merit, şi că nu voi avea vreodată. Ştiind însă că sunt un mare 
păcătos în ochii lui Dumnezeu, aş dori să ştiu dacă pot aspira către graţia şi 
compasiunea Lui?" 

Mesagerul: „Dragă frate, cum poţi să-mi pui o asemenea întrebare? 
Inim ata este plină de iubire pentru Domnul, ceea ce înseamnă că Domnul 
Iisus Christos, singurul Dumnezeu al tuturor eternităţilor, trăieşte deja în 
tine! Cum ar mai putea solicita acela care îl găzduieşte pe Dumnezeu în 
inima sa, graţia şi compasiunea Acestuia? Adevăr îţi spun: tu ai atins deja 
starea de preafericire şi nu vei cunoaşte judecata! Haide, vino cu mine în 
faţa lui Dumnezeu, în faţa Tatălui tău preaiubitor, ca să primeşti de la El 
ceea ce li s-a pregătit de mult timp celor care, la fel ca tine, îl iubesc pe El 
cu adevărat şi mai presus de orice!" 

Sărmanul: „O, mesager slăvit al lui Dumnezeu! Iartă-mă, dar nu te 
pot urma acolo, căci voi fi de-a pururi nedemn de o asemenea graţie! Mai 
bine du-mă undeva unde locuiesc cei lipsiţi de merite, fiinţe inferioare 
cărora li s-a acordat marea graţie a preafericirii, care nu pot spera decât să 
surprindă de departe o privire a Domnului Iisus, o dată la o sută de ani, şi te 
asigur că voi fi la fel de fericit ca şi cel mai pur şi mai perfect dintre îngeri! 
De altfel, nu cred că aş putea suporta dacă Domnul Iisus s-ar apropia prea 
tare de mine, căci iubirea mea pentru el ar deveni atât de puternică încât m- 
ar spulbera în mii de fărâme! De aceea, fă ceea ce te-am rugat, cu toată 
smerenia inimii mele". 

Mesagerul: „Dragul meu frate, îmi este imposibil să îţi satisfac 
dorinţa. Vezi tu, Domnul însuşi doreşte să vii la El! Dacă eu pot suporta 
apropierea de El, la fel vei putea şi tu. aşadar, vino cu mine şi nu mai fi atât 
de sfios! Te asigur că ne vom simţi amândoi foarte bine în prezenţa 
Domnului!" 

Sărmanul: „Ei bine, fie, în numele lui Dumnezeu, dacă aşa stau 
lucrurile, atunci îmi voi lua inima în dinţi! Dar spune-mi, de ce ne privesc 
aceşti trei fraţi ai noştri cu atâta cutremurare, pătrunşi parcă de o fericire fără 
egal? Oare L-au văzut ei deja pe Domnul, pe undeva?" 

Mesagerul: „Este posibil. Dar mai presus de toate, ei se bucură în 
sinea lor pentru tine, la fel cum se bucură pentru toţi cei care ajung aici la fel 
ca tine, adică cu inimile pline de iubire. Priveşte într-acolo, către dimineaţă, 
unde se înaltă un munte nu prea înalt, dar iluminat de un soare splendid. 
Acolo duce cărarea noastră, pe care o vom parcurge cât se poate de repede. 
Odată aflat pe vârful acelui munte, vei putea percepe noul şi sfântul oraş 
Ierusalim, oraşul etern al lui Dumnezeu, al cărui locuitor în eternitate vei fi 
şi tu!" 

Sărmanul: „O, frate, cât de infinit de glorioasă, de pură şi de divină 
este lumina acelei dimineţi, câtă splendoare există în forma norilor! Ce 
superbe sunt pajiştile şi copăceii pe lângă care trecem! O, lume celestă, cât 
de mare este frumuseţea ta! Pe lângă ea, frumuseţea pământului păleşte. Dar 
văd adevărate mulţimi de suflete care se îndreaptă către noi şi aud imnuri 
celeste de o mare frumuseţe! O, câtă armonie! Cine ar putea descrie armonia 
acestor sunete? Şi cât de puternic strălucesc cei care ne ies în întâmpinare. 

Oare cum voi arăta eu printre ei în aceste veşminte, care par încă foarte 
pământeşti? 

O, doamne, Doamne, abia dacă mai pot suporta! Iată-i, s-au apropiat 
foarte tare, iar acum... Dar ce fac? Văd că au căzut în genunchi, cu feţele la 
pământ şi cu inimile pline de smerenie! Oare se apropie Domnul însuşi de 
această mulţime, dintr-o altă direcţie? O, spune-mi ce înseamnă toate 
acestea?" 

Mesagerul: „Este posibil. Vom vedea imediat despre ce este vorba. 
Ai puţină răbdare. Mai avem doar câţiva paşi de făcut şi vom ajunge în 
vârful colinei, unde vom vedea ce se întâmplă". 

Sărmanul: „O, slăvite prieten, încep să am un sentiment ciudat! 
Imaginează-ţi ce trebuie să simtă cineva ca mine, care îl vede pentru prima 
oară pe Domnul cerului şi al pământului, pe Domnul vieţii şi al morţii! O, 
prietene, tremur tot, deopotrivă de teamă şi de aspiraţie, şi mă cutremur la 
gândul lucrurilor care vor urma. într-adevăr, mai avem câţiva paşi şi vom 
ajunge în vârf. O, oare ce voi vedea acolo? 

O, prietene, oare tu nu te temi de Dumnezeu, de vreme ce L-ai mai 
întâlnit? Oare te-ai obişnuit atât de mult cu El încât nu mai acorzi importanţa 
cuvenită acestui eveniment? Şi totuşi, constat că toate aceste mulţimi, la fel 
ca şi cei trei fraţi care ne-au urmat, sunt mişcaţi până la lacrimi. Doar tu pari 
indiferent şi ai pe chip o expresie ca şi cum toate acestea nu ar fi foarte 
relevante. O, spune-mi cum trebuie să înţeleg toate aceste lucruri! Trebuie 
oare să mă comport la fel ca tine, lucru care de altfel mi-ar fi absolut 
imposibil?" 

Mesagerul: „Dragul meu frate, vei înţelege imediat de ce nu mi-e 
teamă deloc de Dumnezeu, şi de ce nu mă comport la fel ca cei trei tovarăşi 
de drum ai noştri. Cel mai bine ar fi să te comporţi exact la fel ca mine, şi îţi 
vei da seama în curând că teama ta este complet nelalocul ei. Căci eu îţi 
spun: Domnul nu cere o asemenea atitudine din partea nimănui. Pe de altă 
parte, atunci când copiii Săi se comportă cu iubire şi smerenie, nu se poate 
spune că acţionează greşit. 

Am înţeles însă că mai devreme nu arătai nici un fel de teamă în faţa 
celor trei care te-au întâmpinat, lucru care mi-a plăcut foarte mult - deşi ei 
au făcut tot ce le-a stat în puteri ca să-ţi inoculeze un sentiment de frică. 
Cum se face că ai devenit acum atât de temător?" 

Sărmanul: „Ei bine, pe atunci nu cunoşteam toată această măreţie 
fără seamăn şi toată această glorie a lui Dumnezeu şi a cerului Său, în timp 
ce acum am înaintea ochilor ceea ce mai devreme nici nu aş fi îndrăznit să 
visez. Lucrurile mi se par complet diferite acum. Oare cum trebuie să arate 
Dumnezeu, dacă toate aceste mulţimi de oameni îi arată un respect atât de 
mare, cunoscând sfinţenia infinită a Celui Unic, a lui Dumnezeu 
Atotputernicul? Oare vor putea suporta ochii mei, încă atât de orbi şi de 
rigizi, măreţia feţei lui Dumnezeu?" 

Mesagerul: „Bine, bine, dragul meu frate, lucrurile se vor lămuri 
imediat. Dacă nu ai orbit până acum, nu cred că vei păţi aşa ceva nici în 
continuare. Calmează-te. Uite, aproape că am ajuns în vârf, şi deja se vede la 
orizont oraşul sfânt în care vei locui de-a pururi de acum înainte, împreună 
cu Mine, sub soarele lui Dumnezeu, a cărui lumină iluminează toate cerurile 
şi inimile tuturor fiinţelor umane şi ale îngerilor. Haide să ne grăbim, şi vom 
ajunge imediat!" 

Omul cel sărman face ochii mari şi rămâne practic mut de uimire. Nu 
înţelege însă de ce mulţimile se ridică cu o emoţie atât de mare, unindu-se 
cu cei trei şi cântând împreună cel mai glorios Psalm întru slava lui 
Dumnezeu. 

După ce priveşte o vreme sublima regiune celestă, în tăcere şi 
cuprins de o fericire fără seamăn, el întreabă: „O, dragul meu prieten şi 
frate! Spune-mi, unde îl văd pe Dumnezeu toţi cei care ne urmează, căci văd 
că îşi cântă imnul ca şi cum El ar fi în mijlocul nostru. M-am uitat în stânga 
şi în dreapta, înainte şi înapoi, dar nu am reuşit să văd pe nimeni care să 
semene cu Dumnezeu. Oare sunt ochii mei incapabili să perceapă imensa 
splendoare a feţei lui Dumnezeu? Dacă aşa stau lucrurile, probabil că nu îl 
voi vedea niciodată. De fapt, chiar aş prefera acest lucru, căci sunt convins 
că nu voi putea suporta atâta sfinţenie. Sunt deja suficient de fericit să văd 
toate aceste splendori, împreună cu tine, şi să ştiu că Dumnezeu mă priveşte. 
Evident, aş dori să-L văd măcar o singură dată, pe El, pe care îl iubesc atât 
de mult, mai ales în persoana Domnului Iisus Christos. 

O, dacă L-aş putea vedea măcar o singură dată pe mult iubitul meu 
Domn Iisus, aş fi cu siguranţă cel mai fericit om din ceruri!" 

Mesagerul: „Linişteşte-ţi mintea şi îl vei vedea pe Domnul Iisus mai 
curând decât îţi imaginezi. De fapt, îl vezi chiar acum, dar nu îl recunoşti! 
De aceea, îţi spun: linişteşte-ţi mintea!" 

Omul sărman priveşte din nou în toate direcţiile, sperând să îl vadă 
pe Iisus, dar tot nu vede pe nimeni. întorcându-se din nou către mesager, el 
îi spune: „Ce ciudat! Spuneai că îl văd deja, dar nu îl recunosc. M-am uitat 
cu atenţie la toţi cei care ne urmează, dar nu am recunoscut pe nimeni care 
ar putea fi El, căci toată lumea este plină de smerenie şi de respect, şi toţi îl 
laudă la unison pe Iisus, Domnul eternităţii. Cei trei oameni în alb fac 
acelaşi lucru, astfel încât mi-e greu să cred că Domnul Iisus Iehova se află 
printre ei într-o formă vizibilă. Şi totuşi, spuneai că îl văd deja! O, te implor, 
spune-mi, unde anume trebuie să mă uit ca să-L văd?" 

Mesagerul: „Priveşte oraşul lui Dumnezeu, căci ne apropiem de el, şi 
acolo toate lucrurile îţi vor deveni clare. Ne apropiem deja de zidurile 
exterioare, şi în curând vom intra chiar în oraşul cel sfânt. Abia acolo se vor 
deschide complet ochii tăi, la fel ca în cazul celor doi discipoli care se 
îndreptau către Emmaus. De aceea, îţi repet, linişteşte-ţi mintea, căci aceasta 
este singura cale pentru ca omul să nu sufere în timpul mântuirii sale, 

singura manieră în care el poate descoperi viaţa şi libertatea eternă. Apropo, 
cum îţi place oraşul în care tocmai intrăm?" 

Sărmanul: „O, prietene, ce cuvinte aş putea folosi ca să descriu 
infinita splendoare şi maiestuozitate a acestui oraş! Ce palate incredibile, şi 
toate par complet locuite! O, Doamne, ce măreţie! Frumuseţea de aici este 
indescriptibilă; nici o minte umană nu ar putea-o descrie vreodată! Dar dacă 
tot am ajuns în oraş, aş dori să întreb: unde este Emmaus acum, şi unde este 
Domnul Iisus, care continuă să se ascundă de ochii mei?" 

Mesagerul: „Priveşte marea casă în faţa căreia ne aflăm; la ferestrele 
ei strălucitoare şi în galeriile ei exterioare se află nenumăraţi fraţi şu surori 
care ne salută. Acesta este eternul Emmaus! Aici vei locui şi tu de acum 
înainte! Şi dacă tot ne aflăm în faţa lui Emmaus, pe care îl vezi foarte bine, 
întoarce-te şi priveşte-Mă, şi îl vei recunoaşte pe Acela după care inima ta 
tânjeşte de atâta timp!" 

Omul sărman îl priveşte cu atenţie pe mesager, care nu este altcineva 
decât Eu însumi, şi Mă recunoaşte instantaneu în el. el cade imediat în 
genunchi şi spune: „O, Doamne, Dumnezeul meu! Deci chiar Tu erai 
mesagerul? 

O, Iubire Eternă şi infinită! Cum ai putut să te cobori atât de mult 
încât să îţi reverşi graţia asupra mea, sărmanul păcătos?" 

După aceste cuvinte, el rămâne tăcut, într-o stare de extaz beatific, 
fiind condus către locuinţa sa din marea casă. 

Vă puteţi imagina cu uşurinţă fericirea acestui om şi activitatea lui 
viitoare în numele iubirii. De aceea, vom încheia această scenă şi vom trece 
la următoarea. Amin! 



Scena 11 
Robert Blum 

(27 noiembrie 1848) 

Ultimul capitol din seria intitulată „Scene de pe patul de moarte" se 
referă la trecerea în lumea de dincolo a unui mare om politic contemporan, 
Robert Blum. Tranziţia lui este descrisă pe larg în cele două mari volume: 
De la iad la cer, executat la Viena de plutonul de execuţie, în anul 1848, din 
ordinul prinţului Windischgraetz, sub pretextul că a desfăşurat activităţi 
revoluţionare. Se vorbeşte aici despre trezirea lui spirituală în lumea de 
dincolo şi la felul în care Domnul însuşi s-a apropiat în această lume a 
fanteziei spirituale de acest om plin de iubire, cu scopul de a-1 elibera de 
greşelile sale lumeşti şi de a-1 transforma - prin purificare - într-un veritabil 
purificator de suflete, care a integrat deja în activitatea sa sfera pământului. 

Naraţiunea care urmează prezintă o sumă de impresii şi sugestii, 
scene contemporane, caracterizări, viziuni profunde asupra vieţii sufletului, 
oferindu-ne o imagine de ansamblu asupra lumii de dincolo, analizată în 
special din unghiul sufletului care se trezeşte în singurătate, lărgindu-şi apoi 
orizontul spiritual, până când ajunge să includă întreaga umanitate şi 
întreaga creaţie. 



Anexă 

Marea reuniune din lumea de dincolo 

(31 mai 1852) 

Dacă nu sunt suficient de fermi în credinţa lor, mulţi oameni - care 
altminteri au capul şi inima la locul potrivit - ajung să se întrebe dacă există 
o altă viaţă după această scurtă viaţă terestră, cum va arăta ea şi dacă ei se 
vor recunoaşte pe sine ca fiind exact cei care au fost în această lume fizică. 
Ei se întreabă de asemenea dacă îşi vor păstra conştiinţa terestră şi dacă îşi 
vor mai aminti de viaţa pe acest pământ, sau dacă nu cumva conştiinţa şi 
amintirile lor vor fi asemănătoare viselor din lumea fizică, în care omul se 
recunoaşte pe sine din punct de vedere subiectiv, dar în condiţii complet 
diferite de cele în care trăieşte pe pământ. Nu îşi dau seama dacă toate 
aspectele vieţii pământeşti obiective, cu excepţia câtorva impresii profund 
imprimate în subconştientul lor - cum ar fi rudele foarte apropiate şi pe care 
le-au văzut foarte des, locurile pe care le-au vizitat frecvent, etc. - nu vor 
dispărea cumva complet din amintirea lor. Ei nu ştiu la ce să se aştepte în 
lumea de dincolo: la condiţii care seamănă cu visele profetice, sau la un fel 
de reuniune între prieteni, care se recunosc unii pe ceilalţi? 

Eu, Domnul, vă răspund: da! Toate acestea sunt adevărate, dar 
depind de felul în care a trăit omul pe pământ, în această viaţă de probă, 
dacă el a respectat sau nu ordinea Mea, revelată întregii umanităţi. 

Cel care experimentează încă pe pământ renaşterea plenară a 
spiritului său, pe care oricine o poate atinge cu uşurinţă, va trăi chiar aici, în 
lumea materială, ca o fiinţă complet renăscută, putând avea acces la lumea 
spirituală, care devine pentru el la fel de vizibilă cum este cea fizică. De 
aceea, renunţarea la învelişul său fizic, care este oricum incapabil de 
amintiri şi memorie, nu are cum să-i schimbe felul de a gândi, voinţa, 
memoria şi conştiinţa sa subiectivă şi obiectivă. 

De vreme ce viaţa sa a fost sublimată deja în lumea spirituală, care 
nu este altceva decât cea mai înaltă şi mai pură conştiinţă de sine, fiind de-a 
pururi superioară oricărei materii, Eu afirm: ar trebui să le fie absolut 
limpede celor care sunt capabili să gândească lucid că viaţa spirituală pură 
în lumea de dincolo va aduce cu sine o luciditate şi o conştiinţă de sine 
infinit mai mare, deopotrivă subiectivă şi obiectivă, a evenimentelor, 
condiţiilor şi aranjamentelor vieţii, în acord cu superioritatea absolută a 
spiritului asupra materiei, care, aşa cum am mai afirmat, nu este altceva 

decât o expresie fixă a unor gânduri şi idei provenite din lumea spirituală. 
Aveţi mii de dovezi în acest sens provenite din viaţa somnambulilor, 
clarvăzătorilor şi profeţilor voştri. Altfel spus, viaţa spirituală pură este 
sinonimă cu lumina, viaţa, energia şi conştiinţa de sine. 

Pe de altă parte, întrucât nu numai una, ci toate fiinţele umane care 
trăiesc în conformitate cu ordinea Mea trec în aceeaşi viaţă perfectă, 
chestiunea referitoare la reuniunea supremă este superfluă, căci dacă 
oamenii au capacitatea de a se recunoaşte şi de a se întâlni în această viaţă 
imperfectă (pe pământ), lucru pe care nimeni nu îl poate contesta sau nega, 
cu atât mai mult vor avea ei această capacitate în lumea spirituală pură, care 
este perfectă şi în care natura lor reprezintă expresia eternă a principiului 
suprem al întregii vieţi, incluzând în sine toate evenimentele şi condiţiile 
posibile! In lumea fizică, sufletul recunoaşte prin intermediul simţurilor sale 
corporale, dar şi al conştiinţei spiritului, pe cei de care îl leagă relaţii de 
rudenie, se poate împrieteni cu alte suflete şi poate stabili legături intime cu 
acestea, fiind astfel capabil să le recunoască în orice condiţii forma şi 
caracterul. Dacă sufletul şi spiritul pot face acest lucru din interiorul 
închisorii trupeşti, cu atât mai mult vor fi ele capabile de aşa ceva în condiţii 
de libertate deplină, lucru perfect observabil în cazul somnambulilor, care 
recunosc de multe ori - deşi au ochii închişi - esenţa celor din jurul lor, şi 
chiar oameni aflaţi la mare distanţă asupra cărora li se pun întrebări! Şi 
totuşi, sufletul unui asemenea somnambul - oricât de perfect ar fi el - nu 
este nici pe departe la fel de liber cum este sufletul unei fiinţe care s-a 
despărţit de corpul său fizic, chiar dacă acesta este mai imperfect decât în 
cazul primului. 

După eliberarea de corpul fizic, sufletele imperfecte devin din ce în 
ce mai întunecate, dar acest lucru se datorează numai propriei lor voinţe, 
nicidecum unei legi divine. Evident, aceste suflete nu mai au acces la lumea 
fizică, lucru esenţial, căci dacă ar putea vedea în această lume, ele ar putea 
face foarte mult rău, îndeosebi acelor persoane pe care le-au considerat 
dintotdeauna duşmanii lor. Aceste suflete (şi spiritele corespondente) nu mai 
percep după moartea corpului fizic decât ceea ce le apare în propria lor 
fantezie, trăind într-un fel de lume inferioară a viselor. Ele rămân de multe 
ori sute de ani în această lume născută din fantezia lor, fără să ştie nimic de 
sufletele care continuă să vină din planul fizic, chiar dacă acestea sunt 
fostele lor rude, care le recunosc de îndată. Ele nu percep decât fantezia lor 
de lungă durată, astfel încât nu pot fi instruite de îngeri decât prin 
intermediul corespondenţelor, pe care aceştia din urmă ştiu să le introducă în 
lumea fantastică a acestor suflete oarbe. 

Dacă acceptă instrucţiunile, şi implicit rafinarea stării lor de 
conştiinţă, lumea fanteziei lor începe să se dizolve gradat şi ele se apropie 
din ce în ce mai mult de lumina adevărată, putând vedea realitatea din jur, 
inclusiv rudele şi prietenii de altădată, pe care ajung să îi recunoască, fiind 
foarte fericite alături de ei. 

Dacă nu se produce însă nici un fel de elevare a nivelului lor de 
conştiinţă, ele rămân în aceeaşi lume a viselor perioade foarte lungi de timp, 
condiţia lor înrăutăţindu-se treptat. Nu se mai pune atunci problema unei 
reuniuni fericite în lumea de apoi cu cei dragi. Aşa cum o fiinţă umană aflată 
în lumea fizică nu îşi mai poate aminti în timpul unui vis toate detaliile vieţii 
sale, percepând numai acele aspecte pe care imaginaţia sa îl face să creadă 
că sunt reale, la fel, un suflet întunecat ajuns în lumea de dincolo nu mai 
reuşeşte să-şi amintească nimic şi pe nimeni aflat în afara sferei visului său. 
El rămâne astfel într-o stare pasivă, din care nu va reuşi să iasă decât după o 
perioadă foarte lungă de timp (aşa cum înţelegeţi voi timpul). 

Dacă nu a renăscut măcar pe jumătate, sufletul ajuns în lumea de 
dincolo intră în starea de care am vorbit mai sus şi nu mai poate face nimic 
singur, la fel ca un embrion în pântecul matern, ale cărui mişcări depind de 
starea exterioară a mamei. Comparaţia se opreşte însă aici, căci fiind o 
creatură în formare, embrionul din pântecul matern se află într-o stare 
complet pasivă, în timp ce sufletul ajuns în lumea de dincolo este tot timpul 
activ, suferind tot timpul, fiind incapabil să devină inactiv, pentru simplul 
motiv că refuză să facă acest lucru, neştiind că în acest fel ar putea scăpa de 
suferinţă. 

Să explicăm mai în detaliu acest proces: dacă atunci când se află în 
această lume fizică, fiinţa umană nu face nimic pentru a-şi trezi şi pentru a- 
şi dezvolta acea esenţă ascunsă în inima sufletului său, dacă îşi foloseşte 
toate facultăţile numai în beneficiul intelectului exterior, cu scopul de a 
obţine diferite comori lumeşti, oferindu-şi astfel diferite senzaţii plăcute, 
trăind în confort şi în lux, atunci când acest suflet ajunge în lumea de 
dincolo, poarta către lumina divină îi este închisă şi inaccesibilă. Pe de altă 
parte, dacă omul moare faţă de lumina raţiunii, alcătuită numai dintr-o 
combinaţie de materiale pământeşti, vizibile pentru suflet în milioanele de 
faţete ale celulelor creierului şi în funcţie de care acesta se simte silit să 
acţioneze, făcându-şi diferite calcule, la fel ca şi calculele stupide ale 
astrologilor, acest suflet ajunge în lumea spiritelor într-o stare de întuneric 
deplin, fără să fie conştient de altceva decât de manifestarea vieţii sale pe 
pământ şi fără să-şi amintească de altceva decât de circumstanţele în care a 
trăit în viaţa sa fizică, în măsura în care acestea sunt întipărite în celulele 
nervoase ale creierului sufletului (care corespunde creierului fizic), pe 
anumite categorii corespondente, pe care sufletul le simte şi de care devine 
conştient, dar pe care nu le poate vedea totuşi cu claritate, din cauza 
întunericului spiritual în care trăieşte. 

Este uşor de înţeles că o asemenea stare devine curând insuportabilă 
pentru un suflet ataşat de senzaţiile plăcute ale vieţii. Acesta este cuprins 
rapid de o mare teamă şi anxietate, apoi devine din ce în ce mai mânios, 
emanând din ce în ce mai multă căldură. 

Acest lucru poate fi cu uşurinţă observat inclusiv în lumea fizică. 
Oriunde există o activitate extrem de intensă în lumea materială, care este 
supusă judecăţii - cum ar fi un vânt puternic, o furtună, ridicarea unor valuri 

mari ale oceanului, o fricţiune puternică între două obiecte de acelaşi fel sau 
diferite, o presiune foarte mare pe care o exercită reciproc două obiecte 
dure, etc. - acolo se dezvoltă căldura, un fel de luminozitate sau de 
incandescenţă, care poate fi observată cu deosebire noaptea. Acest fenomen 
este numit de oamenii de ştiinţă electricitate, termen adecvat, dar care nu 
acoperă întreaga gamă a fenomenelor de acest tip. In realitate, el se referă la 
trezirea spiritelor naturii întemniţate mai mult sau mai puţin ferm în 
interiorul materiei respective. Cu cât acestea sunt mai profund întemniţate în 
materie, cu atât mai uşor pot fi ele tulburate din somnul lor. Dacă 
întemniţarea lor este mai uşoară, cum ar fi cazul aerului, al apei, al lutului 
sau al altor obiecte lichide ori moi, mişcarea trebuie să fie mult mai 
viguroasă pentru ca spiritele naturii să poate fi trezite, devenind apoi vizibile 
sub forma strălucirii şi a căldurii. 

Orice observator atent poate deduce cu uşurinţă din miile de 
manifestări ale naturii că trezirea spiritelor elementale este sinonimă cu 
fenomenul vibraţiilor. Ori de câte ori o fiinţă umană sau un animal este 
foarte supărat în natura sa, el începe să tremure, lucru care denotă trezirea 
spiritelor naturii întemniţate în trupul său. O coardă muzicală începe să 
vibreze atunci când este ciupită sau lovită tocmai din cauza trezirii spiritelor 
naturii întemniţate în ea. Lumina unui fulger nu este altceva decât un act de 
eliberare a spiritelor naturii întemniţate în materie, care se manifestă printr-o 
vibraţie mai intensă, generată de însăşi mişcarea de eliberare a spiritelor 
naturii. Există mii şi mii de asemenea manifestări în care poate fi observat 
acest proces. 

Am afirmat mai sus că atunci când îşi pierde lumina lumească şi 
toate plăcerile care derivă din ea, sufletul trece mai întâi printr-o stare de 
teamă şi de anxietate, devenind apoi din ce în ce mai mânios, proces care 
generează un fel de incandescenţă în interiorul lui. Această strălucire se 
dezvoltă în natura sufletului exact la fel ca şi în lumea naturală. 

Prima manifestare a elementelor spirituale ale sufletului (prezente în 
orice suflet) este teama. Atunci când aceste elemente trec într-o stare 
vibratorie mai intensă, spaţiul care le este alocat devine în curând 
insuficient. întrucât forma exterioară care permite unirea nenumăratelor 
elemente cu viaţa fiinţei devine prea strâmtă (şi trebuie să menţionăm aici 
că, potrivit legii, ea nu trebuie şi nu poate fi lărgită imediat), consecinţa 
naturală este o presiune din ce în ce mai mare, exercitată în toate direcţiile, 
care generează la nivelul vieţii individuale senzaţia de teamă. 

Dacă această vibraţie creşte în intensitate şi durează o perioadă mai 
lungă, ea se transformă într-un fel de fermentaţie, numită mânie. La fel ca în 
natură, unde orice proces de fermentaţie în creştere conduce la o inflamare 
deplină, şi în cazul sufletului intensificarea procesului de fermentaţie 
conduce la o asemenea inflamare, numită furie oarbă. Această stare de furie 
generează acea incandescenţă, care, dacă continuă, se poate transforma într- 
o adevărată explozie de mânie, sinonimă cu iadul. 

Aşadar, dacă sufletul celui decedat începe să se aprindă, el începe să 
recunoască (datorită luminii nou apărute) amprentele spirituale prezente în 
creierul său şi îşi dă seama că în natura sa există foarte mult rău şi foarte 
puţin bine. In această stare de confuzie, el ajunge să facă de multe ori din 
ţânţar armăsar, şi invers. Această contemplare dă naştere unor forme vagi şi 
transparente, de multe ori chiar diforme, cum ar fi în lumea voastră castelele 
de nisip ale unui îndrăgostit, care par să se materializeze subit (din 
imaginaţia lui), dar numai pentru dispărea apoi din nou, odată cu o nouă 
stare de tulburare. 

în timp ce sufletul este incapabil să îşi asigure o realitate fermă, fiind 
din ce în ce mai tulburat şi mai mânios în faţa imaginilor vagi şi în continuă 
mişcare, un fel de caricaturi mai degrabă decât imagini de-sine-stătătoare, 
astfel încât până şi natura lui intimă începe să fie afectată, aceasta din urmă 
dă naştere unei activităţi de o natură cu totul diferită. 

Ca urmare a acestei activităţi (a spiritului primordial, născut direct 
din Dumnezeu), activitatea haotică a sufletului este calmată, astfel încât 
acesta cade într-o stare de somn. In această stare de odihnă el fuzionează 
mai bine cu spiritul său primordial, născut din Mine, intrând într-un fel de 
stare de vis, în care se simte destul de confortabil. Filosofii din Antichitate 
numeau această stare somnul sufletului. Spiritul primordial, care acum este 
activ, în pofida dorinţei sufletului, generează tot mai multe imagini care 
conţin desfătările pe care le caută sufletul tiranic şi egoist, dar de îndată ce 
acesta se repede avid să le apuce (convins fiind că aceasta este realitatea), 
ele dispar. Pe de altă parte, el îi prezintă sufletului şi anumite imagini care îl 
pot ajuta să evolueze, dovedindu-se benefice pentru el. dacă sufletul reuşeşte 
să prindă aceste imagini şi să le integreze în calităţi reale ale sale, ele devin 
permanente, astfel încât din starea de vis începe să se dezvolte o lume reală 
(pentru sufletul respectiv). 

Cu cât sufletul se identifică mai mult cu imaginile oferite de spiritul 
său primordial, cu atât mai mult fuzionează el cu acestea, identificându-se 
din ce în ce mai tare cu spiritul său primordial, şi implicit cu lumina şi cu 
adevărul ce derivă din acesta. In acest fel, el devine din ce în ce mai 
conştient de sine, şi în curând începe să îşi recunoască prietenii şi rudele, 
care îl ghidează apoi către Mine. In funcţie de gradul său de perfecţiune şi 
de identificare cu spiritul său primordial, el primeşte din ce în ce mai multă 
lumină şi înţelepciune, precum şi capacitatea de a vedea în lumile naturale, 
devenind activ într-o manieră benefică. Nu cred că mai trebuie să insist 
asupra faptului că, în acest caz, reuniunea generală este consecinţa naturală a 
evoluţiei sale spirituale. 

Ce se întâmplă însă cu acele suflete a căror minte egoistă, veşnic 
aflată în căutarea plăcerilor, nu se poate detaşa de imaginile şi manifestările 
iluzorii care le apar în viaţa lor de vis din lumea de dincolo, în pofida 
imaginilor benefice prezentate de spiritul primordial? Vă întreb: ce credeţi 
că se poate întâmpla cu un asemenea suflet, care devine din ce în ce mai 

furios, întrucât nu poate avea acces la obiectele desfătării sale? Se poate 
vorbi oare într-un asemenea caz de vreo reuniune? Nici vorbă! 

Spiritul acestui suflet devine în acest caz propriul său judecător 
implacabil. In cele din urmă, el îi permite sufletului accesul la obiectele 
dorinţelor sale, dar desfătarea sa conduce la o amplificare şi mai mare a 
dorinţelor, care devin din ce în ce mai arzătoare şi mai imposibil de 
satisfăcut, generându-i sufletului o durere din ce în ce mai mare, care îl 
scufundă într-un întuneric din ce în ce mai deplin. 

Spiritul îi permite apoi acestui suflet întunecat, aflat într-o stare de 
furie maximă, care mocneşte în interiorul lui, dându-i o lumină malefică, să 
devină conştient de cei aflaţi în aceeaşi stare ca şi el, adică să întâlnească în 
mod efectiv suflete asemănătoare sieşi. 

Rezultă un alt fel de reuniune, prin care se adună laolaltă mai multe 
suflete care vorbesc numai de mânia lor. In viaţa lor de vis, pe care aceste 
suflete o confundă cu realitatea, aceste suflete se susţin reciproc, arzând de 
furie, şi jură să se răzbune şi să moară mai degrabă decât să accepte vreodată 
ordinea divină, chiar şi în cea mai mică măsură. 

Ele se sprijină astfel reciproc, devenind din ce în ce mai furioase şi 
găsind tot mai multe motive pentru a-şi amplifica furia din imaginaţia lor. 
Nemaiputând să suporte, ele sparg zidurilor propriilor lor fortificaţii şi se 
năpustesc în hoarde în căutarea duşmanilor lor imaginari, pe care - evident - 
nu reuşesc să-i găsească vreodată. De multe ori se întâlnesc însă cu alte 
hoarde similare, cu care se grăbesc să se unească, căci se află în căutarea 
aceluiaşi duşman, pe care nu îl vor găsi niciodată. 

Atunci când se adună laolaltă mai multe mii de asemenea suflete 
mizerabile, care în lumea spiritelor sunt văzute la fel cum se văd în lumea 
fizică scânteile provenite de la o casă care a luat foc, din cauza luminozităţii 
lor, ele îşi aleg drept conducător pe cel mai furios dintre ele, pe care îl 
consideră ca fiind cel mai curajos şi mai înţelept. Acesta le conduce apoi 
către o zonă ce corespunde de regulă imaginaţiei lor, care ia forma unui ţinut 
nisipos şi cenuşiu, sau a unei imense câmpii acoperite cu muşchi uscat. Deşi 
rătăcesc multă vreme prin acest ţinut, suferind de foame şi de sete, ele nu se 
întâlnesc de regulă decât cel mult cu alte hoarde similare, conduse de alţi 
conducători arzând de furie. Se poate întâmpla atunci fie să se atace 
reciproc, în marea lor sete de răzbunare, distrugându-se unii pe alţii, fie să se 
unească sub conducerea a doi conducători. In situaţia din urmă apare 
inevitabil o fricţiune între cei doi, căci fiecare doreşte să fie primul, ceea ce 
conduce mai devreme sau mai târziu la un război între cele două hoarde. 

După asemenea războaie, în care aceste suflete nefericite se distrug 
reciproc - desigur, tot în imaginaţia lor -, ele se liniştesc din nou, stare în 
care spiritul le poate arăta, ca într-un vis lucid, cât de stupid şi de orb este 
comportamentul lor, indicându-le un drum mai bun, care constă în 
deschiderea inimii lor. 

Din când în când, unele din aceste suflete urmează noua cale şi se 
convertesc. Dar în cele mai multe cazuri ele cad din nou în starea lor 
obişnuită de furie, adică în starea lor sufletească complet despiritualizată, 
care devine mult mai cumplită decât la început. Această stare reprezintă 
esenţa iadului, şi este foarte greu să mai scapi din ea. Cei care nu urmează 
cărarea îngustă a inimii din proprie iniţiativă nu vor reuşi să scape şi vor 
rămâne miliarde de ani în acest iad. 

Am ilustrat astfel cum se poate dezvolta viaţa sufletului în lumea de 
dincolo, în două direcţii diametral opuse: fie în sus, fie în jos. Nu am dorit să 
acoperim prin aceste exemple toate manifestările care există în lumea 
spiritelor, ci doar principalele două tendinţe. 

Intre cele două extreme există un mare număr de manifestări, de care 
nu vom discuta aici, căci am vorbit pe larg despre ele în lucrările Soarele 
spiritual, Pământul şi luna şi Scene din lumea spiritelor 5 , precum şi în alte 
lucrări în care am prezentat o serie de revelaţii asupra naturii. Ceea ce 
trebuie să reţineţi este că toate manifestările descrise în aceste lucrări au la 
bază acelaşi principiu, cel descris mai sus, iar calea care conduce în sus sau 
în jos este în esenţă aceeaşi. 

Adevărata reuniune nu se poate produce aşadar decât în regatul 
divin, adică în cer, care umple spaţiul întregii infinităţi, fiind omniprezent, 
dar care poate fi atins de către orice fiinţă umană în inima sa. 

întrucât există mulţi oameni care, din cauza înclinaţiilor lor 
materialiste, nu ştiu nimic despre ordinea spirituală a lucrurilor, şi pentru 
care expresia „spirite ale naturii" nu înseamnă nimic, ne propunem să 
aducem câteva explicaţii suplimentare. 

întreaga creaţie materială, la fel ca şi cea pur spirituală, nu este 
altceva decât o idee ferm susţinută, creată de voinţa atotputernică a 
Divinităţii, care se naşte direct din inima sau din viaţa Divinităţii înseşi, 
fiind astfel absolut spirituală, dacă aşa-zisa creaţie materială nu ar mai fi 
ferm susţinută (fixată), lucru cu uşurinţă posibil lui Dumnezeu, ea s-ar 
reintegra imediat în inima lui Dumnezeu, nemaifiind decât o mare idee 
vizibilă exclusiv în ochii Divinităţii, iar independenţa miriadelor de fiinţe 
care există în ea ar lua imediat sfârşit! 

Dar Dumnezeu doreşte întotdeauna realizarea ideilor şi gândurilor 
Sale, cu un grad absolut de independenţă. Aşa se explică de ce Dumnezeu a 
ales această cale unică, asigurând fixarea imuabilă a tuturor gândurilor şi 
ideilor Sale divine. 

Nenumăratele Sale gânduri şi idei trebuie să devină din ce în ce mai 
libere, ca un fel de particule spirituale minuscule, care sunt atrase şi fixate 
pentru multă vreme de alte idei majore ale lui Dumnezeu, plutind ca nişte 
globi vizibili (sau ca nişte lumi vizibile) în spaţiul infinit al gândurilor şi 
ideilor. Aceste particule omogene se unesc din ce în ce mai mult unele cu 



Toate aceste lucrări vor apărea la Editura Vydia. 

altele, trecând pe nivele succesive de evoluţie, până când ajung la stadiul de 
om. 

Toate particulele care plutesc din ce în ce mai eliberate de ideea 
principală (globul lumii), precum şi cele care nu sunt eliberate, fiind încă 
fixate de ideile majore, până la nivelul de evoluţie al omului, sunt numite 
„spirite ale naturii". Aceste spirite, sau forţe ale naturii - după cum le 
numesc savanţii voştri - sunt prezente şi acţionează la nivelul aerului, al 
apei şi al solului. Ele se ataşează pe aceste nivele cu spiritele mai puţin 
libere, atrăgându-le către libertate, şi fuzionează cu ele. Când principiile 
active se „îmbracă" cu spiritele mai puţin libere, ele dau naştere unor forme 
ale vieţii: mai întâi plantele, apoi formele animale primare şi cele mai 
complexe. Procesul continuă până la nivelul omului, moment în care ele 
devin suficient de mature pentru a-şi câştiga pe deplin independenţa. 
Spiritele mai libere reprezintă sufletul omului, în timp ce spiritele mai puţin 
libere, dar ataşate de primele, alcătuiesc partea grosieră a omului, adică 
trupul acestuia. Odată ajunse pe acest nivel, ele sunt preluate direct de Fiinţa 
primordială a lui Dumnezeu, fiind învăţate şi educate - aparent din exterior 
- în vederea evoluţiei către nivelul suprem de conştiinţă, cel pur spiritual şi 
etern. 

Cele care se supun acestei educaţii şi acceptă în mod voluntar 
ordinea divină, singura în care este posibilă viaţa pe deplin independentă şi 
libertatea supremă, ating marea fuziune cu Cel din care s-au născut cândva. 
Ele înţeleg acum cum a fost posibil să treacă din non-existenţă în actuala 
stare de existenţă liberă şi independentă (prin puterea şi înţelepciunea 
divină). 

Având acum aceeaşi natură cu Cauza lor primordială, ele pot crea în 
mod spontan universuri întregi, având la bază înţelepciunea lor inerentă, 
egală acum cu înţelepciunea divină, devenind astfel creatori ai propriilor lor 
ceruri, dar în conformitate cu ordinea Mea. In acest fel, ele îşi pot 
materializa plenar ideile şi gândurile. 

Şi astfel se ajunge la marea reuniune, eternă şi reală, cu tot ceea ce 
există în spiritul divin, în abundenţa sa eternă. Aceasta este singura reuniune 
perfectă! 

Cei care au ochi de văzut şi urechi de auzit vor înţelege foarte multe 
aspecte din cele descrise mai sus, folosindu-le în avantajul lor etern, pentru 
recunoaşterea plenară a vieţii spirituale. 

Cei care au citit aceste rânduri doar cu o simplă curiozitate 
intelectuală vor înţelege doar atât cât le permite intelectul lumesc, iar 
răsplata lor va fi pe măsură. Căci graţia Mea nu poate şi nu trebuie să 
depăşească hotarele ordinii Mele imuabile, apărută odată cu creaţia. Iar 
această ordine este în sine graţia Mea eternă. 

Cel care încalcă hotarele acestei ordini va fi supus judecăţii în lumea 
de dincolo, pe o perioadă extrem de lungă. Căci fiecare suflet trebuie să-şi 

joace propriul rol, dacă doreşte să devină ceea ce a fost destinat să fie. Cel 
care nu doreşte să afle cine este cu adevărat va rămâne supus judecăţii 
eterne, până când va începe să se transforme, dar bătălia nu va fi deloc 
uşoară pentru sufletul său! 

De aceea, feriţi-vă de aspiraţia egoistă către posesiunile lumeşti, 
către bogăţii, lux şi statut social, şi fiţi milostivi cu fraţii voştri mai sărmani 
decât voi. în acest fel, bătălia cu întunericul va fi una uşoară pentru voi! 
Amin. 



V-a vorbit despre toate acestea Domnul întregii vieţi. Amin. Amin. 



Amin. 



Un mesaj din lumea de dincolo 

(18 februarie 1861) 

Acest mesaj provine de la un spirit care 1-a cunoscut pe Lorber în 
timpul vieţii sale pământeşti şi căruia i s-a permis să comunice cu Jakob 
Lorber, pentru a-i relata tranziţia sa din lumea fizică în cea spirituală, 
precum şi primul său contact cu sfera pământului spiritual, care înconjoară 
pământul natural. Prima comunicare s-a făcut la data de 18 februarie 1861: 

B.: „Te salut, dragă prietene! In starea de singurătate oarecum 
neplăcută în care am ajuns aici m-am gândit de multe ori la tine şi la ceilalţi 
prieteni ai noştri, şi mi-am adus aminte de multe ori de orele în care 
obişnuiam să discutăm despre diferite chestiuni spirituale. Voinţa 
atotputernică a Domnului m-a chemat însă din lumea voastră, şi am ajuns 
aici în anumite condiţii oarecum neplăcute, datorate exclusiv propriilor mele 
greşeli. Am dorit să îmi corectez toate greşelile comise în viaţa mea 
pământească şi am încercat din răsputeri acest lucru, dar în zadar. Aşa se 
explică de ce nu am avut timp să apar în faţa ta, deşi eram pe deplin 
conştient că aş fi putut să o fac, dacă aş fi dorit cu adevărat acest lucru. 

Acum sunt însă ceva mai liber, graţie Domnului, şi am început să 
înţeleg în sfârşit că toate eforturile mele, realizate cu mijloace lumeşti 
(singurele pe care le cunoşteam), sunt comparabile cu eforturile făcute într- 
un vis, fiind inconsistente. Vezi tu, pentru mine, moartea trupului nu a 
însemnat nimic mai mult decât adormirea unui lucrător obosit de munca sa. 
M-am trezit imediat, ca şi cum aş fi fost într-un vis lucid, într-o regiune 
plăcută, unde m-am întâlnit cu mai mulţi prieteni vechi şi buni, cei mai mulţi 
din Trieste, care m-au întâmpinat cu multă căldură şi au vorbit cu mine, dar 
numai despre chestiuni lipsite de importanţă. Nu-mi dădeam seama că era 
vorba doar de un vis (de multe ori, în timpul vieţii mele pe pământ, aveam 
asemenea vise premonitorii, care prevesteau ce avea să se întâmple). 

Atenţia mea a fost atrasă în special de unul din prietenii mei din 
Trieste. Mi-am dat seama imediat că el a murit în aceeaşi zi cu soţia mea, de 
holeră. Discutasem de multe ori chestiuni spirituale cu el, la un pahar de vin 
obţinut pe minunata sa proprietate de la ţară, aşa că l-am întrebat cum a 

ajuns acolo. I-am spus: , Prietene, îmi amintesc foarte bine că ai murit în 
aceeaşi zi ca şi soţia mea, D., de holeră, şi că am urmărit cu ochii în lacrimi 
înmormântarea ta. Şi iată, acum eşti viu, la fel ca şi mine... Sper că nu este 
vorba doar de un vis?' 

Bunul meu prieten mi-a adresat o privire foarte serioasă, dar 
amabilă, şi mi-a răspuns: , Dragul meu, haide să ne bucurăm din toată inima 
că am părăsit acea lume fizică, cu toate obiceiurile sale rele. Tu însuţi ai 
părăsit pentru totdeauna acea viaţă mizerabilă, iar învelişul tău muritor va fi 
îngropat mâine, lucru pentru care nu pot să plâng'. Auzind aceste cuvinte, 
m-am speriat puţin, şi am spus: , Pentru numele lui Dumnezeu, oare e 
adevărat ce spui? Dar ce se va întâmpla cu copiii mei, cu averea mea, nu am 
lăsat totul în ordine...'. Prietenul mi-a spus: ,Nu te mai preocupa de aceste 
chestiuni efemere; cei pe care i-ai lăsat în urmă (doar pentru scurt timp, te 
asigur) vor avea grijă de toate acestea'. 

Am fost imediat de acord cu spusele sale, şi m-am trezit - ca prin 
magie - în conacul său de pe malul mării, privind încântat panorama. Am 
spus: , Prietene, presupun că aceasta este natura pură, iar noi suntem 
spirite...'. El mi-a răspuns: , Dragul meu, atunci când mai locuiam încă în 
trupul nostru nedemn, tot sufletul nostru viu era cel care percepea natura 
reală, nu corpul cel mort. Dacă aşa au stat lucrurile pe vremea când corpul 
cel greu şi dens ne întuneca percepţiile, ce l-ar mai putea împiedica acum să 
perceapă natura pură, în această stare de deplină libertate?' 

Am fost imediat de acord cu el şi am început să înţeleg că mi-am 
părăsit corpul fizic, fără să-mi dau seama însă în ce fel. Din păcate, am 
început să fiu obsedat de dorinţa de a-mi regăsi soţia şi de a-mi pune din nou 
la punct librăria pe care am avut-o pe pământ, iar acest ataşament mi-a 
provocat multă durere şi multă suferinţă. Slavă cerului, acum toate acestea 
au rămas în urma mea, şi am început să mă ocup exclusiv de lucrurile 
elevate. Te voi mai vizita de multe ori şi îţi voi povesti o parte din aventurile 
şi din experienţele prin care am trecut, în speranţa că le vor fi de folos celor 
credincioşi care mai trăiesc încă pe pământ. Deocamdată, îmi iau rămas bun 
de la tine, în numele Domnului". 

(25 februarie 1861) 

B.: „Bună dimineaţa, dragă prietene! Vă adresez salutul meu sincer, 
vouă şi celorlalţi prieteni ai noştri! Nu are nici un rost să vă întreb ce mai fac 
ei, căci în lumea mea noi ştim foarte bine ce mai fac cei care au rămas pe 
bătrânul pământ, întrucât putem percepe cu uşurinţă acest lucru în sfera 
vitală exterioară 6 a persoanei în cauză, dacă dorim. îmi face mare plăcere să 
constat că foarte mulţi dintre voi progresează către un pământ spiritual, şi 
deci mai bun, prin graţia Domnului. Atunci când Domnul iubeşte pe cineva, 
El îl vizitează deseori, dându-i o mică cruce de dus. Prin intermediul acestei 
cruci, Domnul fuzionează cu sufletul celui în cauză, care, fără această 
proptea, ar rămâne un suflet nefericit. Aşa se explică de ce majoritatea 

sufletelor trebuie să se încarneze într-un trup decrepit şi să accepte suferinţa, 
căci în caz contrar ei nu ar putea recunoaşte ajutorul divin şi etern al 
Spiritului lui Dumnezeu! Tot din acelaşi motiv, aceste mici cruci date direct 
din mâna Domnului sunt extrem de benefice pentru adevărata şi eterna 
bunăstare a sufletului, care este silit astfel să renunţe la dorinţele sale 
trupeşti şi să îşi întoarcă faţa, prin credinţă, către spirit. 

Atunci când un suflet îşi începe ascensiunea spirituală, Domnul îi 
oferă diferite cruci mici de dus, până când ajunge să fuzioneze complet cu 
spiritul său. După ce sufletul a fost eliberat şi nu mai există nici un pericol 
ca el să se întoarcă la trup, micile cruci dispar şi fiinţa umană intră în starea 
de beatitudine chiar în timp ce se află pe pământ. 

Personal, nu mi-am dat seama de acest lucru pe vremea când eram 
încarnat pe pământ, dar realizez acum acest adevăr, în această viaţă complet 
eliberată de durere şi absolut autentică. Aşa se explică de ce, oscilând 
întotdeauna între sprijinul trecător şi fragil al sufletului vital şi cel etern, 
permanent, autentic şi infinit de puternic al spiritului, am fost nevoit să 
suport anumite suferinţe. Aşa a stabilit Domnul, în iubirea Sa, şi abia acum 
îmi dau seama de marile beneficii de care am avut parte ca urmare a acestor 
încercări, care mi s-au părut le vremea respectivă destul de amare. Căci unde 
aş fi fost acum fără ele? 

O, dragă prietene, am acum posibilitatea să observ şi să înţeleg 
suferinţa şi marea tulburare prin care trec anumite suflete în lumea fizică, 
aşa că nu-i pot mulţumi îndeajuns Domnului pentru faptul că mi-a trimis 
diferiţi îngeri păzitori care m-au împiedicat, uneori în forţă, să devin o 
persoană orientată numai către lumea exterioară. De aceea, orice s-ar 
întâmpla, suportă totul cu răbdare şi recunoştinţă, plin de iubire faţă de 
Domnul, căci nu vei găsi adevărata Californie a vieţii decât aici, şi pentru 
totdeauna. Toţi lucrătorii Domnului în marea vie a vieţii nu îşi pot găsi decât 
aici adevărata răsplată, pentru eternitate! 

Noi ştim chiar din gura Domnului că cei care cred sincer în El pe 
pământ sunt crucificaţi, la fel cum a fost El, pentru a învia apoi împreună cu 
El la viaţa eternă. 

Dragul meu prieten, ştiu foarte bine că tu cunoşti aceste lucruri, dar 
am dorit să le menţionez pentru simplul motiv că atunci când vorbeşti din 
experienţă, cuvintele tale au cu siguranţă mai multă greutate chiar decât 
cuvintele unui profet, care continuă să locuiască în trupul său, deşi este un 
clarvăzător. 

Probabil că doreşti să afli de la mine care sunt condiţiile vieţii în 
lumea spiritelor, şi sunt fericit să îţi comunic ceea ce am aflat în starea mea 
prezentă. Vezi tu, eu mă aflu încă pe acest pământ, mai exact în regiunea din 
jurul oraşului Trieste. Am fost de mai multe ori aici, la Graz 7 , şi pot vedea 
pământul mult mai bine decât o fiinţă umană care continuă să fie întemniţată 
în trup. Ii văd pe cei care trăiesc aici şi pot intra în contact cu ei. Cuvintele 

7 N. Tr. Oraşul în care locuia Lorber. 

mele apar în mintea lor sub forma unor gânduri subite, iar gândurile care le 
trezesc în ei constituie răspunsul pe care îl aştept. Pământul la care mă refer 
eu nu este însă învelişul material pe care îl cunoaşteţi voi, ci un pământ 
spiritual, esenţa fără de care pământul vostru nu ar putea exista. Căci tot 
ceea ce este material are o sursă spirituală, care este supusă judecăţii şi 
întemniţării. 

Lucrul care mi s-a părut cel mai ciudat este că , pământul spiritual' s- 
a născut din spiritul său primordial (născut direct din Dumnezeu), 
atotputernic şi creator, ca un copac complet matur care se naşte din spiritul 
sămânţei. Te gândeşti probabil: dacă aşa stau lucrurile, înseamnă că în 
regatul spiritual există tot atâtea pământuri spirituale câte spirite. Lucrurile 
nu stau însă aşa; în mod miraculos, fiecare spirit îşi aduce propriul ,său' 
pământ spiritual atunci când ajunge în lumea de dincolo. Pe măsură ce 
evoluează, el fuzionează cu pământul spiritual al tuturor spiritelor, astfel 
încât în ultimă instanţă nu există decât un singur pământ spiritual, care este 
absolut identic cu cel material, dar mult mai sublim decât poate percepe 
ochiul fizic, care nu are acces la marile minuni din interiorul structurii 
atomului. Din acest motiv, , pământul spiritual' prezintă pentru noi un aspect 
cu totul diferit de cel material, pe care îl cunoaşteţi voi. 

Cât despre libertatea noastră de mişcare, aşa este la fel de diferită de 
a voastră, căci noi trăim în afara timpul material şi a dimensiunilor sale. Dar 
despre acest subiect îţi voi spune mai multe data viitoare. Deocamdată, îmi 
iau rămas bun de la tine, în numele Domnului". 



(4 martie 1861) 

B.: „Bună dimineaţa, şi salutări în numele Domnului! Pe pământ 
vine iarăşi primăvara, iar aceasta va fi o primăvară bună. Putem observa 
acest lucru din activitatea spiritelor naturii, care încep să se agite, generând 
forme şi culori minunate. Este uimitor cât de mare este diversitatea formelor 
pe care le pot concepe acestea, ca prin farmec, în aerul eterului nostru, 
organizându-se şi devenind brusc active. Ele se amestecă între ele şi dau 
naştere unor forme noi, miraculoase. Noi putem vedea deopotrivă noua 
formă şi conexiunile minunate care alcătuiesc structura ei, care depăşesc de 
departe orice poate fi văzut pe pământ, chiar şi prin cele mai perfecte 
microscoape ale voastre. Căci ochii fizici nu pot vedea decât formele bine 
definite, cu ordine de mărime de cel puţin zece ori mai mari decât primele 
structuri obţinute prin combinarea acestor forme şi fiinţe. Altfel spus, voi nu 
puteţi vedea decât învelişul exterior, nu şi esenţa spirituală care se manifestă 
corespondent în lumea voastră materială. Nu vă puteţi imagina însă cât de 
imens este numărul acestor forme preliminarii ciudate, care preced - în 
lumea spirituală - apariţia acestor formaţiuni. 

Această activitate a anumitor spirite ale naturii înainte de 
cristalizarea lor este unul din cele mai fantastice lucruri pe care le putem 
observa noi în lumea spirituală, evident, numai dacă dorim acest lucru. In 

lumea noastră, lucrurile nu se petrec foarte diferit de cele de pe pământul 
material: dacă sufletul care ajunge aici nu aduce cu sine o aspiraţie către 
planurile superioare, el continuă să aibă aceleaşi înclinaţii pe care le avea pe 
pământ. De pildă, oamenii foarte ataşaţi de bani şi de avere rămân chiar şi 
aici agenţi de bursă şi speculatori, negustori, fermieri, etc, fiecare în 
propriul său mod particular, exact aşa cum spune proverbul: mulţi chemaţi, 
puţini aleşi. 

In ceea ce priveşte, îmi amintesc că la scurt timp după sosirea mea 
aici am început să devin din nou preocupat de aspectele lumeşti. Noroc cu 
bunii mei prieteni, care au multă experienţă în această lume şi care m-au 
ajutat să renunţ la aceste idei şi să mă consacru adevăratului scop al venirii 
mele aici, astfel încât acum mă aflu pe un nivel superior de cunoaştere şi am 
o viziune mai pură. O, în această lume este chiar mai dificil să scapi de 
ataşamentul faţă de materie decât în lumea fizică, iar ateismul este de o mie 
de ori mai puternic aici decât în lumea voastră. Din câte am observat, cel 
care este prins în el nu are aproape nici o şansă să scape. Ori de câte ori am 
încercat să discut cu asemenea oameni despre chestiunile transcedentale, mi 
s-a răspuns pe loc: ,Oare trebuie şi în această lume să cădem în capcana 
preoţilor şi a conducătorilor de toate felurile? Mai bine să ne bucurăm că ne 
aflăm în sfârşit într-o lume în care fiecare dintre noi suntem stăpânii 
propriului nostru spaţiu!' Recent, l-am întrebat pe unul dintre ei dacă nu i-a 
trecut prin cap gândul că Iisus din Nazaret ar putea fi totuşi Domnul şi 
Creatorul întregii lumi vizibile şi invizibile. A devenit însă foarte violent, 
înjurând şi spunând nişte lucruri despre Domnul care m-au redus la tăcere şi 
pe care nu aş îndrăzni să le repet aici. Nimic nu se mai poate face cu 
asemenea spirite. De aceea, cel mai bun lucru este să te ţii cât mai departe de 
ele. 

l-am văzut de câteva ori pe Domnul, dar numai de la o oarecare 
distanţă, şi am simţit o mare dorinţă să vorbesc cu El. nu am avut însă 
această ocazie până acum. Prietenul meu mi-a spus că va reveni curând 
printre noi; poate că voi avea atunci această şansă!" 



Există „eterna pedeapsă" şi „eterna damnare"? 

In lucrarea intitulată De la iad la cer (Aventurile lui Robert Blum în 
lumea de dincolo), voi. 2, cap. 226/227, un spirit avansat îl roagă pe Domnul 
să-i reveleze adevărata semnificaţie a unor concepte precum „eterna 
pedeapsă" şi „eterna damnare", care se regăsesc în toate bisericile şi 
comunităţile creştine. El însuşi era de părere că o pedeapsă eternă ar fi 
logică numai în măsura în care ar exista şi o răsplată eternă. Iată ce i-a 
răspuns Domnul: 

„Prin tot ce am creat, Eu nu puteam avea decât un singur scop în 
minte. De vreme ce Eu însumi sunt Viaţa Eternă, Eu nu aş fi putut crea 
niciodată fiinţe predestinate unei morţi eterne. De aceea, orice s-ar întâmpla, 
aşa-zisa pedeapsă nu poate avea alt scop decât destinaţia finală şi supremă a 

vieţii, eliberarea spirituală, şi în nici un caz o destinaţie diametral opusă. De 
aceea, este absurd să vorbim de o , damnare eternă' ! (...) 

Este adevărat, în Scripturi se menţionează conceptul de , moarte 
eternă', cu referire la o judecată foarte fermă, eternă, care se naşte din 
ordinea Mea imuabilă. Acesta este aşa-numitul ,foc al mâniei Mele', sau 
mai degrabă , focul voinţei Mele atotputernice', care nu poate rămâne altfel 
- în mod natural - decât imuabilă, căci altminteri întreaga creaţie ar fi 
anihilată pe loc. 

Cel care se lasă antrenat de lumea materială şi de cărările ei (care nu 
pot exista altfel decât supuse judecăţii, căci în caz contrar nu ar putea exista 
o ,lume exterioară'), trebuie considerat în mod evident o fiinţă , pierdută' 
sau , moartă', atât timp cât refuză să se despartă de materia supusă judecăţii. 
De aceea, trebuie să existe o judecată eternă, un foc etern şi o aşa-zisă 
moarte eternă. Asta nu înseamnă însă că un spirit supus judecăţii trebuie să 
rămână întemniţat pe întreaga durată a judecăţii sale, la fel cum pe pământ, 
oamenii nu pot fi condamnaţi la închisoare pe întreaga durată de viaţă a 
închisorii. 

Oare chiar este atât de greu de înţeles că închisoarea şi întemniţarea 
sunt două lucruri complet diferite? închisoarea este şi va rămâne de-a pururi, 
iar focul voinţei Mele nu se poate stinge niciodată, dar prizonierii nu trebuie 
să rămână în închisoare decât pe durata pedepsei, sau până când se schimbă 
în bine! 

Apropo, în Sfânta Scriptură nu există nici măcar o singură silabă 
care să amintească de o condamnare eternă a vreunui spirit, ci doar de o 
condamnare eternă a contra-ordinii care se opune ordinii Mele eterne. 
Aceasta din urmă este esenţială, căci nimic nu ar putea exista fără ea. De 
aceea, opusul ei, să-i spunem contra-ordinea, este condamnată pentru 
totdeauna. Cât despre cel care se complace în ea, acesta nu este condamnat 
decât pe durata acestui fapt. Se poate vorbi deci de un iad etern, dar nici un 
spirit nu poate fi condamnat pentru totdeauna la acest iad, din cauza unui 
viciu al său, ci numai până când este dispus să renunţe la acest viciu. 

Evident, Eu le-am spus fariseilor: ,Veţi fi condamnaţi', dar nu le-am 
spus niciodată: ,Veţi fi condamnaţi pentru totdeauna!' înţelegi acum cât de 
periculoasă este interpretarea eronată a Scripturilor? Mai există ceva ce nu ai 
înţeles?" 

Spiritul: „Doamne, am înţeles perfect ce mi-ai explicat. Există totuşi 
un aspect în Scripturi pe care continui să nu-1 înţeleg prea bine. Este vorba 
de ,prăpastia' de care se vorbeşte în parabola referitoare la sărmanul Lazăr 
şi la omul bogat...". 

Domnul: „ Volenti non fit injuria; cel care vrea acest lucru, nu este 
supus injustiţiei! - In ceea ce priveşte prăpastia, aceasta se referă la 
imposibilitatea de a clădi o punte între ordinea Mea, care înseamnă 
libertatea deplină de ceruri, şi contra-ordinea diametral opusă, care este 

sinonimă cu iadul, deci la incompatibilitatea dintre ordine şi dezordine, şi 
nicidecum la o poartă închisă pentru totdeauna în faţa celui aflat încă în iad. 
Amin ". 



O întrebare referitoare la viitorul îndepărtat 

(12 ianuarie 1842) 

Ceea ce se va întâmpla în viitor cu cei condamnaţi, după „ce toate 
lucrurile vor fi repuse în ordine", nimănui nu-i este permis să ştie. Nici chiar 
îngerii sau cele mai înalte spirite ale luminii nu cunosc acest lucru. Numai 
Divinitatea Tatălui Etern poate prevedea, în sfinţenia Ei, soarta fiinţelor 
create, de-a lungul tuturor eternităţilor. La fel, vor afla la momentul potrivit 
cei iluminaţi în interiorul acestei materii atât de misterioase, de către voinţa 
preasfântă a lui Dumnezeu. 

Editura Vydia Braşov 

Editura Vydia a iniţiat o colecţie de mistică creştină, intitulată 
„Profetul necunoscut", după sintagma care îi este atribuită lui Jakob Lorber, 
considerat la ora actuală cel mai mare mistic creştin al ultimelor secole, dacă 
nu cumva al tuturor timpurilor. In această colecţie vor mai apărea însă şi alţi 
mistici de aceeaşi formaţie, precum Emanuel Swedenborg, Gottfried 
Mayerhofer, şi alţii, care au primit revelaţiile pe cale directă, prin auzirea 
Cuvântului Divin. 

„Am mult mai multe să vă spun, dar voi nu le puteţi încă primi. Insă 
când va veni El, Spiritul Adevărului, acesta vă va dezvălui toate adevărurile, 
căci El nu va vorbi de la El, ci va rosti numai ceea ce va auzi, şi El vă va 
revela tot ce va urma". 

(Ioan 16: 12,13) 

Am început colecţia cu publicarea primului volum din 

• Casa Domnului, volumele 1 şi 2, cea dintâi carte primită prin revelaţie 
directă de Jakob Lorber şi una dintre cele mai frumoase din întreaga sa operă, în 
care sunt prezentate aspecte legate de creaţie şi legile ei, căderea lui Lucifer, 
apariţia primului om - Adam, viaţa patriarhilor şi primele învăţături primite de 
aceştia de la Domnul, Creatorul şi Dumnezeul lor, la fel de valabile şi astăzi. 

• Dincolo de prag: scene de pe patul de moarte, un ghid pentru Viaţa de 
Apoi (sau viaţa în Lumea de dincolo), în care sunt prezentate scene de pe patul de 
moarte al câtorva suflete (un bogat, un om sărman, dar bun, un politician, un 
militar, etc.) care au trăit cu adevărat pe pământ. Cartea arată ce s-a întâmplat 
puţin înainte de moarte şi imediat după trecerea sufletului în Lumea de dincolo, 
oferind informaţii extrem de preţioase despre dimensiunea spirituală şi destinul 
celui care ajunge în aceasta, trăind aici după cum i-a fost sufletul. 

Sunt în curs de apariţie: 

• Pământul şi luna, două dintre cele mai semnificative opere ale lui 
Lorber din domeniul natural-spiritual (Luna, 1841, şi Pământul, 1846-47), 
combinate în această ediţie sub titlul Pământul şi luna. Lorber revelează aici, din 
perspectiva fizică, structura interioară a pământului, confirmând că acesta este un 
corp ceresc înzestrat cu energie şi cu viaţă. Urmează o serie de comparaţii între 
Pământul-Mamă şi corpul fizic al omului, care nu pot fi contestate de nimeni. 
Sunt explicate motivele pentru care au dispărut pădurile şi animalele gigantice, 
misterioasele ploi cu amfibii, originea mirosurilor, alimentaţia şi rotaţia 
pământului, şi multe alte lucruri. Din punct de vedere spiritual, este descrisă 
existenţa pură a regatului spiritual care există în interiorul pământului, dar şi 
deasupra acestuia. Interpretarea şi descrierea „turmelor de oi de pe lună", a 
„mierlelor care sar într-un singur picior" şi a oamenilor de pe lună permit o serie 
de comparaţii fascinante legate de semnificaţia spirituală a existenţei noastre 
terestre, fâcându-ne să ne întrebăm dacă nu cumva, în lipsa noastră de 
înţelepciune, avem tendinţa să devenim nişte „locuitori ai lunii (oameni lunari)", 
în plus, lucrarea Pământul şi luna descrie pe larg viaţa de pe alte planete. 

• Saturn. In afara marilor sale opere legate de Biblie şi de vindecarea 
naturală, marele mistic Jakob Lorber şi-a focalizat talentul vizionar şi asupra 
sistemului nostru solar. Alături de lucrarea Pământul şi luna, Saturn prezintă o 
imagine de ansamblu asupra vieţii pe alte planete. Această lucrare este cu 
deosebire bogată în imagini de o mare frumuseţe. Plantele, animalele, munţii şi 
râurile de pe marea planetă a sistemului nostru solar sunt prezentate în detalii 
spectaculoase, care denotă un simţ remarcabil al observaţiei. Saturn reprezintă 
însă mult mai mult decât o simplă descriere a vieţii într-o altă lume. El conţine 
portretul societăţii spirituale ideale, arătându-ne inclusiv cum putem atinge noi 
înşine această apropiere de Divin în viaţa noastră. 

• Secretele vieţii, scrisă de Gottfried Mayerhofer (1807-1877), adept 
entuziast al lui Lorber, căruia i-a publicat opera şi care a ajuns să audă el însuşi 
Cuvântul Divin. Lucrările sale sunt considerate încheierea Noii Revelaţii, 
începută de Lorber, dar rămasă neterminată. Cartea de faţă include o colecţie din 
scrierile sale, în care Domnul răspunde multor întrebări legate de creaţie, de viaţă 
(de la francmasonerie şi până la economie, muzică şi artă), de calea către mântuire 
şi comunicarea cu lumile spirituale, etc. 

• Musca, scrisă de Jakob Lorber în anul 1842, una din cele mai 
fascinante revelaţii făcute de Domnul Iisus Christos. Lucrarea este aparent 
naturalistă, descriind unul din animalele cele mai agasante pentru om, musca, într- 
o lumină spirituală, absolut uluitoare, prin care autorul demonstrează rolul esenţial 
jucat de această micuţă fiinţă în viaţa planetei noastre, inclusiv pentru 
salvgardarea vieţii umane pe pământ. La fel ca în toate lucrările lui Lorber, şi 
aceasta se foloseşte de pretextul iniţial pentru a dezvolta marile teme ale creaţiei, 
în cazul de faţă legate de crearea universului, a planetelor şi cometelor, explicarea 
conceptului de lumină, dar mai presus de orice, revelarea misterului mântuirii sau 
al eliberării spirituale, pornind de la dubla polaritate existentă pretutindeni în 
creaţie, inclusiv la nivelul lui Dumnezeu: una pozitivă, spirituală, şi alta negativă, 
materială. Care este legătura dintre muscă, acest animal micuţ şi enervant, pe de o 

parte, şi toate aceste teme centrale ale creaţiei divine, pe de altă parte, vă lăsăm 
plăcerea să aflaţi singuri prin lectura cărţii. 

• Este în curs de apariţie volumul 3 al lucrării „Casa Domnului" de 
Jakob Lorber. 

